ޢަދާލަތު ޕާޓީގެ މެންޑޭޓު ރަނގަޅު ކުރަން ޖެހޭ! – Shafeeu Abdullah\nޢަދާލަތު ޕާޓީގެ މެންޑޭޓު ރަނގަޅު ކުރަން ޖެހޭ!\nJuly 24, 2019 ޝަފީޢު ޢަބްދުﷲ\nޢަދާލަތު ޕާޓީ އަކީ ގިނަ ޢިލްމުވެރިންތަކެއްގެ ބައިވެރިވުމާއެކު ވުޖޫދުވެފައިވާ ޕާޓީއެކެވެ. އެއީ ދީނީ ފިކުރުގެ ޕާޓީއެއް ސިޔާސީ މައިދާނުގައި އޮންނަ ޖެހޭނެ ކަމަށް އެބޭފުޅުންނަށް ޤަބޫލު ކުރެވުނު ހިނދު އުފަންވެގެން އައި ޕާޓީއެކެވެ.\nޢަދާލަތު ޕާޓީ އުފަންވެގެން އައި މަންހަޖަކީ، ފަލްސަފާއަކީ، ދީނީ ފަލްސަފާއެއް ކަމާ މެދަކު ޝައްކެއްނެތެވެ. އެއީ، އިސްލާމްދީނަށް އައިސްދާނެ، ގޮންޖެހުންތަކަކާ ކުރިމަތިލުމުގެ ބޭނުމުގައެވެ. ޚާއްޞަކޮށް، ޢިލްމާނީ ފިކުރުގެ މީހުންގެ ކިބައިން ރާއްޖެއަށް އައިސްދާނެ ނުރައްކަލަކާ ދެކޮޅަށެވެ. ދީނީ މިނިވަން ކަމަށް މިޤައުމު ހުޅުވާލަފާނެ ކަމުގެ ބިރަށެވެ. އިސްލާމީ ޝަރީޢަތް އެއްފަރާތް ކުރުމަށްފަހު، ޢަލްމާނީ ދަޢުލަތަކަށް މި ދިވެހިރާއްޖެ ބަދަލުކޮށްފާނެތީއެވެ. އިންސާނީ ޙައްޤުތަކުގެ ނަމުގައި، އިސްލާމްދީނުގައި ޙަރާމް ކުރައްވާފައިވާ ލިވާޠުފަދަ ބޮޑެތި ފާފަތަކަށް ޖާގަ ދީފާނެތީއެވެ.\nއެކަމާއިގެން ނުސީދާކޮށް ނަމަވެސް ވަކާލާތު ކުރަނީ ކޮންބައެއްކަންވެސް އެނގޭ ޙާލުގައެވެ. އަދި، އެބައިމީހުންގެ ފަހަތުގައި ހުޅަނގުގެ ބާރުތައްވެސް އޮތްކަން އެނގޭ ޙާލުއެވެ. އަދި ދިވެހިރާއްޖެ ވަރަށް ހަލުވި މިނުގައި، އެ ދިމާލަށް މިސްރާބު ޖަހާފައިވާ ކަންވެސް އެބޭފުޅުންނަށް އެނގިލައްވާތީއެވެ. ވެރިކަމުގައި ހުންނެވި ރައީސް މައުމޫނުގެ “ޒަމާން” ނިމުމަކަށް އަންނަނީކަންވެސް އެނގޭ ޙާލުގައެވެ. ޕާޓީ އުފެދުނީ މައުމޫނުއާ ދެކޮޅަކަށް ނޫނެވެ. މިދެންނެވި ޢަލްމާނީ ފިކުރާ ދެކޮޅަށެވެ.\nނަމަވެސް، އެންމެ ފުރަތަމަ އިންތިޚާބުގައިވެސް (2008 ރިޔާސީ އިންތިޚާބުގައި)، ޢަލްމާނީ ކެނޑިޑޭޓަށް ތާޢީދު ކުރީ، އުސޫލުތަކާ ޚިލާފަށް ކަން އެންމެންނަށްވެސް އެނގެއެވެ. އެއީ، އެންމެ ފުރަތަމަ، މަޝްވަރާތަކުން ނިމުނު ގޮތާ މުޅިން ޚިލާފު ނިންމުމެއްކަންވެސް، ” މުޙައްމަދު ނަޝީދުގެ ވެރިކަމުގެ ޝަޙުޞިއްޔަތު” އެވެ ކިޔުނު ފޮތުގައި (ޞަފުޙާ 27-31) ވާނީ ވަރަށް ތަފްޞީލުކޮށް ބަޔާން ކުރެވިފައެވެ.\nއެކަމުގެ ހިތި ދިވެހި ރައްޔިތުން ތަޙައްމަލު ކުރީ ވަރަށް ހިތި ކޮށެވެ. އިސްލާމްދީނަށް އައި ގޮންޖެހުމުގެ ވާހަކަ ނުދެއްކުން މާރަނގަޅު ވާނެއެވެ. އެވާހަކަތައް، ޢަދާލަތު ޕާޓީގެ މިހާރުގެ ރައީސްއާއި، އެޕާޓީގެ ޢިލްމުވެރިންގެ މަޖިލިސްގެ ރައީސް ވަނީ ދިވެހި ރައްޔިތުންގެ ކަންފަތްތައް ފުރި ބަނޑުންވާ ވަރަށް ދައްކަވާފައެވެ. ވީޑިއޯތައް އަދިވެސް އެހުރީ ފެންނާށެވެ. އެހެންކަމުން، އެވަރުން ފުއްދާލަމާ ހިންގަވާށެވެ.\nހަމަ އެ ގޯސް މިއުޅެނީ، 2018 ގައި ތަކުރާރު ކުރެވިގެންނެވެ. މުއުމިނުންގެ ގައިގައި އެއް ހޮރަކުން ދެފަހަރު ކަށި ނުޖަހާނޭ ޙަދީޘުގައި ވާރިދުވެފައި ވިޔަސް، ހާލުގެ ދުލުން ބުނާ ކަހަލައެވެ، ޢަދާލަތު ޕާޓީން ބޭނުން ވަނީ އަބަދުވެސް އެހޮރުން ކަށި ޖަހަޖަހައި ހުންނާށެވެ. އެކަށީގައި ފާޑެއްގެ މަސްތެއް ހުރީ ކަމަށްވެސް ވެދާނެއެވެ.\nނަމަވެސް، ސަމާސާ އެއްފަރާތުގައި ބާއްވާފައި، މިކަމާ މެދު ސީރިއަސްކޮށް، ވިސްނާލަން އެބަ ޖެހެއެވެ. އެހެނީ، ޤައުމާއި، ދީނަށް އެންމެ ނުރައްކާތެރި ހަތުރުންވެސް، މިތުރުންނަށް، ވެގެން ދިޔުމަކީ ބޮޑު ގޯހެކެވެ. ޤަބޫލު ކުރާ އުސޫލުތަކާއި ހަމަތައް ހަމަ ހުރެލާފައި ބަދަލު ކުރުމަކީވެސް ތަހުޒީބީ ރީތި ގޮތެއް ނޫނެވެ. ޤައުމާއި، ދީނަށް އެންމެ ބޮޑު ހަތުރުންނަކީ، މިވެނި މީހެކޭ، މިވެނި ބައެކޭ، އިއްޔެ ބުނެފައި، އޭނާގެ ޢަމަލަކަށް، އޭނާގެ ޙާލަކަށް އެއްވެސް ބަދަލެއް ނައިސް ހުއްޓާ، މިއަދު އޭނާ އަކީ، ޤައުމާއި ރައްޔިތުންގެ ޙައްޤުގައި އެންމެ ބޮޑު ޤުރުބާނީއެއް ވަމުންދާ މީހާ ކަމަށް ވިދާޅުވާނަމަ ގޯހެއް އެބަ އުޅެއެވެ. އެއް ގޮތަކީ، ކުރިން ދެއްކި ވާހަކަ އަކީ، ދޮގު ބުހުތާނެކެވެ. ނުވަތަ މިހާރު ތިޔަ ދައްކަވާ ވާހަކަ އަކީ ރޯ ދޮގެވެ. މިއީ، އުސޫލުތަކުގައި ހަރުދަނާ މީހުންގެ ފަރާތުން ފެންނާނެ، އަދި އިވޭނެ އަޑުތަކެއް ނޫނެވެ.\nނަމަވެސް، ގޯސް ވާނީ ގޯހަށެވެ. އުސޫލު ވާނީ އުސޫލަށެވެ. ޝަރުޢީ އުސޫލުން ބޭރުވެ، “މިނެ ކިރުމުގައި” އުނި އިތުރުކޮށްފިނަމަ، އެއީ ޖަރީމާއެކެވެ. މިއަދު އަޅުގަނޑުމެންނަށް ހެދިގެން މިއުޅެނީ އެ ޖަރީމާއެވެ.\nޢަދާލަތު ޕާޓީ، އޭގެ އަސްލަށް ރުޖޫޢަ ކުރާށެވެ. ޢަދާލަތު ޕާޓީ އަކީ، ދީނީގޮތުން، ވަކި ކޮޅަކަށް ނުޖެހި، ހެޔޮ ނުބައި، ސިޔާސީ ގޮތުން ރައްޔިތުންނަށް ހާމަކޮށްދޭ ޕާޓީއެއްގެ މަޤާމަށް އަންނަންވީއެވެ.\nޢަދާލަތު ޕާޓީ އޮންނަންވީ، އެޕާޓީ ނޫން އެހެން ޕާޓީތަކުން، ވެރިކަމަށް ކުރިމަތިލާ ކެނޑިޑޭޓުންގެ ތެރެއިން، ދީނީ ގޮތުންނާއި، ޤައުމީ ގޮތުން، އެންމެ އެކަށީގެންވާ ކެނޑިޑޭޓަކީ، ޙުއްޖަތާއި ބުރުހާނުގެ އަލީގައި ރައްޔިތުންނަށް ބަޔާންކޮށްދޭ ޕާޓީއެއްގެ ގޮތުގައެވެ. ޢަދާލަތުން އޮންނަންވީ ސިޔާސީ މައިދާނުގައި ހިނގާ ކަންކަން ދީނީ ނަޒަރުން މިނެކިރައި، އޭގެ އެންމެ ރަނގަޅު ގޮތަކީ ކޮބައިކަން ރައްޔިތުންނަށް ހާމަކޮށްދޭ ބައެއްގެ ގޮތުގައެވެ.\nއިޚްލާޞްތެރިކަން އިސްކުރަން ޖެހެއެވެ. ވަކި ކޮޅަކަށް ނުޖެހި، ދީނާއި ޤައުމަށް ދިމާވާ ނޭދެވޭ ކަންކަމާމެދު ބަސް ބުނަންވީއެވެ. ވަކިކޮޅަކަށް ޖެހިފައިވާނަމަ، އެކަމެއް ނުކުރެވޭނެއެވެ.\nއޭގެ އެންމެ އަލިގަދަ ހެއްކަކީ، އިންޑިއާގެ “އަޅުވެތިކަމަށް” ރާއްޖެ ގޮސް ނިމޭ އިރުވެސް، އެތިބެން ޖެހެނީ، ޗުއްޕޭއެވެސް ބުނަން ނުކެރިފައެވެ. އިބްރާހީމް މުހައްމަދު ޞޯލާޙު ގޯހެއް ނަހައްދަވާނެ ކަމުގެ ޔަޤީންކަމުގައެވެ. އިބޫއަކީ އަންނިއެއް ނޫން ކަމުގެ މަންހަޖުގައެވެ. ޝަރުޢީ ދާއިރާ އެއްކޮށް ސެކިއުލާކޮށް މިހާރު އެވަނީ ނިމެން ކައިރިވެފައެވެ. އެކަމަށްވެސް އެއްޗެކޭ ބުނާކަށް ނުކެރެއެވެ.\nޢަދާލަތު ޕާޓީގެ މެންޑޭޓަކަށް ވާންވީ، އެކަކު އަރުވައި ބާލައި، އަނެކަކު އަރުވައި ބޭލުމެއް ނޫނެވެ. ޢަދާލަތުގެ މެންޑޭޓަކަށް ވާންވީ، އިސްލާމްދީނާއި، އެދީނުގެ އަސްލުތައް ޙިމާޔަތް ކުރަން މަސައްކަތް ކުރާ ޕާޓީއަކަށެވެ. އޭރުން ޤައުމަށް މާ ބޮޑަށް ފައިދާ ވާނެއެވެ.\nޢަދާލަތު ޕާޓީން، އެއްވެސް ކޮޅަކަށް ނުޖެހެންވީއެވެ. މުސްތަޤިއްލު ޕާޓީއެއްގެ ގޮތުގައި މަސައްކަތް ކުރަންވީއެވެ. ރައްޔިތުންގެ އިތުބާރު ހޯދަންވީއެވެ. ރައްޔިތުންގެ މަންފާއާއި ލާބަޔަށް ވަކާލާތު ކުރާ ޕާޓީއެއްކަން ރައްޔިތުންނަށް އެނގި، ރައްޔިތުންގެ އިތުބާރު ލިބޭ ދުވަހަކީ، ޢަދާލަތު ޕާޓީއަށް ރައްޔިތުންގެ މަޖިލީހުން ގިނަ ގޮނޑިތަކެއްވެސް ލިބޭނެ ދުވަހެކެވެ. އަދި ޢަދާލަތު ޕާޓީއަށް ގިނަ ރައްޔިތުންތަކެއްގެ ސޮއިވެސް ލިބިގެން ދާނެ ދުވަހެކެވެ.


COVID19: India In 1 Dhuvahun 900 Ah Vureh Gina Maru – adduLIVE\nކޮވިޑް-19: އިންޑިއާ އިން އެއް ދުވަހުން 900 އަށްވުރެ ގިނަ މަރު\nAug 06, 2020, 12:19 ހަސަން ރަޝީދު\nކޮވިޑް-19 ޖެހިގެން ފާއިތުވި 24 ގަޑިއިރުތެރޭގައި އިންޑިއާ އިން 900 އަށް ވުރެ ގިނަ މީހުން މަރުވެއްޖެއެވެ.\nއިންޑިއާގެ ހެލްތު މިނިސްޓްރީން ބުނިގޮތުގައި ފާއިތުވި 24 ގަޑިއިރުތެރޭގައި 56،282 މީހުން ޕޮޒިޓިވްވެ 904 މީހަކު މަރުވެފައިވާ ކަމަށެވެ. އިއްޔެ އަކީ އެއް ދުވަސްތެރޭ މި ބަލީގައި އިންޑިއާ އިން އެންމެ ގިނަ އަދަދަކަށް މީހުން މަރުވި ދުވަހެވެ.\nމި އަދަދުތަކާއެކު އިންޑިއާ އިން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު މިހާރު ވަނީ 1.9 މިލިއަނަށް ވުރެ މައްޗަށް އަރާފައެވެ. އަދި މި ބަލީގައި މަރުވި މީހުންގެ އަދަދު މިހާރު ވަނީ 40،000 އަށް ވުރެ މައްޗަށް އަރާފައެވެ.\nރެކޯޑު އަދަދަކަށް އިއްޔެ އިންޑިއާ އިން މީހުން މަރުވެފައިވާއިރު، މަރުތައް އެންމެ ގިނައިން ރިޕޯޓުކޮށްފައިވަނީ މަހާރަޝްތްރާ ސްޓޭޓުންނާއި، ޓެމިލްނާޑޫ އާއި ކަރްނާޓަކާ އާދި އަންދްރަ ޕްރަދޭޝްގެ އިތުރުން ވެސްޓް ބެންގާލް އިންނެވެ.\nއިންޑިއާ އަކީ މުޅި ދުނިޔެ އިން ވެސް ތިންވަނަ އަށް އެންމެ ގިނަ އަދަދަކަށް މީހުން މި ބައްޔަށް ޕޮޒިޓިވް ވެފައިވާ ގައުމެވެ. ލިސްޓުގެ ދެވަނައިގައި ބްރެޒިލް އޮތްއިރު އެއްވަނައިގައި އޮތީ އެމެރިކާ އެވެ.


Kulhudhuhfushi gai PPM harakaaiy baahvanee sarukaaru ge namugai\nކުޅުދުއްފުށީގައި ޕީޕީއެމްގެ ހަރަކާތް ބާއްވަނީ ސަރުކާރުގެ ނަމުގައި\nހދ. ކުޅުދުއްފުށީގައި މިއަދު ބާއްވާ ލޮރީ ބުރަށް ތައްޔާރު ވަނީ --\nހދ. ކުޅުދުއްފުށީގައި ޕީޕީއެމް އިން މިއަދު ލޮރީ ބުރު ބާއްވަނީ ސަރުކާރުގެ ހަރަކާތެއް ނަމުގައި ކަމަށް އެ ރަށު ކައުންސިލުން ބުނެފި އެވެ.\nމިދިޔަ ބުރާސްފަތި ދުވަހު ޕީޕީއެމް އިން ނޫސްވެރިންނާ ބައްދަލުކުރައްވާ އެ ޕާޓީގެ ނައިބު ރައީސް އަބްދުއްރަހީމް އަބްދުﷲ ވިދާޅުވީ ރާއްޖޭގެ 25 ރަށެއްގައި ހަރަކާތްތައް ބާއްވަނީ ރައީސް އަބްދުﷲ ޔާމީން ރާއްޖެއަށް ގެނެސްފައިވާ ތަރައްގީއާއެކު ރައްޔިތުން ތިބިކަން ހާމަ ކުރުމަށް ކަމަށެވެ. އަދި އެއީ 2018 އަށް ޕީޕީއެމްގެ ފަަރާތުން ކުރާ ކެމްޕެއިން ކަމަށް އަބްދުއްރަހީމް ވިދާޅުވި އެވެ.\nނަމަވެސް "އަވަސް"އާ ވާހަކަދައްކަވަމުން ކުޅުދުއްފުށީ ކައުންސިލްގެ ނައިބު ރައީސް އަލީ ހައިޝަމް ވިދާޅުވީ އެ ހަރަކާތްތައް އެއްބާރުލުން ދިނުމަށް އެދި ސަރުކާރުގެ ފަރާތުން ބަޔަކު ކައުންސިލާ ބައްދަލު ކުރެއްވި ކަމަށެވެ. އަދި އެ ރަށުގައި ބާއްވަނީ ސަރުކާރުގެ ރަސްމީ ހަރަކާތެއް ކަމަށް އެބޭފުޅުން ވިދާޅުވި ކަމަށް ހައިޝަމް ވިދާޅުވި އެވެ.\n"ހައުސިން މިނިސްޓްރީގެ ކޯޑިނޭޓަރަކާއި އެމްޕީއެލްގެ ބޭފުޅުންތަކެއް އަޅުގަނޑުމެންނާ ރޭ ބައްދަލު ކުރި، އެބޭފުޅުން ބުނީ ރަށުގައި ކުރިޔަށް ދާ ލޮރީ ބުރަކީ ސަރުކާރުގެ ރަސްމީ މަސައްކަތެއް ކަމަށް، ދެން މަގުތަކުގައި އެ ބޭފުޅުން ބާއްވާ ހަރަކާތްތައް ކުރިޔަށް ގެންދިޔުމަށް އަޅުގަނޑުމެންގެ އިއުތިރާޒެއް ނެތް،" ހައިޝަމް ވިދާޅުވި އެވެ.\nކުޅުދުއްފުށީގައި މަގުތަކުގައި އަޑުގަދަ ކުރާ އިން އިއުލާން ކުރި އިރު ވެސް ބުނީ މިއަދު ބާއްވާ ސަރުކާރުގެ ހަރަކާތުގައި ވީހާވެސް ގިނަ ފަރާތްތައް ބައިވެރިވުން އެދޭ ކަމަށެވެ. އަދި ލޮރީ ބުރުގައި ބައިވެރިން ބޭނުން ކުރަނީ ވެސް ގައުމީ ދިދަތަކެވެ. އަދި ސަރުކާރުގެ މުއައްޒިފުންގެ ހާޒިރީ ބަލާގޮތަށް އެ ހަރަކާތަށް ދިޔުމަށް އަންގާފައިވާ ކަމަށް މައުލޫމާތު ލިބެ އެވެ.\nއެކަމާ ގުޅިގެން "އަަވަސް" ކުރި ސުވާލަކަށް ޖަވާބު ދެއްވަމުން ޕީޕީއެމްގެ ސެކެޓަރީ ޖެނަރަލް ޑރ. އަބްދުﷲ ހަލީލް ވިދާޅުވީ ކުޅުދުއްފުށީގައި އަދި ހުރިހާ ރަށެއްގައި ވެސް ކުރިޔަށް ދާނީ ޕީޕީއެމްގެ ހަރަކާތެއް ކަމަށެވެ. ނަމަވެސް ރަށްރަށުގައި އެ ހަރަކާތުގައި ބައިވެރިވުމަށް ގޮވާލަނީ ކިހިނެތް ކަމެއް އެނގިފައި ނުވާ ކަމަށް ހަލީލް ވިދާޅުވި އެވެ. އަދި އެއްވެސް ފަރާތަކަށް މި ހަރަކާތުގައި ބައިވެރިވުމަށް މަޖުބޫރު ނުކުރުވާނެ ކަމަށް ވެސް ހަލީލް ވިދާޅުވި އެވެ.\n"މިއީ ރައީސް ޔާމީން ރައްޔިތުންނަށް ގެނެސްދޭ ތަރައްގީއާ އެކު އެ ރައްޔިތުން ތިބިކަން ދައްކާލުމަށް ބާއްވާ ޕީޕީއެމްގެ ހަރަކާތެއް، އެއްވެސް ފަރާތަކަށް ބައިވެރިވާކަށް މަޖުބޫރެއް ނުކުރަން،" ހަލީލް ވިދާޅުވި އެވެ.\nޕީޕީއެމްއިން ކުރިޔަށް ދާ މި ހަރަކާތް ފެށުމަށް ހަމަޖެހިފައި ވަނީ މިއަދު ހަވީރު 4:00 ހާއިރު އެވެ. އަދި އިރުއޮއްސި 6:00 ގައި ނިންމާލާ އިރު މިރޭ ވެސް ބައެއް ހަރުގެތަކުގައި ޖަލްސާތައް ކުރިޔަށް ދާނެ ކަމަށް އެ ޕާޓީން ބުންޏެވެ.


2000 Housing Unit alhan India kunfunyakaa eku soikohfi | Jazeera\t2000 ޔުނިޓް އަޅަން އިންޑިއާ ކުންފުންޏަކަށް - Jazeera\n2000 ހައުސިން ޔުނިޓް އަޅަން އިންޑިއާ ކުންފުންޏަކާއެކު ސޮއިކޮށްފި\nމިި މަޝްރޫއ ހަވާލުކޮށްފައިވަނީ އިންޑިއާގެ ނޭޝަނަލް ބިލްޑިންގްސް ކޮންސްޓްރަކްޝަން ކޮމްޕެނީއާ\nމި މަޝްރޫއުގައި ސޮއިކޮށްފައިވަނީ މި މަހުގެ ދެވަނަ ދުވަހު\nތިން ކޮޓަރި އަދި ތިން ފާހާނައިގެ 1400 ޔުނިޓާއި، ދެ ކޮޓަރި އަދި ދެ ފާހާނައިގެ 600 ޔުނިޓު އަޅާނެ\nޢަލީ ސަމާހު February 5, 2021 668 views0\nދެހާސް ފްލެޓްގެ ބިންގާ އެޅުމުގެ ރަސްމިއްޔާތުގެ ތެރެއިން ފޮޓޯ: އަވަސް\nހުޅުމާލޭގައި އަޅާ 2000 ޝޯޝަލް ހައުސިން ޔުނިޓް ޑިޒައިންކޮށް، ފައިނޭންސްކޮށް، އަދި އިމާރާތްކުރުމަށް އިންޑިއާގެ ކުންފުންޏަކާއި އެކު ސޮއިކޮށްފިއެވެ.\nމިި މަޝްރޫއ ހަވާލުކޮށްފައިވަނީ އިންޑިއާގެ ނޭޝަނަލް ބިލްޑިންގްސް ކޮންސްޓްރަކްޝަން ކޮމްޕެނީ (އެންބީސީސީ) އާ އެވެ. ފަހި ދިރިއުޅުން ކޯޕަރޭޝަން ލިމިޓެޑް (އެފްޑީސީ) އާ އެންބީސީއާ އެކު މަޝްރޫއުގައި ސޮއިކޮށްފައިވަނީ މި މަހުގެ ދެވަނަ ދުވަހުއެވެ.\nމި މަޝްރޫއުގެ ދަށުން ތިން ކޮޓަރި އަދި ތިން ފާހާނައިގެ 1400 ޔުނިޓާއި، ދެ ކޮޓަރި އަދި ދެ ފާހާނައިގެ 600 ޔުނިޓު އެޅުމަށް ވަނީ ހަމަޖެހިފައެވެ. މި މަޝްރޫއުގެ ފައިނޭންސިންގެ 85 އިންސައްތަ ހަމަޖައްސާނީ ކޮންޓްރެކްޓަރގެ ފަރާތުންނެވެ. އަދި މި މަޝްރޫއުގެ މަސައްކަތް ފަށާތާ 900 ދުވަހުގެ ތެރޭގައި މަސައްކަތް އެއްކޮށް ފުރިހަމަކުރެވޭނެ ކަމަށް ބެލެވެއެވެ.\nއެން.ބީސީސީ އަކީ އިންޑިއާ ސަރުކާރުން 1960 ވަނަ އަހަރު ގާއިމްކޮށްފައިވާ ބްލޫ-ޗިޕް ކުންފުންޏެކެވެ. އެ ކުންފުންޏަކީ ޕްރޮޖެކްޓް މެނޭޖްމެންޓް ކޮންސަލްޓެންސީ، ރިއަލް އެސްޓޭޓް ޑިވެލޮޕްމެންޓް އަދި އީޕީސީ ކޮންޓްރެކްޓިން ފަދަ މަސައްކަތްތަކުގައި ހުނަރު ވަރުގަދަ ކުންފުންޏެކެވެ.\nއަދި ރާއްޖޭގައި އިންޑިއާގެ ގްރާންޓް އެހީގެ ދަށުން ހިންގޭ އެންމެ ބޮޑު މަޝްރޫއު ކަމަށްވާ އައްޑޫ ސިޓީ ނެޝަނަލް ކޮލެޖް ފޯ ޕޮލިސިން އެންޑް ލޯ އެންފޯސްމެންޓް ސްޓަޑީޒް (އެންސީޕީއެލްއީއެސް) ގެ މަސައްކަތް ފުރިހަމަ ކުރުމުގައިވެސް އެންބީސީސީގެ ބައިވެރިވުން ހިމެނެއެވެ.\nޕޯޓް ލުއީގެ ޕްރީމް ކޯޓު އިމާރާތުގެ މަސައްކަތާއި މިދިޔަ އަހަރު އޯއައިސީ މިނިސްޓަރުންގެ ބައްދަލުވުން ބޭއްވި މަހާތުމާ ގާންދީ އިންޓަނޭޝަނަލް ކޮންވެންޝަން ސެންޓަރ އަކީ އެންބީސީން ފުރިހަމަ ކޮށްފައިވާ މަޝްރޫއުތަކެކެވެ.\n2000 ޔުނިޓް އަޅަން އިންޑިއާ ކުންފުންޏަކަށް


Mashooru Gina Fannaanun Thakeh Palestine Ge Dhifaaugai Nikumehjje - Vaguthu\nއަނެއްކާވެސް ކޮވިޑަށް ޓެސްޓް ކުރާ އަދަދު ދަށަށް - 23 ގަޑިއިރު ކުރިން\nމަޝްހޫރު ފަންނާނުންނާއި، ހައި ޕްރޮފައިލް މީހުން އަންނަނީ ސޯޝަލް މީޑިއާގައި ފަލަސްތީނުގެ ދިފާއުގައި އަޑު އުފުލަމުންނެވެ. އެގޮތުން މަޝްހޫރު މޮޑެލް، ބެލާ ހަދީދް އާއި އިނގިރޭސި ލަވަކިޔުންތެރިޔާ ޑުއާ ލިޕާ އަދި ޖީޖީ ހަދީދް ހިމެނެއެވެ. މީގެ އިތުރުން ވެސް މަޝްހޫރު ގިނަ ފަންނާނުން ތަކެއް ފަލަސްތީނާއި އެކުގައި ތިބިކަން ވަނީ ހާމަކޮށްފައެވެ.\nމި ފަންނާނުން ވަނީ އިސްރާއިލުން ގަދަކަމުން ފަލަސްތީނުގެ އާއިލާތައް ގެދޮރުން ނެރެ، އެމީހުންގެ ގެދޮރުތައް ފޭރިގަނެ ހަމަލާތައް ދެމުން އަންނަ މި ދަނޑިވަޅުގައި ފަލަސްތީނާއި ޣައްޒާގެ ދިފާއުގައި ވާހަކަ ދައްކާ އަޑު އުފުލަމުންނެވެ.\nޖީޖީ ހަދީދް އާއި ބެލާ ހަދީދް ވަނީ އިންސްޓަގްރާމުގައި ވަރުގަދަ ބަސްތަކަކުން ފަލަސްތީނާއި އެކުގައި ތިބިކަމަށް ބުނެފައެވެ. ބެލާ އިންސްޓަގްރާމްގައި ކޮށްފައިވާ ޕޯސްޓެއްގައި ބުނެފައިވަނީ ފަލަސްތީނުގެ އަޒުމު ގުޑުވައި ނުލެވޭނެ ކަމަށެވެ. ކާބަފައިންގެ ދަތި އިހުސާސްވާ ކަމަށާއި، ފަލަސްތީނާއި ޣައްޒާގައި ތިބި އަހުންނާއި އުހްތުންނަށްޓަކައި ކަރުނައަޅަައި ރޮވޭ ކަމަށް ބެލާ ބުނެފައިވެއެވެ. އަދި އެމީހުންގެ އަމާންކަން ގެއްލުވާލައި، ދެމުންގެންދާ ބިރުވެރި ހަމަލާތަކުގެ ސަބަބުން ދެރަވާ ކަމަށް ވެސް އެ ޕޯސްޓުގައި ބުނެފައިވެއެވެ.\nޑުއާ ލިޕާ ވަނީ އޭނާގެ އިންސްޓަގްރާމް އެކައުންޓް މެދުވެރިކޮށް، ފަލަސްތީނުގެ ރައްޔިތުންނަށް ދެމުންގެންދާ އަނިޔާއާއި ދެކޮޅަށް ހުރިހާ ގައުމަކުން ތެދުވުމަށް ގޮވާލައިފައެވެ.\nމީގެ އިތުރުން ވެސް މޮޑެލިންގްގެ ދާއިރާއިންނާއި، މިއުޒިކްގެ ދާއިރާއިން ކުރިއަރައި މީހުންގެ ލޯބި ހޯދާފައިވާ އެތައް ފަންނާނުންނެއް އަންނަނީ އިސްރާއިލުން ފަލަސްތީނަށް ދެމުން ގެންދާ ހަމަލާތައް ކުށްވެރިކޮށް، އެކަން ހުއްޓުވުމަށް މަސައްކަތް ކުރުމަށް މުޅި ދުނިޔެއަށް ގޮވާލައިފައެވެ.\nމެއި 13, 2021 20:50\nދަންނަ އެކަކުވެސް ނެތް\nމެއި 13, 2021 21:58\nބެެެއްލާ ހަދީދް އަދި ޖީޖީ ހަދީދްގެ ބައްޕައަކީ ފަލަސްތީން މީހެއް. ދުޢާ ލިޕާ އަކީ މުސްލިމް އާއިލާއެއްގެ މީހެއް އަދި ރައްޓެހިވެގެން އުޅެނީ ބެއްލާ އަދި ޖީޖީގެ ކޮއްކޮ އަންވަރު ހަދީދްއާ. މިކަމާ ގުޅުމެއް ނެތިވެސް ފަލަސްތީނާއެކުވާ ސެލެބްރިޓީންގެ ނަން ގެނެސްދީ\nމިކަމުގައި އަޑުއުފުލައި ވާހަކަ ދައްކަން ޖެހެނީ ފަންނާނުންނެއްނޫން.. މުސްލިނު ރައްޔިތުން ދިރިއުޅޭ ގައުމުތަކާއި އެގައުމުތަކުގެ ވެރީންނާއި އަސްކަރީ ކޮމާންޑަރުން. އެތިބަ ސައުދީ އާއީ ގަތަރާއި ޔޫއޭއީއާއި އެމީހުންގެ އަސްކަރިއްޔާތަކުން ކުރަނީ ކޮންކަމެއް. ޝަހީދުކޮއް ނެތި އެކޮއްލަނީ ކިތައް ކިތައް ލޮބުވެތި މުސްލިމް އާއިލާ. މިތާ އުޅޭ ވެރިމީހާވެސް އެއްޗެއް ބުނެލާފަ އެއޮންނަނީ އޮސްޓުރިޗެއްހެން ބޯވަތައްލައިގެން ފިލާފަ. އަމިއްލަ ލޯކުރިމަތީ އަމިއްލަ އަނބިދަރީން މަރާލާތަން ބަލަނަ ކެލޭމެންގެ ތެރެއިން ކިތައް މީހުންނައް ކެތްކުރެވޭނެ.؟ އެއީ ގާޒާގެ އަހަރެމެންގެ އަަޚުންނާއި އުޚުތުން ތަހައްމަލް ކުރަމުންދާ ބިރުވެރިކަން. ހިތައް އެއްޗެއް އަރާތަ. ..؟\nމެއި 14, 2021 17:42\nތިޔަ ތިން މީހުންނަކީވެސް މުސްލިމް އާއިލާ ތަކުގެ މީހުން. ޑުއަލިޕާ އަކީ ކޮސޯވޯ މީހެއް. އަދި ހާއްސަކޮށް ބެލާ އާ ޖީޖީ އަކީ ފަލަސްތީނު މީހުން.


ދޮގު ވާހަކަތައް ނުފަތުރާ އޭގެ ހައްޤުވެރިންނަށް ފުލެޓުތައް ހަވާލުކުރުމަށް ޕީޕީއެމްއިން ގޮވާލައިފި – DhiDaily\nދޮގު ވާހަކަތައް ނުފަތުރާ އޭގެ ހައްޤުވެރިންނަށް ފުލެޓުތައް ހަވާލުކުރުމަށް ޕީޕީއެމްއިން ގޮވާލައިފި\nޕީޕީއެމްއިން ނެރުނު ބަޔާނެއްގައި ބުނެފައިވަނީ ހިޔާ ޕްރޮޖެކްޓުގެ ދަށުން ރައީސް އަބްދުﷲ ޔާމީން އަބްދުލް ޤައްޔޫމް ހުޅުމާލޭގެ ދެވެނަ ފިޔަވަހީގައި ޤާއިމް ކޮށްފައިވާ 7000 ފުލެޓާއި ގުޅުވައިގެން ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހާއި ސަރުކާރުގެ އިސްވެރިން އަދި ވެރިކަން ކުރާ ޕާޓީގެ މެމްބަރުން ތަކުރާރުކޮށް ދޮގުހައްދަވާ ރައްޔިތުންނަށް ކަމުގެ ހަގީގަތް އޮޅުވާލުމަށް ކުރަމުންގެންދާ މަސައްކަތްތައް ހަރުކަށި އިބާރާތުން ކުއްވެރި ކުރާކަމަށެވެ.\nމި ބަޔާނުގައިވަނީ ހިޔާ ޕްރޮޖެކްޓުގެ ދަށުން ރައީސް އަބްދުﷲ ޔާމީން އަބްދުލް ޤައްޔޫމް ބިނާ ކުރައްވާފައިވާ ފުލެޓުތަކަކީ ދިވެހި ރައްޔިތުންނަށް ބޯހިޔާވަހިކަން ހޯއްދަވައިދެއްވުމުގެ ބޭނުމުގައި އިމާރާތް ކުރެވިފައިވާ ފުލެޓުތަކެއް ކަމަށެވެ. އަދި އެއީ އެތައް ރައްޔިތުންނަކަށް ހިތްހަމަޖެހުން ގެނުވައިދެވުނު މަޝްރޫއެއްކަމަށެވެ.\nޕީޕީއެމްގެ ބަޔާނުގައި ބުނެފައިވަނީ މާލެއާއި ހުޅުމާލޭގައި ދިވެހި ރައްޔިތުން ދިރިއުޅެމުން ގެންދާ ފުލެޓުތަކާއި ކޮޓަރި ތަކަށްވުރެ ހިޔާ ޕްރޮޖެކްޓުގެ ދަށުން ބިނާ ކުރެވުނު ފުލެޓުތައް އަދި ކޮޓަރިތައްވެސް ކުޑައެއް ނުވާނެ ކަމުގައެވެ. އަދި ރައީސް އަބްދުﷲ ޔާމީން އަބްދުލް ޤައްޔޫމް، ވެރިމަުގެ ދައުރު ފުރިހަމަ ކުރައްވާ، ވެރިކަމުން ފައިބާވަޑައިގެންނެވިއިރު ނިންމާފައި ވަނީ ފިލެޓުތަކުގެ މަސައްކަތް އެންމެ ފުރިހަމައަށް ނިންމައި، އޭގެ ހައްޤުވެރިންނާ، 2019 ވަނަ އަހަރުގެ ޖުލައިމަހު ހަވާލު ކުރެވޭނެ ގޮތައް ކަމަށެވެ. އަދި މި ސަރުކާރުން ފުލެޓުތަކުގެ ދޮރާއި ޓައިލްސް ނުހުންނަވާނެ ކަމަށް ދައްކަވާ ވާހަކަފުޅު މިބަޔާނުގައި ދޮގު ކުރައްވާފައިވެއެވެ.\nހަމައެފަދައިން ފުލެޓުތަކުގެ ކުލީގެ ގޮތުގައި ރައީސް ޔާމީންގެ ސަރުކާރުން ހަމަޖައްސަވާފައިވާ ގޮތަށް މަހަކު 5600/- ރުފިޔާއަށް މިކޯލިޝަންގެ ވެރިކަމެއްގައި އޭގެ ހައްޤުވެރިންނަށް އެ ފުލެޓުތައް ދޫކުރާނެ ކަމުގެ ޔަޤީންކަމާއި، ރައްޔިތުން އަތުން އިތުރަށް ނަގާ ފައިސާވެސް މަޢާފްކޮށްދޭނެ ކަމުގައި ޕީޕީއެމްއިން މި ބަޔާނުގައި ބުނެފައިވެއެވެ.\nހަމައެއާއެކު، މި ސަރުކާރުން ފުލެޓުތަކާއި ގުޅުވައިގެން، ދޮގު ވާހަކަތައް ދައްކަވަމުން ގެންދަވަނީ ދިވެހި ރައްޔިތުން ނިކަމެތިކޮށް އެ ފުލެޓުތައް ސަރުކާރާއި ސަރުކާރު ހިންގާ ޕާޓީއިން ބޭނުންވާ ވަކިބަޔަކަށް ބަހާލުމުގެ ބޭނުމުގައި ކަމަށް ވަރަށް ބޮޑަށް ބެލެވޭތީ އެފަދަ ކަންކަން ނުކުރުމަށްވެސް ބަޔާނުގައި ގޮވާލާފައިއެވެ. އަދި ފުލެޓުތަކާއި ގުޅުވައިގެން ދޮގުވާހަކަތަކާއި އިތުރު ބަހަނާތައް ދެއްކެވުމެއް ނެތި، އެ ފުލެޓުތަކުގެ ހައްޤުވެރިންނާ، ލަސްކުރުމެއްނެތި ފުލެޓުތައް ހަވާލުކުރެއްވުމަށާއި، ފުލެޓުތަކުގެ އަގުގެ ގޮތުގައި ރައީސް ޔާމީން ގެ ސަރުކާރުން ނިންމަވާފައިވާ އަގަށްވުރެ ބޮޑޫ ނުކުރުމަށްވެސް މި ބަޔާނުގައި ގޮވާލާފައިވެއެވެ.


Cigarette fosheegai biruveri manzaruthah, natheejaa kihineh? | Mihaaru\nސިނގިރޭޓް ފޮށީގައި ބިރުވެރި މަންޒަރުތައް، ނަތީޖާ ކިހިނެއް؟\n12 ނޮވެމްބަރ 2019 - 10:49 47 comments\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވާއިދުގައިވާ ގޮތުން އަންނަ މަހުން ފެށިގެން ރާއްޖޭގައި ސިނގިރޭޓް ވިއްކޭނީ އިންޒާރުގެ މަންޒަރުތައް ޖަހައިގެންނެވެ. އަދި މިދިޔަ އޮގަސްޓުން ފެށިގެން ދުންފަތުގެ އެއްވެސް ބާވަތެއް ރާއްޖެ އަށް އެތެރެކުރެވޭނީ އިންޒާރުގެ މަންޒަރުތައް ޖަހައިގެންނެވެ. އޭގެ ފަހުން އެތެރެކޮށްފައިވާ ސިނގިރޭޓްތައް މިހާރު ވިއްކަމުން ދަނީ އިންޒާރުގެ ފޮޓޯއާއެކު އެވެ.\nއެ ގަވައިދު ތަންފީޒު ކުރުމުގެ ކުރިން ވަކި ސިނގިރޭޓް ވިއްކުން ވަނީ ރާއްޖޭގައި މަނާކޮށްފަ އެވެ. އެހެންވެ އެންމެ މަދުން ވެސް ސިނގިރޭޓް ގަނެވޭނީ ފޮއްޓެއް ގަނެގެންނެވެ.\nInzaaru ge manzaru nujahai dhunfathuge baavaiythah ethere kurun manaa koffi\nއިންޒާރުގެ މަންޒަރު ނުޖަހާ ދުންފަތް އެތެރެކުރުން މަނާކުރުން--\nއެހެން ބައެއް ގައުމުތަކެކޭ އެއްގޮތަށް ރާއްޖޭގައި ވެސް ވިއްކާ ސިނގިރޭޓް ފޮށިތަކުގެ ބޭރުގައި ބޮޑުކޮށް އިންޒާރުގެ ފޮޓޯ ޖަހާފައި ހުރެ އެވެ. ކުރިން ހުންނަނީ އިންޒާރުގެ ލިޔުން އެކަންޏެވެ. އެގޮތުން ސިނގިރޭޓް ބުއިމުގެ ސަބަބުން މަރުވެފައިވާ މީހެއްގެ ފުއްޕާމޭގެ ފޮޓޯތަކެއް ބައެއް ފޮށިތަކުން ފެންނައިރު އަނެއް ބައި ފޮށިތަކުން ފެންނަނީ އަނގައިގެ ކެންސަރު ޖެހިފައިވާ މީހެއްގެ ފޮޓޯ އެވެ.\nމިހާރު ވެސް ނަތީޖާ ފެނޭ: އެޗްޕީއޭ\nހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ ޑެޕިއުޓީ ޑިރެކްޓަރު އަދި ޓޮބޭކޯ ކޮންޓްރޯލް ބޯޑުގެ ތަރުޖަމާނު ހަސަން މުހައްމަދު މިއަދު ވިދާޅުވީ އެފަދަ ފޮށިތައް ވިއްކަން ފެށުމާއެކު ސިނގިރޭޓް ގަންނަ މީހުން ކުރިއާބަލާއިރު މަދުވާކަން ފާހަގަކުރެވިފައިވާ ކަމަށެވެ.\nނަމަވެސް އެކަމުގެ ތަފްސީލީ ޖަވާބެއް ލިބޭނީ އެކަމާ ގުޅޭގޮތުން އަންނަ އަހަރު ހަދާ ދިރާސާއަކަށް ފަހުގައި ކަމަށް އޭނާ ވިދާޅުވި އެވެ.\n"އިންޒާރު ފޮޓޯ އިންނާތީ ގިނަ މީހުން އެ ހިފައިގެން އުޅެން ބޭނުމެއް ނުވޭ. ކޮފީ މޭޒުތައް މަތީ ބާއްވައިގެން ދައްކަން ބޭނުމެއް ނުވޭ. އެކަހަލަ އަސަރުތަކެއް އެބަ ކުރޭ މިހާރު ވެސް،" ހަސަން ވިދާޅުވި އެވެ.\n"ފިހާރަ، ކެފޭތަކުގައި ވެސް ޑިސްޕްލޭ ކުރަން މިހާރު ވަރަށް ބޭނުން ނުވޭ އެ ފޮޓޯގެ ސަބަބުން. އަދި އެ ފޮޓޯ ފެންނާނީ އެހެން މީހުން ވެސް ސިނގިރޭޓް ބޯ މީހުން ކައިރީ ބުނަން ފަށައިފި އެކަން ނުކުރަން."\nމިހާރު ވެސް ސިނގިރޭޓް ބުއިން ހުއްޓާލަން ބޭނުން ވެގެން ގިނަ ބަޔަކު އެދެމުން އަންނަ ކަމަށާއި އުސޫލުތައް ތަންފީޒު ކުރާތާ ދުވަސްކޮޅެއް ފަހުން އޭގެ ހެޔޮ ނަތީޖާ ފެންނާނެ ކަމަށް އޭނާ ވިދާޅުވި އެވެ.\nފޮޓޯއިން ކުރާނީ ކޮން އަސަރެއް؟\nދުންފަތް ކޮންޓްރޯލްކުރުމާ ބެހޭ ބޯޑުގެ ވައިސް ޗެއާޕާސަން ޑރ. އާމިނަތު އަރޫނާ ވިދާޅުވިގޮތުގައި ގަވާއިދުގެ ދަށުން ހުރިހާ އުމުރުފުރައަކަށް ވެސް ތަންފީޒުވެގެންދާ އެންމެ މުހިއްމު ފިޔަވަޅަކީ ސިނގިރޭޓު ފޮށީގެ ބޭރުގައި ގްރެފިކް ހެލްތު ވޯނިން ޖެހުމެވެ. އެއީ، ދުންފަތުގެ އިސްތިއުމާލުކުރާ މީހުންނާއި ނުކުރާ މީހުންނަށް ފައިދާވާ ކަމެއް ކަން އޭނާ ފާހަގަކުރެއްވި އެވެ.\nއެޗްޕީއޭ އިން އާއްމުކޮށްފައިވާ ހިސާބުތަކުން ދައްކާ ގޮތުގައި ރާއްޖޭގައި އަހަރަކު ގާތްގަނޑަކަށް 84 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގަ އެވެ. އާސަންދައިގެ ތަފާސްހިސާބުތަކަށް ބަލާއިރު ވެސް އެންމެ ގިނައިން ހަރަދުކޮށްފައިވާ ހަތް ބައްޔަކީ ދުންފަތުގެ އިސްތިއުމާލުކުރުމާ ގުޅުން ހުރި ބަލިތަކެކެވެ. އޭގެ ތެރޭގައި ފުއްޕާމޭގެ ބަލިތަކާއި ކެންސަރު ހިމެނެ އެވެ\nހިސާބުތަކުން ދައްކާ ގޮތުގައި ރާއްޖެ އަށް އެވްރެޖްކޮށް އަހަރަކު 462 މިލިއަން ސިނގިރޭޓް އެތެރެކުރެ އެވެ. އަންނަ އަހަރުން ފެށިގެން ސިނގިރޭޓުން ނަގާ ޓެކްސް އަނެއްކާވެސް ބޮޑުކުރަން ސަރުކާރުން ވަނީ މަޖިލީހަށް ހުށަހަޅާފަ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ސިނގިރޭޓް ހެލްތު ޕްރޮޓެކްޝަން އެޖެންސީ


Male' gai kulithah emme bodee kon avashehgai?\nފްލެޓަށް ފޯމް ދޫކުރަން ފެށުމުން ގިނަ ބަޔަކު ޖަމާވެފައި: ބޯހިޔާވަހިކަމުގެ މައްސަލަ މާލެ ސަރަހައްދުގައި ބޮޑު -- ފޮޓޯ: އަވަސް\nގެދޮރުގެ ދަތިކަމަކީ ރާއްޖޭގެ އާބާދީގެ ބޮޑު ބަޔަކަށް ކުރިމަތިވެފައިވާ ބޮޑު މައްސަލަ އެކެވެ. ހާއްސަކޮށް މި މައްސަލަ ބޮޑީ ރަށްރަށުން ގިނަ ބަޔަކު ހިޖުރަކޮށް ދިރިއުޅެމުންދާ މާލޭގަ އެވެ. މާލޭގެ ބިމުގެ ސައިޒަށް ވުރެ ގިނައިން މި ތަނުގައި މީހުން ވަޒަންވެރި ވެގެން އުޅޭއިރު އޭގެ ސަަބަބުން ހީވެސް ނުކުރާ ވަރުގެ ގިނަ މައްސަލަ ތަކެއް ދަނީ ނުކުންނަމުންނެވެ. ކުޑަ ތަންކޮޅެއްގައި ދިރިއުޅެން މަޖުބޫރު ކުރުވާ ދަތި ދިރިއުޅުމުގެ އަސަރު ޖީލު ތަކަށް ދަނީ ކުރަމުންނެވެ.\nމާލޭގައި ދިރިއުޅޭ އާބާދީގެ ތެރެއިން ކުއްޔަށް ކިހާ މީހުނެއް އުޅޭނެ ހެއްޔެވެ؟ މާލޭގައި އެންމެ ކުލި ބޮޑީ ކޮން އަވަށެއްގައި ހެއްޔެވެ؟ އެވްރެޖްކޮށް ކުއްޔަށް މަހެއްގެ މައްޗަށް ކިހާ ރުފިޔާއެއް ހޭދަ ކުރޭ ހެއްޔެވެ؟\nމި ސުވާލުތަކުގެ ޖަވާބު ހޯދަން ނޭޝަނަލް ބިއުރޯ އޮފް ސްޓެޓިސްޓިކްސް (އެންބީއެސް) އިން މިދިޔަ އަހަރުގެ މާޗް މަހުން މި އަހަރުގެ އެޕްރީލް މަހުގެ ނިޔަލަށް ކުރި ރެންޓަލް ސާވޭއާ ހަވާލާދީ މާލެ މަތިން ބަލާލާއިރު ފެންނަނީ ނުތަނަވަސް މަންޒަރެކެވެ. ބޯހިޔާވަހިކަން ހައްލު ކުރަން ސަރުކާރުތައް ފެއިލްވެފައިވާ މިންވަރު މިއިން އެނގެ އެވެ. މީގައި މާލޭގެ ރައްޔިތުންނާ މި ރަށަށް ހިޖުރަކޮށްފައި ތިބި އެހެން ރަށްރަށުގެ ރައްޔިތުންނާ ޖެހިފައި ތިބި ހާލަށް ބަލާއިރު މާ ބޮޑު ތަފާތެއް ނެތެވެ.\nރާއްޖޭގައި ޖުމްލަ 87،537 ގޭބިސީ ހުރިއިރު މީގެތެރެއިން 48 ޕަސެންޓް ގޭބިސީ ހުރީ މާލޭގަ އެވެ. ކޮންމެ 10 ގޭބިސީ އަކުން އެއް ގޭބިސީއެއްގައި މީހުން ދިރިއުޅެނީ ތޮއްޖެހިފައިވާ ހާލަތުގަ އެވެ. އޭގެ މާނައަކީ މި ތަންތަނަކީ ނިދާ ކޮޓަރިއެއްގައި އެވްރެޖު ގޮތެއްގައި ތިން މީހުންނަށް ވުރެ ގިނައިން ދިރިއުޅެން މަޖުބޫރު ކުރުވާފައިވާ ތަންތަނެވެ.\nމާލޭގެ 74 ޕަސެންޓް އުޅެނީ ކުއްޔަށް\nކުލި ކޮންޓްރޯލް ކުރަން އެދި މަޖިލީހަށް ޕެޓިޝަނެއް ހުށަހަޅަން އިވެންޓެެއް ކުރިއަށް ދަނީ -- ފޮޓޯ: އެމްޓީޔޫ\nމި ދިރިއުޅުމަށް ވެއްޓެން ޖެހިފައިވާ މައިގަނޑު ސަބަބަކީ މާލޭގައި ގިނަ ބަޔަކު ކުއްޔަށް ކުޑަ ތަންކޮޅެއްގައި އުޅެން މަޖުބޫރުވުމެވެ. މާލޭގައި ދިރިއުޅޭ އާބާދީގެ 74 ޕަސެންޓް އުޅެނީ ކުއްޔަށެވެ. އާމްދަނީއާ ހަރަދުގެ ސާވޭ ދައްކާ ގޮތުގައި ރާއްޖޭގެ އެވްރެޖު އާމްދަނީއަކީ މަހަކު 10،474 ރުފިޔާ އެވެ. ގޭބިސީއެއްގައި އާމްދަނީއެއް ލިބެނީ ދޭއް ނުވަތަ ހަ މީހުންނެވެ. މާލޭގެ ގޭބިސީ އަކަށް މަހެއްގެ މައްޗަށް އާމްދަނީގެ ގޮތުގައި އެވްރެޖު ގޮތެއްގައި ލިބެނީ 38،598ރ. އެވެ.\nމާލޭގައި އެވްރެޖު ގޮތެއްގައި ކުއްޔަށް 13،494ރ. ހޭދަ ކުރަން ޖެހެ އެވެ.\nދިރިއުޅެން ކުއްޔަށް ދޭ ތަންތަން ގިނައީ މާފަންނުގައި\nރާއްޖޭގައި އާއްމު ގޮތެއްގައި ހަދާފައި ހުންނަނީ އެއް ކޮޓަރި އާއި ދެ ކޮޓަރި އަދި ތިން ކޮޓަރި އާއި ހަތަދު ކޮޓަރީގެ އެޕާޓްމަންޓް ތަކެވެ. ދެހާސް ސާދަ ވަނަ އަހަރު ރާއްޖޭގައި ކުރި ބޯހިމެނުމުން ދައްކާ ގޮތުގައި މާލޭގައި ކުއްޔަށް މީހުން ދިރިއުޅެން 454 އެޕާޓްމަންޓުމަންޓް ހުރިއިރު އެންމެ ބައިބޯ މާފަންނުގައި 117 ތަން ހުރެ އެވެ. އަދި އެންމެ އެޕާޓްމަންޓް ގިނައީ ވެސް މި އަވަށުގަ އެވެ. މާފަންނުގައި ކުއްޔަށް އުޅޭ އާބާދީ އެ ތާރީހާ ހަމައަށް 15،371 އަށް އަރަ އެވެ.\nއެންމެ ގިނަ ބަޔަކު ދެ ކޮޓަރީގައި\nރެންޓަލް ސާވޭ އިން ދެއްކި ގޮތުގައި މިދިޔަ އަހަރުގެ މާޗް މަހު އެއް ކޮޓަރީގެ އެޕާޓްމަންޓުގެ ކުލި ހުރީ 8،774ރ. ގަ އެވެ. ނަމަވެސް ސެޕްޓެމްބަރު މަހު ކުލި 8,764ރ. އަށް މަތިވުމަށް ފަހު މި އަހަރުގެ އެޕްރީލް މަހު ވަނީ އެއް ކޮޓަރީގެ ކުލި 8,616ރ. އަށް ދަށް ވެފަ އެވެ. އެންމެ ގިނަ މީހުން ބޭނުންވާ ދެ ކޮޓަރީގެ އެޕްޓްމަންޓެއްގެ ކުލި މިދިޔަ އަހަރުގެ މާޗް މަހު ހުރީ 14,463ރ. އަށް އެވެ. އަދި އެ އަހަރުގެ ސެޕްޓެމްބަރު މަހު ކުލިތައް 14,472ރ. އަށް މަތިވެގެން ދިޔަ އެވެ. ނަމަވެސް މި އަހަރުގެ އެޕްރީލް މަހު ވަނީ 14,217ރ. އަށް ވެއްޓިފަ އެވެ.\nތިން ކޮޓަރީގެ އެޕާޓްމަންޓެއްގެ ކުލި މިދިޔަ އަހަރުގެ މާޗް މަހު 19,356ރ. އަށް ހުރުމަށް ފަހު އޭޕްރީލް މަހު ވަނީ 19,109ރ. އަށް ވެއްޓިފަ އެވެ. އަދި ހަތަރު ކޮޓަރީގެ އެޕާޓްމަންޓެއްގެ ކުލި މިދިޔަ އަހަރުގެ މާޗް މަހު 26,359ރ. އަށް ހުރުމަށް ފަހު މި އަހަރުގެ އެޕްރީލް މަހު ކުލިތައް ވަނީ 26,127ރ. އަށް ވެއްޓިފަ އެވެ. ބެލެވޭ ގޮތުގަައި ކުލިތައް ދަށްވާން ފަށާފައި ވަނީ ކޮވިޑް-19 ގެ ސަބަބުން އިގްތިސޯދު ހީނަރުވެ އާއްމުންގެ އަތްމަތި ދަތިވުމުގެ ސަބަބުންނެވެ.\nރާއްޖޭގައި ގިނަ މީހުން ދިރިއުޅެން ހިޔާރު ކުރާ ގޭބިސީއެއްގައި ހުންނަނީ 4.4 ކޮޓަރި އެވެ. މާލޭގެ ގޭބިސީއެއްގައި އާއްމުކޮށް ހުންނަނީ 2.4 ކޮޓަރި އެވެ\nމާލޭގެ ސަރަހައްދެެއް: މާލޭގައި ކުލިތައް އެންމެ ބޮޑީ މާފަންނުގައި ކަމަށް ސާވޭއިން ދައްކާ -- ފޮޓޯ: އަވަސް\nކުލީގެ މައްސަލަ އިންތިހާއަށް ކުރިމަތިވެފައިވާއިރު، މާލޭގައި އެންމެ ކުލި ބޮޑީ ކޮން އަވަށެއް ހެއްޔެވެ؟ މާލޭގައި އެންމެ ބޮޑު ކުއްޔަށް އެޕާޓްމަންޓް ލިބެނީ ތަފާސް ހިސާބުތައް ދައްކާ ގޮތުގަައި މާފަންނުންނެވެ. އެވްރެޖު ކުލި އެންމެ ކުޑައީ ވިލިމާލޭގަ އެވެ.\nއެވްރެޖު އެޑްވާންސް 25,870 ރުފިޔާ\nރާއްޖޭގައި ކުއްޔަށް ދޭ ތަންތަނުން އެވްރެޖު ގޮތެއްގައި އެޑްވާންސް ޕޭމަންޓުގެ ގޮތުގައި 25,870ރ. ނަގަ އެވެ. އެއް ކޮޓަރީގެ އެޕާޓްމަންޓެއް ލިބެނީ 13,952ރ.ގެ އެޑްވާންސެއް ދައްކައިގެންނެވެ. އަދި ހަތަރު ކޮޓަރީގެ އެޕާޓްމަންޓެއްނަމަ އެޑްވާންސުގެ ގޮތުގައި އާއްމު ގޮތެއްގައި 51,635ރ. ދައްކަން ޖެހެ އެވެ. އެޑްވާންސަށް ދައްކަން ޖެހޭ އަދަދު ފާނިޝް ކޮށްފައި ހުންނަ އެޕާޓްމަންޓްތަކާއި ފާނިޝްނުކޮށް ހުންނަ ތަންތަނުގައި ތަފާތެވެ. ފުލީ ފާނިޝްކޮށްފައި ހުންނަ އެޕާޓްމަންޓުތަކަށް އެޑްވާންސުގެ ގޮތުގައި 30,264ރ. ދައްކަން ޖެހެ އެވެ. މާލޭގައި އާއްމު ގޮތެއްގައި އެޕާޓްމަންޓް ކުއްޔަަށް ދެނީ 1.5 އަހަރާއި 4.5 އަހަރުގެ މުއްދަތަކަށެވެ.\nބޯހިޔާވަހިކަން ހައުސިން ޔުނިޓް ނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް + މާލޭ ސިޓީ\nއިންކަމް ޓެކްހާއެކު ގޭކުލި ކުޑަ ކުރަންޖެހޭ!\nކުލީގެ ބަހުސް: އިންތިހާބާ ދިމާވާ ބަހުސެއް!\n2054 ގައި ރާއްޖޭގެ އާބާދީ މިލިއަނަކާ ގާތަށް


Fathuruverin ziyaaraikuri minvaru 6.5 percent ithuruvehje\nރީތި ފަރު ރިސޯޓް ބީޗް.-- ފޮޓޯ: ހޮޓެލިއަރ މޯލްޑިވްސް\nފަތުރުވެރިން ޒިޔާރަތްކުރި މިންވަރު 6.5 ޕަސެންޓް އިތުރުވެއްޖެ\nމި އަހަރުގެ ފުރަތަމަ މަހު ރާއްޖެ އަށް ޒިޔާރަތްކުރި ފަތުރުވެރިންގެ އަދަދު، މިދިޔަ އަހަރުގެ ފުރަތަމަ މަހާ އަޅާ ބަލާއިރު 6.5 ޕަސެންޓް އިތުރުވެފައިވާ ކަމަށް ޓޫރިޒަމް މިނިސްޓްރީގެ ތަފާސްހިސާބުތަކުން ދައްކައިފި އެވެ.\nޓޫރިޒަމް މިނިސްޓްރީން މިއަދު އާންމުކުރި ހިސާބުތަކުން ދައްކާ ގޮތުން މިދިޔަ މަހު ރާއްޖެ އަށް 151،522 ފަތުރުވެރިން ޒިޔާރަތް ކުރި އެވެ. ފަތުރުވެރިން ޒިޔާރަތްކުރި މިންވަރު އިތުރުވި އިރު، އެހެން މަސްތަކާއި އެއްގޮތަށް މިދިޔަ މަހު ވެސް އެންމެ ގިނައިން އައިސްފައިވަނީ ޗައިނާ މީހުންނެވެ.\nފަހަކަށް އައިސް އެ ގައުމުން ރާއްޖެ އަށް އަންނަ ފަތުރުވެރިންގެ އަދަދު ދަށްވަމުން ދިޔަ ނަމަވެސް، މިދިޔަ މަހު އެ އަދަދު ވަނީ 17 ޕަސެންޓް އިތުރުވެފަ އެވެ. ޗައިނާގެ އިތުރުން ދެން އެންމެ ގިނަ ފަރުތުވެރިން އައިސްފައިވަނީ އިޓަލީ އާއި އިންޑިއާ އިންނެވެ.\nއެގޮތުން އިޓަލީން ޒިޔާރަތްކުރި މީހުން 11.1 ޕަސެންޓް އިތުރުވީ އިރު އިންޑިއާ އިން ރާއްޖެ އަށް އައިސްފައިވާ ފަތުރުވެރިންގެ އަދަދު ވަނީ 7.7 ޕަސެންޓް އިތުރުވެފަ އެވެ.\nއިންޑިއާ އިން ރާއްޖެ އަށް ޒިޔާރަތްކުރާ ފަތުރުވެރިންގެ އަދަދު އިތުރުވަމުން އަންނަ އިރު އެ ގައުމުން ލިސްޓުގެ މިހާ ކުރީގައި ހިމެނުނު މިއީ ފުރަތަމަ ފަހަރެވެ.\nޓޫރިޒަމް މިނިސްޓްރީ ރިސޯޓް ފަތުރުވެރިކަން ގެސްޓްހައުސް ސަފާރީ


Madhanee ijuraathuge gaanoonah ahuluverikuruvumuge masahkaiy fashanee - One Online\nމަދަނީ އިޖުރާއަތުގެ ގާނޫނަށް އަހުލުވެރިކުރުވުމުގެ މަސައްކަތް ފަށަނީ\nމަދަނީ އިޖުރާއަތުގެ ގާނޫނަށް އަމަލުކުރަން ފެށުމުގެ ކުރިން، ކަމާގުޅޭ ޕްރޮގްރާމުތަކެއް ރާވައި ހިންގުމުގެ މަސައްކަތް، ޔުނައިޓަޑް ނޭޝަންސް ޑިވެލޮޕްމަންޓް ޕްރޮގްރާމް (ޔޫއެންޑީޕީ)ގެ އެހީއާއެކު ފެށުމަށް އެޓާނީ ޖެނެރަލް (އޭޖީ) އޮފީހުން ތައްޔާރުވެއްޖެއެވެ.\nއޭޖީ އޮފީހުން މިއަދު ބުނީ، މަދަނީ އިޖުރާއަތުގެ ގާނޫނަށް އަމަލުކުރަން ފެށުމުގެ ކުރިން އެ ގާނޫނުން އަލަށް ތައާރަފުކުރާ މަފްހޫމްތަކަށާއި އިޖުރާއަތުތަކަށް އަދުލު އިންސާފު ގާއިމުކުރުމުގެ ދާއިރާގެ ކަމާބެހޭ ފަރާތްތައް އަހުލުވެރިކޮށް، އެ ގާނޫނުގެ ދަށުން އެކުލަވާލަންޖެހޭ އުސޫލުތައް އެކުލަވާލައި، އެ ގާނޫނަށް އަމަލުކުރަން ފެށުމަށްޓަކައި ވާންޖެހޭ އެނޫންވެސް ތައްޔާރީތައް ވުމަށް އޭޖީ އޮފީހުން ގަސްދުކޮށްފައިވަނީ، އަދުލު އިންސާފުގެ ދާއިރާގެ ކަމާބެހޭ ކޯޓުތަކާއި އިދާރާތަކާއި، ގާނޫނީ ވަކީލުންނާއި އެނޫންވެސް ކަމާބެހޭ ފަރާތްތަކުގެ ބައިވެރިވުން ހިމެނޭ ގޮތަށް ކަމަށެވެ.\nއެގޮތުން އެ ދާއިރާތައް ތަމްސީލުވާ ގޮތުގެ މަތިން އެކުލަވައިލެވޭ ޓާސްކްފޯސްއެއް އެކުލަވައިލުމުގެ މަސައްކަތް މިހާރު ފަށާފައިވާ ކަމަށް އޭޖީ އޮފީހުން ބުންޏެވެ. އަދި ކަމާގުޅޭ މަސައްކަތްތައް، ކުރިއަށް އޮތް ހަފުތާއެއްހާ ދުވަހުގެ ތެރޭގައި ފެށުމަށް ގަސްދުކޮށްފައިވާ ކަމަށެވެ.\nމަދަނީ އިޖުރާއަތުގެ ގާނޫނަކީ، ރާއްޖޭގެ ޝަރުއީ ކޯޓުތަކަށް ހުށަހެޅޭ މަދަނީ މައްސަލަތަކުގެ ޝަރީއަތުގެ ކުރީގެ އިޖުރާއަތުތަކާއި، އެފަދަ މައްސަލަތަކުގެ ޝަރީއަތުގެ މަރުޙަލާތައް ހިނގާނެ ގޮތާއި، އެފަދަ މައްސަލަތަކުގެ މައްޗަށް ހިނގާނެ ހެކީގެ އުސޫލުތަކާއި، އެފަދަ މައްސަލަތަކާ މެދު ގޮތެއް ނިންމުމުގައާއި، ޝަރީއަތް ނިމި ހުކުމް ތަންފީޒުކުރުމުގައި އަމަލުކުރާނެ އިޖުރާއަތުތަކާއި، އެނޫންވެސް ރާއްޖޭގެ ޝަރުއީ ކޯޓުތަކަށް ހުށަހެޅޭ މައްސަލަތަކުގެ މަދަނީ އިޖުރާއަތާބެހޭ އާންމު އުސޫލުތައް ބަޔާންކޮށްދޭ، ރާއްޖޭގެ މަދަނީ އަދުލުގެ ނިޒާމު ހަރުދަނާކުރުމަށްޓަކައި ވަރަށް ބޭނުންތެރިވެފައިވާ މުހިންމު ގާނޫނެކެވެ.\nއެ ގާނޫނު ރައްޔިތުންގެ މަޖިލީހުން ފާސްކޮށްފައިވަނީ މިދިޔަ އަހަރުއެވެ. ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅި "މަދަނީ އިޖުރާއަތުގެ ބިލު" ރައީސް އިބްރާހީމް މުހައްމަދު ސޯލިހު ތަސްދީގުކުރައްވައި ދިވެހި ސަރުކާރުގެ ގެޒެޓުގައި ޝާއިއުކުރެއްވީ މިދިޔަ އަހަރުގެ ޑިސެމްބަރު މަހުގެ 16 ވަނަ ދުވަހުއެވެ.\nއެ ގާނޫނަށް އަމަލުކުރަން ފަށަން ޖެހެނީ ގެޒެޓުގައި ޝާއިކުރަތާ ހަ މަސް ދުވަސް ފަހުންނެވެ.\nގުޅޭ ޓެގު އެޓަރނީ ޖެނެރަލް ުޔޫއެންޑީޕީ ގާނޫނާއި ގަވައިދު


MPL theluge vahkan: FSM muvahzafaku suspend\nތެލުގެ ވައްކަމުގެ ތުހުމަތަށް އެފްއެސްއެމް މުވައްޒަފަކު ސަސްޕެންޑްކޮށްފި\nއެފްއެސްއެމްގެ މެނޭޖިން ޑިރެކްޓަރު ގަސަމް އާއެކު އެ ކުންފުނީގެ ވެރިން މިއަދު މަޖިލީހުގެ އެސްއޯއީ ކޮމިޓީއަށް މައުލޫމާތު ދެއްވަނީ. -- ފޮޓޯ: މަޖިލިސް\nކޮވިޑް-19 އާ ގުޅިގެން މާލެ، ބަނދަރު ލޮކްޑަރުންގައި އޮތްއިރު، ހިންގި ތެލުގެ ވައްކަމުގެ މައްސަލާގެ ތުހުމަތަށް އެފްއެސްއެމް ތެޔޮ ބައުޒަރެއްގެ ހެލްޕަރަކު ސަސްޕެންޑްކޮށްފި އެވެ.\nމަޖިލީހުގެ ސްޓޭޓް އޯން އެންޓަޕްރައިސް (އެސްއޯއީ) ކޮމެޓީގައި ވާހަކަ ދައްވަމުން އެފްއެސްއެމްގެ މެނޭޖިން ޑިރެކްޓަރު އަދި ތިނަދޫ ދާއިރާގެ ކުރީގެ މެންބަރު މުހައްމަދު ޤަސަމް ވިދާޅުވި ގޮތުގައި ވިޔަފާރި ބަނދަރުގައި ހިނގި ތެލުގެ ވައްކަމުގެ މައްސަލަ އެ ކުންފުނީގެ ސަމާލު ކަމަށް ގެނެސްފައިވަނީ މިދިޔަ މަހުގެ 25 ވަނަ ދުވަހު ކަމަށެވެ. މައްސަލަ އެ ކުންފުނީގެ ސަމާލު ކަމަށް އައުމާއެކު ބަނދަރަށް ތެޔޮ ގެންދިއުމުގައި އުޅުނު އެ ކުންފުނީގެ ބައުޒަރެއްގެ ހެލްޕަރު ސަސްޕެންޑް ކޮށްފައިވާ ކަމަށެވެ.\n"އެމްޕީއެލް އިންޓާނަލް އޮޑިޓް ކޮމެޓީން މައުލޫމާތު ހޯދައިގެން 26 ވަނަ ދުވަހު އެ މުވައްޒަފު [ބައުޒަރުގެ ހެލްޕަރު] ގެ ބަޔާން ނަގާފައި. މީގައި ފާހަގަ ކުރެވުނީ މި ހިޔާނާތަކީ ހަމައެކަނި އެއް ދުވަހަކު ދެ ދުވަހަކު ކޮށްފައި އޮތް ކަމެއް ނޫން ކަމަށް. އެހެންވެ އިންޓާނަލް އޮޑިޓުން އެ ދުވަސްތައް ބަލައިގެން ތަފްސީލްތައް މިދަނީ ނަގަމުން،" ޤަސަމް ވިދާޅުވި އެވެ.\nއޭނާ ވިދާޅުވި ގޮތުގައި މިފަދަ މައްސަލަތައް ހިންގި ނުދޭން އަޅަން ޖެހޭ ފިޔަވަޅުތައް ވެސް އަޅަމުންދާ ކަމަށާ ކޮރަޕްޝަނަށް އެ ކުންފުނިން ދޭނީ "ޑަބަލް ޒީރޯ-- ޓޮލަރަންސް" ކަމަށެވެ.\n"މިހާތަނަށް އަޅުގަނޑު ހަވާލުވިތާ ދެ އަހަރު ތެރޭގައި 25 މުވައްޒަފުން ވާނެ އެކިއެކި މައްސަލަތަކުގައި ކަނޑާލާފަ. އިންނަ ޕްރޮސީޖާ އިން. ކުރިއަށް އޮތްތަނުގައި ވެސް ކުންފުންޏަށް ހިޔާނަތް ވާނަމަ ފުރުސަތެއް ނެތް. ހިޔާތް ވާނަމަ މި ކުންފުނީގައި ޖާގައެއް ނެތް،" ޤަސަމް ވިދާޅުވި އެވެ.\nކޮވިޑް-19 އާ ގުޅިގެން ވިޔަފާރި ބަނދަރު ލޮކްޑައުން ކޮށްފައިވަނިކޮށް ޕޯޓްތެރޭގައި ހިންގި ތެލުގެ މި ވައްކަމުގެ މައްސަލަ ފުރަތަމަ ފެންމަތިކޮށްފައިވަނީ، އެ ކުންފުނީގެ ކުރީގެ ޗެއާމަން މުހައްމަދު ޒަކީ (ނަޒާކީ ޒަކީ) އެވެ. ކުރީގެ ޗެއާ ޒަކީ ވަނީ މި މައްސަލައާ ގުޅިގެން އަށް މިލިއަން ރުފިޔާގެ ވައްކަމެއް ހިނގާފައިވާ ކަމަށް ތުހުމަތު ކުރައްވާފަ އެވެ. އަދި ޗެއާމަން ވަނީ މި ވައްކަމުގައި ޝާމިލްވި ފަރާތްތައް ސަސްޕެންޑް ކުރަން ބޯޑު މެމްބަރުންގެ އަގުލަބިއްޔަތު ލިބިފައި ނުވާ ކަމަށް ވެސް ވިދާޅުވެފަ އެވެ. ނަމަވެސް، އެމްޕީއެލްގެ މެނޭޖިން ޑިރެކްޓަރު ޝާހިދު އަލީ ވިދާޅުވެފައިވާ ގޮތުގައި ކުރީގެ ޗެއާމަންގެ ޓުވީޓުން މައްސަލަ ހިންގި ގޮތް ވަނީ އޮޅުން އަރާފަ އެވެ.\nޝާހިދު ވިދާޅުވީ އެ ކުންފުނީގެ ކުރީގެ ޗެއާމަން މުހައްމަދު ޒަކީ (ނަޒާކީ ޒަކީ) ގެ ޓްވީޓް ކުރައްވާފައިވަނީ، ހާއްސަ އިންވެސްޓިގޭޓިވް ކޮމެޓީއެއް ނަގަން ބޭއްވި ބޯޑު މީޓިންއެއްގެ ވާހަކަ ކަމަށެވެ. އަދި ޗެއާމަން ހުށަހެޅުއްވީ އެޖެންޑާ ވެސް ކޮށްފައި ނެތް ކަމެއް ކަމަށެވެ.\n"ބޯޑް މީޓިންގައި ދިމާވީ މުޅިން އެހެން އިޝޫއެއް. ހަގީގަތުގައި އަސްލުގައި އެޖެންޑާ ވެސް ކުރެވިފައި ނެތް މައްސައެއް. މި ކަމުގައި ޝަމިލުވާ މުވައްޒަފުން މި ހިމެނެނީ ޕްރޮކިއުމަންޓް ޑިޕާޓްމަންޓްގެ ދަށުގައި އެހެންވީމާ މިއާ ބެހޭގޮތުން އިތުރު މައުލޫމާތު ހޯދުމަށް ބޯޑަށް ހާޒިރުކުރެވުނު ޕްރޮކިއުމަންޓް ޑިޕާޓްމަންޓްގެ އިސްވެރިއެއް. އެ ބޯޑު މީޓިންގައި ޗެއާމަން ހުށަހެޅުއްވީ ޕްރިކުމަންޓް ހެޑް ސަސްޕެންޑް ކުރަން،" ޝާހިދު ވިދާޅުވި އެވެ.\nމޯލްޑިވްސް ޕޯޓްސް ލިމިޓެޑް މޯލްޑިވްސް ޕޮލިސް ސާވިސް އޭސީސީ + ތެލުގެ އަގު ހިޔާނާތް


vnews - Kurendhoo gai bavvaa anhen volley mubaarathugai baiverivumuge furusathu hulhuvaalaifi\nކުރެންދޫގައި ބާއްވާ އަންހެން ވޮލީ މުބާރާތުގައި ބައިވެރިވާން ހުޅުވާލައިފި\nޅ.ކުރެންދޫ ކައުންސިލާއި، އެރަށު ޒުވާނުންގެ މަރުކަޒުގެ ފަރާތުން މީގެ ކުރިން ބޭއްވި އަންހެން ބޯޅަ މުބާރާތުގެ ތެރެއިން --- ފޮޓޯ: ކުރެންދޫ ކައުންސިލް އިދާރާ\nޅ. އަތޮޅު ކުރެންދޫ ކައުންސިލާއި، އެރަށު ޒުވާނުންގެ މަރުކަޒުގެ ފަރާތުން އިންތިޒާމް ކޮށްގެން ބޭއްވުމަށް ނިންމާފައިވާ ދެ ވަނަ އަންހެން ވޮލީ ބޯޅަ މުބާރާތުގައި ބައިވެރިވުމުގެ ފުރުސަތު ހުޅުވާލައިފި އެވެ.\nވީނިއުސްއާ ވާހަކަ ދައްކަމުން ކުރެންދޫ ކައުންސިލް އިދާރަގެ ނައިބު ރައީސް އައިޝަތު ވިޝާމާ ވިދާޅުވީ، އަންހެން މުބާރާތް ބާއްވަން ނިންމާފައި ވަނީ އަންނަ މަހުގެ އެއް ވަނަ ދުވަހު ކަމަށެވެ. އަދި މިއީ ކައުންސިލް އިދާރާގެ ފަރާތުން މިމުބާރާތް ބާއްވާ ދެ ވަނަ ފަހަރު ކަމަށާއި އެހެން ކަމުން މިއަހަރުގެ މުބާރާތުގައި ބައިވެރިވާ ޓީމް ތަކުގެ އަދަދު އިތުރުވާނެ ކަމަށް އުންމީދު ކުރާ ކަމަށް ވެސް ވިޝާމާ ވިދާޅުވި އެވެ.\nވިޝާމާ ވިދާޅުވީ، މުބާރާތުގައި ބައިވެރިވާން އެދޭ ކުލަބް ޖަމިއްޔާތަކުގެ ޓީމްތަކުން، މުބާރާތުގައި ބައިވެރިވުމަށް އެދޭ ފޯފް ފުރިހަމަ ކުރުމަށްފަހު މިމަހުގެ 16 ވަނަ ދުވަހުގެ ރޭ 10:00ގެ ކުރިން ޒުވާނުންގެ މަރުކަޒަށް ހުށަހަޅަން ޖެހޭނެ ކަމަށެވެ. އަދި ޓީމް ލިސްޓުހުށަހެޅުމުގެ އެެންމެ ފަހު ތާރީހަކީ މިމަހުގެ 23 ވަނަ ދުވަހުގެ ރޭ 10:00ގެ ކުރިން ކަމަށް ވެސް ވިޝާމާ ވިދާޅުވި އެވެ.\nމީގެ އިތުރުން ވިޝާމާ ވިދާޅުވީ މިމުބާރާތަކީ ކުރެންދޫ އަންހެނުންގެ ދުގައި އެކުވެރިކަން އާލާކޮށް، ރަށުގައި މޮޅެތި ވޮލީބޯޅަ ކުޅުންތެރިން އުފެއްދުމުގެ މަގްސަދުގައި ބާއްވަމުން އަންނަ މުބާރާތެއް ކަމަށެވެ. އަދި މިމުބާރާތް ބޭއްވުމުގައި ރަށުގެ ރައްޔިތުންނާއި ކުލަބްޖަމިއްޔާތަކުން ލިބެމުންދާ އެއްބާރު ލުމަށް ވިޝާމާ ވަނީ ޝުކުރު އަދާކޮށްފައެވެ.\nމިމުބާރާތުގައި ބައިބެރިވުމަށް އެދޭ ފޯމް އަދި ޓީމް ލިސްޓު ހުށަހަޅާ ފޯމާއި މުބާރާތުގެ ގަވާއިދު ޒުވާނުންގެ މަރުކަޒުން މިއަދުން ފެށިގެން ކޮންމެ ރެއެއްގެ 2:30 އިން 22:30 އަށް ލިބޭނެ ކަމަށް ވެސް ވިޝާމާ ވިދާޅުވި އެވެ.\nކުރެންދޫ ކައުންސިލް އިދާރާއިން އެންމެ ފުރަތަމަ ބޭއްވި އަންހެން ވޮލީ ބޯޅަ މުބާރާތުގައި ތިން ޓީމެއް ބައިވެރިވިއިރު، އެފަހަރުގެ ޗެމްޕިއަންކަން ހޯދީ ޒިފިޔަސް ސްޕޯޓްސް ކުލަބެވެ. އަދި އެންމެ ފަހުން ބޭއްވި ފިރިހެން ވޮލީ މުބާރާތުގެ ޗެމްޕިއަންކަން ހޯދީ އެފްއާރުސީ އެވެ.\nކައުންސިލް އިދާރާއިން ބުނީ ފިރިހެން މުބާރާތް ފެށުމަށް ނިންމާފައި އޮތީ މިމަހުގެ 24 ވަނަ ދުވަހު އެވެ.


Jalugai Bandhu Kurumun Libuny Ithuru Hihvareh - Riyaz - Vaguthu\nޖަލުގައި ބަންދުކުރުމުން ލިބުނީ އިތުރު ހިތްވަރެއް - ރިޔާޒު\nޖަލުގައި ބަންދުކުރުމުން ލިބުނީ އިތުރު ހިތްވަރެއް ކަމަށާއި، އިދިކޮޅު ޕާޓީތަކުން ކުރާ މަސައްކަތް ވަރަށް އަވަހަށް ކާމިޔާބު ވާނެ ކަމަށް ރައްޔިތުންގެ މަޖިލީހުގެ ކިނބިދޫ ދާއިރާގެ މެންބަރު އަދި ޖުމްހޫރީ ޕާޓީގެ ނާއިބު ލީޑަރ ޢަބްދުﷲ ރިޔާޒް ވިދާޅުވެއްޖެއެވެ.\nރިޔާޒުގެ އަނބިކަނބަލުން އައިޝަތު ނަދާ ބުނީ ރިޔާޒް ހުންނެވީ ހިތްވަރު ގަދަކޮށް ކަމަށާއި ހައްޔަރު ކުރި ފަހުން އެއްވެސް ތުހުމަތެއްކޮށް ސުވާލެއް ކޮށްފައި ނުވާ ކަމަށެވެ.\n" ބަންދުގައި ދުވަސްތަށް ހޭދަކުރަން ޖެހުނު ނަމަވެސް ކުރަމުން އައި މަސައްކަތަށް ކުޑަ ނަމަވެސް ދުލެއް ނުދީ، ސާބިތުކަމާ އެކު އަބަދު ވެސް ހުންނާނެ ކަމުގެ ޔަގީންކަން ރައްޔިތުންނަން ރިޔާޒު ދިން " ނަދާ ވިދާޅުވިއެވެ.\nރިޔާޒު ހައްޔަރުކޮށްފައިވަނީ ކުއްލި ނުރައްކަލުގެ ހާލަތުގެ ދަށުން ކަމުގައި ފުލުހުން ވިދާޅުވެފައިވާއިރު ރިޔާޒުއާއެކު މަޖިލީހުގެ އިތުރު މެމްބަރުންނާއި ބައެއް އާއްމު ރައްޔިތުންވެސް ވަނީ އެދުވަހު ހައްޔަރުކޮށްފަ އެވެ. އެކަމަކު ރިޔާޒު ފިޔަވާ އެހެން ފަރާތްތައް މިހާރު ވަނީ ދޫކޮށްލާފައެވެ.\nމާޗް 10, 2018 18:05\nގާފުރޮލު މުގެ ތަޖުރިބާ ކާރު\nމާޗް 10, 2018 18:26\nބާޤީ ރިޔާޒުތަ؟ އަންނި ވައްޓާލަން އުޅުނު މީޙާތަ؟ އޭނާވެސް އޭނާ ކުރިކުށަށް ދޯ؟ ބޮޑާ ކިބުރުވެރި މީހެއް އެއީ\nމާޗް 10, 2018 18:49\nބޮޑު ބާޣީއެއް ތިޔައީ. އެމްޑީޕީ ވެެރިކަން ނިމިގެން ދިޔައީ ތިޔަ ބާޣީ ރިޔާޒުއާހެދި.\nމާޗް 10, 2018 19:13\nކޮމަންޓް ކުރާކުދިން ބުނެބަލަ އެއްވެސް މީހަކު ޖަލުގަ ބަންދުކުރުމަކީ ހިތްވަރު ލިބޭ ކަމެއްތަ.\nމާޗް 10, 2018 20:29\nމި ދޭތެރެއިން ޖަލުގައި ބަންދުރުކުރި މާ މޮޅު ބޭކަލެއް ބިރުންގޮސް ފަނިޖެހުނޭ ބުނާ ވާހަކަ އެބަ އަހަން. އެއީ އެބުނާ ހިތްވަރަކީ.\nމާޗް 10, 2018 21:53\nމީނާ މާ ގަޓް ހުރިކަން ދައްކަނީނުން..ކޮން ހިތްވަރެއް..\nމާޗް 10, 2018 23:25\nހަމަގައިމުވެސް ކުރިން ހިތަށްވެސް ނުގެނެވޭފަދަ ތަޖުރިބާތަކެއް ކުރެވޭނެ. ދުވަހަކުވެސް ތިތަނަށް ދާންޖެހިދާނެކަމަށް ހިތަށްވެސް ނާރާނެ.\nމާޗް 10, 2018 19:50\nއެއްވެސް ތަފާތެއްނެތް. ހަމަ ކެމްޕެއިން. މިއީ 2008 ގެ ކެމްޕެއިން ސްޓެރެޓެޖީ. ތަފާތަކީ އޭރު ބޮލަކާ. މިއަދު އިދިކޮޅުގެ ކޮންމެ ޕްލޭނެއް ގޮވަނީ އަތަށް. ލިބުނު ކުރިއެރުމަކީ ހުރަގޭގެ ތަޖުރިބާ. ހިތްވަރަކީ ބާ ހިކަންޖެއްހެން ކޮށްޓަކަށް މެހިފަ އޮތް އިރުވެސް ނުރޮވޭކަން.\nމާޗް 10, 2018 20:32\nމާޗް 10, 2018 21:31\nޤާސިމުގެއަތުން އިތުރު ޢިނާޔަތްތައް ލިބޭނީ ތިގޮތަށް ހިތްވަރު ދައްކައިގެން!\nމާޗް 10, 2018 22:18\nހަމަ ފޮނި ކަނޑަނީ..... ކޮބާތަ އަފްރާޝީމްގެ މައްސަލާގަ ފުރޮޅި ގާތައް... ނަޝީދުގެ ވެރިކަން ވައްޓާފަ މިހާރު ޔާމީނުގެ ވެރިކަންވެސް ވައްޓާލަންދޯ ހިފާފަ ތިހިރީ... އެކަމު ބުނަން ޖުމްހޫރީ ޕާޓީގެ ޓޮޕްގަ ތިބީ 1. ޤާސިމް 2. އުމަރުނަސީރު 3. ޖަމީލު. ކަލެއަށް ލިބެނީ4ވަނަ... ދެން ލޮލް..\nމާޗް 11, 2018 08:16\nކަލޭ ހައްޔަރުކުރީ ތިއްތި ކަމުން ފަރި ބަލާކަށެއްނޫން، ކަލޭމެންނަށް ލިބެންޖެހޭ ޙައްޤު އަދަދު ދެވޭނަމަ އަނގަ ފުޅާނުކުރެވުނީސް، އަހަރުމެން ވަރަށްގާތުން ކަލޭގެ ފޮނިކަމާއި ބޮޑާކަމާއި ކިބުރުވެރިކަން ފިސާރި ރަގަޅަށް ދަންނަން، ކަލޭ ހިފާ ހައްޔަރުކުރީ ކުއްވެރި ވެގެން\nމާޗް 11, 2018 10:04\nވެރިކަމަށް އަޔަސް މަނިކުފާނު ހުންނަން ޖެހޭނީ ޖަލުގަ ކަމަށް ބުނާ ބަޔަކާ އެއްކޮށް އުޅުނީމަ ވީ ކަމަކަށް ވެދާނެ. އެމީހުން މިހާރު ތިބީ އަރުވާލެވިގެން.


SunOnline: PG ge ninmunthah review kuran hushahalhan 45 dhuvas dheefi\nޕީޖީގެ ނިންމުންތައް ރިވިއު ކުރަން ހުށަހަޅަން 45 ދުވަސް ދީފި\nނަޖާހު މަސްއޫދު 05 Dec 2018, 14:21\nޕްރޮސެކިއުޓާ ޖެނެރަލް އައިޝަތު ބިޝާމް-- ސަން ފޮޓޯ/ ފަޔާޒު މޫސާ\nޕްރޮސެކިއުޓާ ޖެނެރަލްގެ ނިންމުންތައް ރިވިއު ކުރުމާ ގުޅޭ ޔުނިޓެއް ހަދައި، ޝަކުވާ ހުށަހަޅަން 45 ދުވަސް ދީފި އެވެ.\nމިއަދު ޕީޖީން ނެރުނު ބަޔާނެއްގައި ބުނީ، ޝަރީއަތަށް މައްސަލަ ހުށަހެޅުމުގެ ކުރީގައި މީހަކު ހައްޔަރުކޮށް، ނުވަތަ ބަންދުކޮށް، ނުވަތަ އެނޫން ވެސް ގޮތަކުން މީހެއްގެ މިނިވަންކަން ހިފެހެއްޓޭނެ ހާލަތްތަކާއި ޝަރުތުތައް މުރާޖާ ކުރަމުން ގެންދިޔުމާއި އެ އުސޫލުތަކާ އެއްގޮތަށް އަމަލުކުރަމުންދޭތޯ ބެލުމާއި، ކުށެއް ކުރިކަމަށް ތުހުމަތު ކުރާ މީހަކާމެދު ދައުވާ އުފުލުމަށް ނުވަތަ ދައުވާ ނުއުފުލުމަށް ނިންމާފައިވާ ނިންމުމެއް މުރާޖާ ކުރުމާއި އަދި އެ ނިންމުން ބަދަލުކުރުމާއި، ކޮށްފައިވާ ދައުވާއެއް އަނބުރާ ގެނައުމަކީ ވެސް ޕީޖީއަށް ލިބޭ ބާރެއް ކަމަށެވެ.\nއެހެން ކަމުން، މީގެ ކުރިން ޕީޖީ އޮފީހުން މީހެއްގެ މައްޗަށް ދައުވާއެއް އުފުލުމަށް ނުވަތަ ދައުވާ ނުއުފުލުމަށް ނިންމާފައިވާ ނިންމުމެއް މުރާޖާކޮށް، އެ ނިންމުން ބަދަލުކޮށް، ކޮށްފައިވާ ދައުވާއެއް ބަދަލުކުރަން ޖެހޭ ކަމަށް ފެންނަ ނަމަ، އެކަން ކުރުމަށާއި، ޝަރީއަތަށް މައްސަލަ ހުށަހެޅުމުގެ ކުރީގައި މީހަކު ހައްޔަރުކޮށް ނުވަތަ ބަންދުކޮށް ނުވަތަ މިނޫން ވެސް ގޮތަކުން މީހެއްގެ މިނިވަންކަން ހިފެހެއްޓިފައި ވާތީ، އެކަން މުރާޖާ ކުރަން ޖެހޭ ނަމަ، އެކަން ކުރުމަށާއި، ޝަރީއަތަށް މައްސަލަ ހުށަހެޅުމަށްފަހުގައި ވެސް، ޝަރީއަތް ނިމެންދެން މީހަކު ބަންދުގައި ބެހެއްޓުމަށް ނިންމާފައިވާ ނިންމުން މުރާޖާ ކުރަންޖެހޭ ނަމަ އެކަން ކުރުމަށް ޓަކައި ޒިންމާވާނެ ހާއްސަ ޔުނިޓެއް މިއަދު ގާއިމްކޮށްފައިވާ ކަމަށް އެ އޮފީހުން ބުންޏެވެ.\nޕީޖީ އޮފީހުން ބުނީ، އަލަށް އުފެއްދި ޔުނިޓަށް ދައުވާ އުފުލިފައިވާ މީހަކު ނުވަތަ ބަންދުގައިވާ މީހަކު އެކަމުގެ ޝަކުވާ ހުށަހަޅަން ބޭނުން ނަމަ، އެޝަކުވާ ހުށަހެޅޭނެ ފޯމެއް ތައާރަފްކޮށްފައިވާ ކަމަށެވެ. އަދި އެފޯމް، އެ އޮފީހާއި އޮފީހުގެ ބްރާންޗުތަކުންނާއި، ކަރެކްޝަންސް އާއި ކަރެކްޝަންސްގެ ޖަލުތަކުންނާއި، ޕޮލިސް ސްޓޭޝަންތަކުން ލިބޭނެ ކަމަށެވެ.\nޝަކުވާ ހުށަހަޅަން ދީފައިވަނީ މާދަމާއިން ފެށިގެން 45 ދުވަހެވެ. ރަސްމީ ބަންދު ނޫން ކޮންމެ ދުވަހެއްގެ 8:00 އިން 15:00 އަށް ޝަކުވާ ބަލައިގަންނާނެ އެވެ.\nސީއެންއެމްއަށް ފިޔަވަޅު އަޅައިދޭން ޑީޖޭއޭއިން އެދިއްޖެ\nމާލީ ބަޔާން ހުށަނޭޅި މައްސަލަ ޕީޖީން އަނބުރާ ފޮނުވާލައިފި\nރައީސް ޔާމީން ދޫކޮށްލި މައްސަލަ ސުޕްރީމް ކޯޓަށް


Messeh Ge Sababun Suvaruge Vaiy Meeheh - Vaguthu\nމެއްސެއްގެ ސަބަބުން ސުވަރުގެވަތް މީހެއް\n(دَخَلَ رَجُلٌ الْجَنَّةَ فِي ذُبَابٍ وَدَخَلَ رَجُلٌ النَّارَ، مَرَّ رَجُلَانِ عَلَى قَوْمٍ قَدْ عَكَفُوا عَلَى صَنَمٍ لَهُمْ» وَقَالُوا: لَا يَمُرُّ عَلَيْنَا الْيَوْمَ أَحَدٌ إِلَّا قَدَّمَ شَيْئًا، فَقَالُوا لِأَحَدِهِمَا: قَدِّمْ شَيْئًا، فَأَبَى فَقُتِلَ، وَقَالُوا لِلْآخَرِ: قَدِّمْ شَيْئًا، فَقَالُوا: قَدِّمْ وَلَوْ ذُبَابًا، فَقَالَ: وَأَيْشٍ ذُبَابٌ، فَقَدَّمَ ذُبَابًا فَدَخَلَ النَّارَ، فَقَالَ سَلْمَانُ: «فَهَذَا دَخَلَ الْجَنَّةَ فِي ذُبَابٍ، وَدَخَلَ هَذَا النَّارَ فِي ذُبَابٍ) رواه ابن أبي شيبة في المصنف. 1796. و صححه الألباني (موقوف)\nމާނައީ: "މެއްސެއްގެ ސަބަބުން މީހަކު ސުވަރުގެ ވަނެވެ. އަދި އެހެންމީހަކު މެއްސެއްގެ ސަބަބުން ނަރަކައަށް ވަންނަންޖެހުނެވެ. (އެކަންވީގޮތަކީ) ދެމީހަކު އެއްފަހަރެއްގައި ބުދަށް އަޅުކަންކުރަމުން ދިޔަ ރަށެއް ހުރަސްކުރަން ޖެހުނެވެ. ދެން އެރަށުގެ މީހުން ބުންޏެވެ. މިއަދު އަހަރެމެންގެ ރަށް (އަހަރެމެންގެ ބުދަށް) އެއްޗެއް ޤުރުބާންކޮށްފައި މެނުވީ މިރަށް ހުރަސްނުކުރެވޭނެއެވެ.\nއެޤައުމުގެ މީހުން އެތަނުން އެކަކަށް ބުންޏެވެ. ކޮންމެސް އެއްޗެއް ޤުރުބާންކުރާށެވެ. އޭނާ ދެކޮޅު ހެދުމުން އޭނާ ޤަތުލުކޮށްފިއެވެ. ދެން އަނެއްމީހާއަށް ބުނެފިއެވެ. އެއްޗެއް ޤުރުބާންކުރާށެވެ. މެއްސެއް ނަމަވެސް ޤުރުބާން ކުރާށެވެ. ދެން އޭނާ ބުންޏެވެ. މެއްސަކީ ކޮބައި ހެއްޔެވެ؟ އެޔަށްފަހު މެއްސެއް ޤުރުބާންކޮށްފިއެވެ." އެޔަށްފަހު ސަލްމާން ރަޟިޔަﷲ ޢަންހު ވިދާޅުވިއެވެ. "އަދި (އެއަމަލުގެ ސަބަބުން ޝިރުކު ނުކުރުމުގެ ސަބަބުން) އެކަކު ސުވަރުގެ ވަދެއްޖެއެވެ. އަދި އަނެކަކު (ޝިރުކުގެ ކުރުމުގެ ސަބަބުން) ނަރަކައަށް ވަދެއްޖެއެވެ."\n(قُلْ إِنَّ صَلَاتِي وَنُسُكِي وَمَحْيَايَ وَمَمَاتِي لِلَّـهِ رَ‌بِّ الْعَالَمِينَ، لَا شَرِ‌يكَ لَهُ ، وَبِذَٰلِكَ أُمِرْ‌تُ وَأَنَا أَوَّلُ الْمُسْلِمِينَ) سورة الأنعام: 162 - 163\nމާނައިގެ ތަރުޖަމާއީ: "ކަލޭގެފާނު ވިދާޅުވާށެވެ. ތިމަންކަލޭގެފާނުގެ ނަމާދައި އަދި ޤުރުބާންކުރެއްވުމާއި(ﷲއާއި ގާތްވުމަށް ހުއްދަގޮތުގައި ކަތިލާ ކަތިލުން) އަދި ދިރިއުޅުއްވުމާއި އަދި މަރުވުން ވަނީ ޢާލަމްތަކުގެ ވެރި ރައްބު ﷲއަށެވެ. އެއިލާހަށް ޝަރީކެއް ބައިވެރިއެއްނުވެއެވެ. އަދި އެފަދައިން ތިމަންކަލޭގެފާނުގެ މައްޗަށް އަމުރުކުރެއްވިގެންވަނީ އެފަދައިންނެވެ. އަދި ތިމަންކަލޭގެފާނީ (މިއުއްމަތުގެ) މުސްލިމުންގެ ތެރެއިން (ޚުޞޫޢަތްތެރިވުމާއި ﷲއަށް ކިޔަމަންތެރިވުމުގައި) އެންމެ ފުރަތަމަ މުސްލިމެވެ."\nމިރިވާޔަތުގެ މަޞްދަރު އަދި ތަޚުރީޖު\nމި ރިވާޔަތް ރިވާވެފައިވަނީ ސަލްމާނުލް ފާރިސީ ރަޟިޔަﷲ ޢަންހުގެ ކިބައިންނެވެ. އެގޮތުން މިރިވާޔަތް ޞައްހަކޮށް އެކަލޭގެފާނުގެ ކިބައިން ރިވާވެގެން އައިސްފައިވެއެވެ. އަދި އެކަލޭގެފާނުގެ ކިބައިން މި ރިވާޔަތް ޞައްޙަ ކަމަށް ޝެއިޚ އަލްބާނީ ސިލްސިލާ ޟަޢީފާގައި ގެންނަވާފައިވެއެވެ. 5829 ވަނަ ޙަދީޘް ބައްލަވާށެވެ.\nއޭޕްރީލް 29, 2020 13:31


Dhivehin ge moodhaa dhuru dhiriulhun | Mihaaru\nމާލޭގެ ފަތާ ޓްރެކަށް ފައިބަން ހަދާފައިވާ ސިޑިބަރިއެއްގައި ދެ އަންހެނަކު މަޑުކޮށްލައިގެން: ބައިބޯ މާލޭގައި ފަތަން ދާނެ އިތުރު ތަނެއް ނެތް. ފޮޓޯ: ނިޝާން އަލީ/ މިހާރު\n11 އެޕްރީލް 2017 - 07:42 19 comments\nރާއްޖޭގެ މޫދާއި ކަނޑުގެ ޗާލުކަމާއި މުއްސަނދިކަމުން ދިވެހިންނަށް އުފާ ހޯދެނީ ކިހާ ވަރަކަށް ހެއްޔެވެ؟ މިއީ، އެމެރިކާގެ އެންމެ ބޮޑު ނޫހުގައި ރާއްޖެއާ ބެހޭގޮތުން އާދީއްތަދުވަހު ޖެހި ލިޔުމެއްގެ ދެ ފޮޅުވަތް ދޭތެރެއިނ ދިވެހިންނަށް ކުރިމަތިކުރުވި ސުވާލެކެވެ. ސަބަބަކީ، ޖަޒީރާ ރަށްތަކެއްގެ "ސުވަރުގެ" އަކަށް ވިޔަސް، ރާއްޖޭގެ ގިނަ ބަޔަކަށް ފަތަން ނޭނގުމެވެ.\nދަ ވޯލް ސްޓްރީޓް ޖާނަލްގައި ރޭމަންޑް ޖޮންގް ލިޔެފައިވާ އާޓިކަލްގައި ސިފަކުރި ގޮތުގައި މިއީ، ނުލުގެ ކުލަތައް ގިނަކަމުން ލިޔުންތެރިއެއްގެ ބަސްކޮށާރު ހުސްކޮށްލާހާ ޗާލު މޫދު މާހައުލެއް އޮތް ތަނަކަށް ވާއިރު "މި ތަނުގައި އުޅޭ އެތައް ބަޔަކަށް ފަތަން ނޭނގުމަކީ މައްސަލައެ"ކެވެ.\nލިބިފައިވާ އާދަޔާޚިލާފް ގުދުރަތީ ރީތިކަމުގެ ސަބަބުން ދުނިޔޭގެ އެންމެ އަގުބޮޑު އަދި އެންމެ މަގްބޫލު އެއް މަންޒިލްގެ ގޮތުގައި ރާއްޖެ ބޭރު މީހުންނަށް ސިފަވަނީ ދުނިޔެމަތީގެ ސުވަރުގެއެއްގެ ގޮތުގަ އެވެ. ގޮނޑުދޮށާއި މޫދާއި ކަނޑުއަޑީގެ މި ހިތްގައިމުކަމުން މި ތަނުގެ ވަޒަންވެރިންނަށް އުފާ ނުލިބޭނެ ކަމަކަށް ނުވަތަ ނުހޯދާނެ ކަމަކަށް އެ މީހުން ނުބަލާނެ އެވެ. އެހެންކަމުން، މާލޭގައި ދިރިއުޅޭ ވަކީލެއް ކަމަށްވާ ހަސަން ޝިޔާމް ވޯލް ސްޓްރީޓް ޖާނަލް އަށް ކިޔައިދީފައިވާ ގޮތަށް، ބޭރު މީހުން ފަހަރުގައި ހީކުރާނީ ދިވެހިން އުޅޭނީ އަބަދުވެސް މޫދުން ހިތްހަމަޖެހުން ހޯދައިގެން ކަމަށެވެ. އެކަމަކު ހަގީގަތަކީ އެއީ ނޫންކަން ލިޔުންތެރިޔާ ވަނީ އެ ނޫހުގެ ކިޔުންތެރިންނަށް ހާމަކޮށްދީފަ އެވެ.\nލިޔުމުގައި ފާހަގަކޮށްފައިވާ ގޮތުގައި ތައުލީމާއި ފުރުސަތުތައް ހޯދަން ރަށްރަށުން ހިޖުރަކުރާ މީހުން ގިނަވުމުގެ ސަބަބުން ތޮއްޖެހިފައިވާ ވެރިރަށް، މޫދެއް ނެތި ހުރިހާ ދިމާލަކުން ބެދިފައި އޮތް އިރު އާއްމުންނަށް ބޭނުންކުރެވޭނެ ސްވިމިން ޕޫލެއް ވެސް މި ތަނުގައި ނެތެވެ. ލިޔުންތެރިޔާ އަށް ފެނުނީ، ދޮޅުލައްކައެއްހާ މީހުން ދިރިއުޅޭ މި ކުޑަކުޑަ ސިޓީގައި ފަތާލަން ދާން އޮތީ، "ޑީސަލް އިންޖީނުގެއެއްގެ ކުރިމަތިން މަގުގެ އަނެއް ފަރާތުގައި، ކަނޑުތޮއްޓަކުން ހިމާޔަތްކޮށްފައިވާ ފަޅެއްގައި، ފިރުއައުމުދާ އުޅޭ،" ކުޑަ ތަންކޮޅެއް ކަމެވެ. އެއީ ރައްކާތެރި ތަނަކަށް ނުވިޔަސް އަދި ބައެއް ފަހަރު ނުތާހިރު ތަނަކަށް ވިޔަސް، އެ ނޫން ގޮތެއް ނެތް ކަމަށް، ދަރިފުޅު ގޮވައިގެން ފަތާ ޓްރެކަށް ގޮސް ހުރި އަންހެނަކު ނޫހަށް ކިޔައިދީފައިވެ އެވެ.\nފަތާ ޓްރެކްގެ ޕްލެޓްފޯމް މަތީގައި ދެ މީހަކު މަޑުކޮށްލައިގެން ތިބި އިރު ބަޔަކު ފަތަނީ. ފޮޓޯ: ނިޝާން އަލީ/ މިހާރު\nމާލޭގައި އެރިލާނެ މޫދެއް ނެތްތަން މިހާތަނަށް ފޫބައްދައިދިން މުހިއްމު ދެ ރަށުގެ ވާހަކަ ވެސް މި ލިޔުމުގައި ގެނެސްފައިވެ އެވެ. އެއީ ކުޑަ ބަނޑޮހާއި ފޭދޫ ފިނޮޅެވެ. މާލޭގައި ދިރިއުޅޭ މީހުން ދަތުރުދާން ބޭނުންކުރަނިކޮށް ކުޑަ ބަނޑޮސް ސަރުކާރުން ބަޔަކަށް ދީ، މިހާރު ވަނީ ރިސޯޓަކަށް ހަދައިފަ އެވެ. އަދި ބީލަމަކަށް ނުލައި ފޭދޫ ފިނޮޅު އެންމެ ހަތަރު މިލިއަން ޑޮލަރަށް ޗައިނާގެ ކުންފުންޏަކަށް މިދިޔަ އަހަރު ވަނީ ވިއްކާލައިފަ އެވެ. ލޮނުޒިޔާރަތްކޮޅުގައި ރާޅާއަޅަން ބޭނުންކުރަމުންދިޔަ ސަރަހައްދު މާލެ-ހުޅުލެ ބްރިޖާ އެކު ގެއްލިފައިވާ އިރު ދެ އާޓިފިޝަލް ބީޗަކީ ފަތަން ދާން އެކަށީގެންވާ ތަންތަނެއް ނޫނެވެ.\nވޯލް ސްޓްރީޓް ޖާނަލްގެ ރިޕޯޓްގައި ފާހަގަކުރިގޮތުގައި ފަތަން ދަންނަ ދިވެހިން މާލެއާ އަޅާބަލާ އިރު އެހެން ރަށްރަށުގައި ގިނަވުން އެކަށީގެންވެ އެވެ. އެކަމަކު ކަނޑުގެ ލޮނުގަނޑު އުފުލުމުގެ ސަބަބުން އެ ރަށްތައް ނެތިދިޔުމުގެ ބިރު ހީވެފައިވާ އިރު ރަށް ގިރުމާއި ފެން ފަށަލަ ތަޣައްޔަރުވުން ފަދަ ބޮޑެތި މައްސަލަތައް މިހާރު ވެސް ވަނީ ކުރިމަތިވެފަ އެވެ. އެއާއެކު، ބޮޑެތި އާބާދީތަކަށް އަމާޒުކޮށްގެން ވަކި ސަރަހައްދުތަކެއް ތަރައްގީކުރަން ސަރުކާރުން މަސައްކަތްކުރަމުންދާ ކަން ފާހަގަކޮށްފައިވެ އެވެ. ލިޔުމުން ދޭހަވާ ގޮތުގައި އެފަދަ އާބަން ސެންޓަރުތަކަށް ހިޖުރަކުރުމަކީ މޫދާ ރައްޓެހި ރަށްފުށުގެ ދިރިއުޅުން ގެއްލިގެންދާނެ ކަމެކެވެ.\nފަތަން ނުދަންނަ މީހުން މާލޭގައި ގިނަވުމުގެ ފަހަތުގައި ދީނީ ވިސްނުމާއި އިޖުތިމާއީ ބޮޑެތި ސަބަބުތަކެއް ހުރިކަން ވެސް ލިޔުމުގައި ފާހަގަކޮށްފައިވެ އެވެ.\nފަތާ ޓްރެކަށް ދެ މީހަކު އެރެނީ. ފޮޓޯ: ނިޝާން އަލީ/ މިހާރު\nލިޔުންތެރިޔާ ބުނެފައިވާ ގޮތުގައި ގިނަ އަދަދެއްގެ ކުޑަކުދިންނަށް ފަތަން ދަސްކޮށްދޭން އެކި ފަރާތްތަކުން ޕްރޮގްރާމްތައް ހިންގާ އިރު، ބޮޑެތި މީހުންނަށް އެކަން އޮތީ އެއަށް ވުރެ މާ އުނދަގޫކޮށެވެ. ފަތާ ޓްރެކަކީ އެންމެންނަށް ފެންނަ އާއްމު ތަނަކަށް ވާތީ އަންހެންކުދިން އެ ތަނަށް ފޮނުވަން ބެލެނިވެރިން ޖެހިލުންވުމުގެ އިތުރުން އަންހެނުން އަމިއްލަ އަށް ވެސް އެފަދަ ހާމަ ތަނަކަށް އެރެން ބޭނުން ނުވާ ކަމަށް ބައެއް މީހުން ކިޔައިދީފައިވެ އެވެ. އަދި މުޅި ހަށިގަނޑާއި އިސްތަށިގަނޑު ނިވާވާ ކަހަލަ ސްވިމްސޫޓް ލިބެން ހުއްޓަސް އެ ވިސްނުން ހުރީ އެ ގޮތަށް ކަން ލިޔުންތެރިޔާ ފާހަގަކޮށްފައިވެ އެވެ. އެންމެ މޮޅު އެއް އަންހެން ފެތުންތެރިޔާ އައިޝަތު ސައުޝަން ނޫހަށް ބުނެފައިވާ ގޮތުގައި އަންހެންކުދިންނަށް ފަތަން ދަސްކޮށްދޭނެ އަންހެން ކޯޗުން ބެލެނިވެރިން ބޭނުންވެ އެވެ.\nފަތާ ޓްރެކަށް ކުދިންތަކެއް ގޮވައިގެން ދިޔަ ތިން އަންހެނަކު ތޮށިގަނޑުމަތީގައި އިށީނދެލައިގެން. ފޮޓޯ: ނިޝާން އަލީ/ މިހާރު\nއިޖުތިމާއީ އަނެއް ހުރަހެއްގެ ގޮތުގައި ލިޔުމުގައި ފާހަގަކޮށްފައި ވަނީ މަސްތުވާތަކެއްޗާއި ގޭންގުތަކުގެ ސަބަބުން މައިންބަފައިން އެ މީހުންގެ ދަރިން ތަންތަނަށް ފޮނުވަން ބޭނުން ނުވުމެވެ.\nލިޔުންތެރިޔާ ސިފަކުރި ގޮތުގައި އެތައް ދިވެހި ދަރިންނެއް މިހާރު ބޮޑުވަނީ ފަސޭހަ އިން މޫދަށް ގޮސް އުޅެވޭނެ ގޮތެއް ނެތި އެވެ. މޯލްޑިވްސް ލައިފްގާޑް އެސޯސިއޭޝަނުން މީގެ ފަސް އަހަރު ކުރިން ހެދި ނުރަސްމީ ދިރާސާއަކާ ހަވާލާދީ ލިޔުމުގައި ބުނެފައިވަނީ ގްރޭޑް 10ގެ ދަރިވަރުންގެ ތެރެއިން ފަތަން ދަންނަނީ އެންމެ 10 ޕަސެންޓް ކުދިން ކަމަށެވެ. އެއާޚިލާފަށް އެމެރިކާގެ ފުރާވަރު ކުދިންގެ ތެރޭގައި އެ އަދަދު އުޅެނީ 49 ޕަސެންޓުގައި ކަމަށް ވެސް، ރެޑް ކްރޮސްގެ ސާވޭއަކާ ހަވާލާދީ، ބުނެފައިވެ އެވެ.\nޓްރެކަށް ފަތަން ދިޔަ ދެ ކުއްޖަކު ފަތަން ބޭނުންކުރާ ސާމާނާއެކު ތޮށިގަނޑު ކައިރީގައި. ފޮޓޯ: ނިޝާން އަލީ/ މިހާރު\nމި ހާލަތު އެންމެ ރަނގަޅަށް ސިފަކޮށްދެނީ ބަޔޯޑައިވާސިޓީ އެޑިއުކޭޝަން އެންޑް އެވެއާނަސް (ބީމް)ގެ ފައުންޑިން މެމްބަރު ޝާހީނާ އަލީ ވިދާޅުވެފައިވާ ވާހަކަކޮޅުންނެވެ. ކަނޑުގެ ދިރުންތަކަށް ސްކޫލް ކުދިން ހޭލުންތެރިކުރަން މަސައްކަތްކުރައްވާ ޝާހީނާ ފާހަގަކުރެއްވި ގޮތުގައި ރާއްޖޭގެ ރަށްރަށުގެ ފަރުތައް ދެކެފައިވާ ކުދިންނަށް ވުރެ، ދުނިޔޭގެ އެހެން ގައުމުތަކަށް ގޮސް ހަމަ ލޮލުން ސްނޯ ދެކެފައިވާ ކުދިން މާލޭގައި ގިނަ އެވެ.\nޓްރެކްގައި ބަޔަކު ފަތަމުންދިޔަ މަންޒަރު ބަލަން ސިޑިމަތީގައި މީހަކު މަޑުކޮށްލައިގެން. ފޮޓޯ: ނިޝާން އަލީ/ މިހާރު\nފަހަރުގައި މިއީ ދިވެހިން އެހާ ބޮޑަށް ވިސްނާ ކަމެއް ނޫނެވެ. އެކަމަކު، އުމްރާނީ ތަރައްގީ އާއި އެކި ކަހަލަ ޒަމާނީ ބަދަލުތަކާއި އޮއިވަރުތަކާއި އަވަދިނެތް ދިރިއުޅުމުގެ ސަބަބުން ކަމަށް ވިޔަސް، ދިވެހިން މި ދަނީ މޫދާއި ކަނޑަށް ނުފަރިތަ، ބީރައްޓެހި ބަޔަކަށް ވަމުންނެވެ. އެއީ، ބޭރު މީހުންގެ ނަޒަރުން ބަލާ އިރު، ހައިރާންކުރަނިވި ކަމެކެވެ. ދިވެހިންގެ ދިރިއުޅުމުން ފެންނަ އުނިކަމެކެވެ. މައްސަލައެކެވެ.\nވޯލް ސްޓްރީޓް ޖާނަލްގެ އާޓިކަލް\nއިތުރު ލިޔުންތައް ދިވެހިރާއްޖެ ފެތުން މުޖުތަމައު ދިވެހިން


Ali Waheed ge jinsee goana ge mahsala fuluhun balan fashaifi\nޓޫރިޒަމް މިނިސްޓަރު އަލީ ވަހީދު: އޭނާގެ މައްސަލަ ފުލުހުން ވަނީ ބަލަން ފަށާފައި\nޓޫރިޒަމް މިނިސްޓަރުގެ މަގާމުގައި ހުންނަވައިގެން އަލީ ވަހީދު، މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނާކުރި މައްސަލަ ފުލުހުން ތަހުގީގު ކުރަން ފަށައިފި އެވެ.\nފުލުހުންގެ ތަރުޖަމާނު ވިދާޅުވި ގޮތުގައި ޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނާކުރި ކަމުގެ މައްސަލަ މިރޭ ވަނީ ފުލުހަށް ހުށަހަޅާފަ އެވެ. އެހެންވެ މިހާރު އެ މައްސަލަ ތަހުގީގު ކުރަމުންދާ ކަމަށެވެ.\nޖެންޑާ މިނިސްޓްރީއިން ވެސް ވަނީ އެ މައްސަލަ ބަލަމުންދާ ކަމަށް މިރޭ ބުނެފަ އެވެ. މިކަން އެންމެ ފުރަތަމަ ޓޫރިޒަމް މިނިސްޓްރީގެ މުވައްޒަފުން ހުށަހެޅީ ވެސް ޖެންޑާ މިނިސްޓަރު އައިޝާ ދީދީއަށެވެ.\nއެއަށްފަހު ގިނަ އަދަދެއްގެ މުވައްޒަފުން މިއަދު ހަވީރު ވަނީ ރައީސް އިބްރާހިމް މުހައްމަދު ސޯލިހު އަރިހަށް ގޮސް އަލީ ވަހީދުގެ ފަރާތުން ދިމާވި ބިރުވެރި ކަންކަމުގެ ވާހަކަ ބައެއް މުވައްޒަފުން ރައީސްއާ ހިއްސާކޮށްފަ އެވެ. އެ މުވައްޒަފުން ރައީސް އޮފީހަށް ދިޔައީ އެ ވާހަކަތައް ރައީސް ސޯލިހު، ސީދާ މުވައްޒަފުންގެ ފަރާތުން އަޑުއަހަން ބޭނުންވެގެންނެވެ.\nމިއަދު ރައީސް އޮފީހަށް ޓޫރިޒަމް މިނިސްޓްރީގެ ގިނަ މުވައްޒަފުންތަކެއް ދިޔަ އެވެ. އޭގެ ތެރޭގައި ސިޔާސީ މުވައްޒަފުންނާއި ސިވިލް ސާވެންޓުން ވެސް ހިމެނެ އެވެ. ރައީސް އޮފީހަށް މިއަދުގެ ވަގުތެއްގައި ދިޔަ މުވައްޒަފުންގެ ސީދާ އަދަދު ސާފު ނުވި ނަމަވެސް އެ އަދަދު 10 އަކަށްވުރެ މަތިކަން ވަނީ ޔަގީން ކުރެވިފަ އެވެ.\nމިކަމާ ގުޅިގެން އަލީ ވަހީދު މިހާރު އިސްތިއުފާ ދެއްވާފައިވާއިރު އޭނާ ވިދާޅުވެފައިވަނީ މި ދުވަސް ވެސް ހިނގައިދާނެ ކަމާއި ހަގީގަތް ހާމަވާނެ ކަމަށެވެ. އަދި ގައުމަށް ކޮށް ދެވުނު ހިދުމަތްތަކަށް ފަހުރުވެރިވާ ކަމަށެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ އަލީ ވަހީދު + މިނިސްޓްރީ އޮފް ޓޫރިޒަމް ޖިންސީ ފުރައްސާރަ


trump covid 149 in rangalhu vejje kamah white house in iulaan koffi\nޓްރަމްޕް ކޮވިޑް-19 އިން ރަނގަޅު ވެފައިވާކަން ވައިޓް ހައުސް އިން އިއުލާނުކޮށްފި\nއެމެރިކާގެ ރައީސް ޑޮނަލްޑް ޓްރަމްޕް ކޮވިޑް-19 އިން ރަނގަޅު ވެފައިވާކަން ވައިޓް ހައުސް އިން އިއުލާނުކޮށްފިއެވެ.\nޓްރަމްޕް ކޮވިޑް-19 އަށް ޕޮޒިޓިވްވެފައި ވަނީ، މި ބަލިމަޑުކަން ފެތުރޭތީ އެކުލަވާލާފައިވާ ރައްކާތެރިކަމުގެ އުސޫލުތަކާއި ޚިލާފަށް އުޅެނިކޮށެވެ. އޭނާ ބައްޔަށް ފައްސިވެފައިވާކަން އެނގުނީ އޭނާގެ އިސް އެހީތެރިއަކު މިބައްޔަށް ޕޮޒިޓިވްވުމުން ހެދި ޓެސްޓަކުންނެވެ.\nޓްރަމްޕް އަށް ކޮވިޑް-19 ޖެހުނީ މިމަހުގެ އެއްވަނަ ދުވަހުއެވެ. އޭނާ ބައްޔަށް ޕޮޒިޓިވް ވެފައިވާކަން ވައިޓް ހައުސް އިން އިއުލާނުކޮށްފައި މިވަނީ، ބަލިން ރަނގަޅުވެއްޖެ ކަމަށާއި ކެމްޕެއިން ހަރަކާތްތަކުގައި ބައިވެރިވުމަށް ތައްޔާރަށް ހުރިކަން އޭނާ ހާމަކޮށްފައި ވަނިކޮށެވެ.\nވައިޓް ހައުސް އިން ޓްރަމްޕްގެ ފިޒީޝަންގެ ބަޔާން ނެރެފައި މިވަނީ، ފްލޮރިޑާގައި ކުރިޔަށްދާ ޓްރަމްޕްގެ ކެމްޕެއިން ހަރަކާތެއް ފަށަން ކައިރިވެފައި ވަނިކޮށްވެސް މެއެވެ. އެހެންކަމުން އެ ހަރަކާތުންނާއި ކުރިޔަށް ހުރި ކެމްޕެއިން އެކިއެކި ހަރަކާތްތަކުން ޓްރަމްޕް ފެންނާނެ ކަމަށް ބެލެވެއެވެ.\nވައިޓް ހައުސްގެ ތަރުޖަމާނު، ކޭލިގް މެކަނީ މިކަން ހާމަކޮށް ކުރެއްވި ޓްވީޓެއްގައި ވަނީ، ޓްރަމްޕްގެ ފިޒީޝަންގެ ބަޔާނެއް އާންމުކުރައްވާފައެވެ. އެ ބަޔާނުގައި ޑރ. ޝޯން ކޮންލޭ ވިދާޅުވެފައި ވަނީ ޓްރަމްޕް ކޮވިޑް-19 އަށް ނައްސިވެފައިވާ ކަމަށެވެ. އެހެންކަމުން މިހާރު ޓްރަމްޕްގެ ފަރާތުން އެހެން މީހުންނަށް ބަލި ނުފެތުރޭނެ ކަމަށް އެ ބަޔާނުގައި ކޮންލޭ ވިދާޅުވެފައި ވެއެވެ.


ރިލްވާނާ ނުލައި ބޯހިމެނުން ބޭއްވިޔަ ނުދޭނަން: އެމްޑީޕީ | Help Find Ahmed Rilwan (@moyameehaa)\nރިލްވާނާ ނުލައި ބޯހިމެނުން ބޭއްވިޔަ ނުދޭނަން: އެމްޑީޕީ\nގެއްލިފައިވާ ނޫސްވެރިޔާ އަހުމަދު ރިލްވާން އާއި ނުލައި ރާއްޖޭގައި ބޯހިމެނުން ބޭއްވި ނުދޭނެ ކަމަށް އިދިކޮޅު އެމްޑީޕީން މިއަދު ބުނެފި އެވެ.\nއެމްޑީޕީން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ނައިބު ރައީސް މުހައްމަދު ޝިފާޒް ވިދާޅުވީ ރިލްވާން ހޯދުމުގައި ސަރުކާރުން އިހުމާލިވެފައިވާ ކަމަށާއި އެހެން ކަމުން ރިލްވާން ހޯދުމަށް ސަރުކާރަށް ޕްރެޝަރު ކުރުމުގެ ގޮތުން މި މަހުގެ 20 އިން 27 އަށް ބޭއްވުމަށް ހަމަޖެހިފައިވާ ބޯހިމެނުން ބޮއިކަޓް ކުރަން ނިންމާފައިވާ ކަމަށެވެ.\n“މިވަގުތު އަޅުގަނޑުމެންނަށް [ސަރުކާރަށް] ޕްރެޝަރެއް ދެވޭނެ ކަމަށް މި ބަލަނީ ރިލްވާނާއި ނުލާ މި ބޯހިމެނުމުގައި އަޅުގަނޑުމެން ބައިވެރި ވުމަކީ ރަނގަޅު ކަމެއް ނޫން ކަަމަށް ފާސް ކުރަން،” ޝިފާޒް ވިދާޅުވި އެވެ.\nޝިފާޒު ވިދާޅުވީ ބޯހިމެނުމަކިީ މުހިންމު ކަމެއް ކަަމަށާއި އެހެން ނަމަވެސް ދިވެހި ރައްޔިތުން ވީނުވީއެއް ނޭނގި ގެއްލިފައިވާ އިރު އެފަދަ ބޯހިމެނުމެއްގައި ބައިވެރި ވުމުގެ އެއްވެސް މާނައެއް ނެތް ކަމަށެވެ.\nމި ބައްދަލުވުމުގައި އެމްޑީޕީގެ ޗެއާ ޕާސަން އަލީ ވަހީދު (ބަލަކު) ވިދާޅުވީ މިދިޔަ ހަފްތާ ތެރޭ އެމްޑީޕީގެ ގައުމީ އިންތިހާބީ ކޮމެޓީގެ ބައްދަލުވުމެއް ބޭއްވި ކަމަށާއި މި ބައްދަލުވުމުގައި ބައެއް ފަރާތް ތަކުން ރިލްވާން ގެއްލުމަކީ ސަރުކާރުން ހިންގާ “ޓެރަރިޒަމް” ގެ އަމަލެއް ކަމަށް ސިފަ ކޮށްފައިވާ ކަަމަށެވެ.\n“[ގައުމީ އިއްތިހާދު ކޮމެޓީގައި] ބައެއް ބޭފުޅުން އެބަ ތިއްބެވި މިއީ [ރިލްވާން މައްސަލައަކީ] ސްޓޭޓްސް ކޮންސާންޑް ޓެރަރިޒަމްގެ ގޮތުގައި މިކަން މާނަ ކުރައްވާ ބޭފުޅުން އެބަތިއްބެވި،” އަލީ ވަހީދު ވިދާޅުވިއެވެ.\nއަދި ސަރުކާރުން ރިލްވާން “ވަގަށް” ނަގާފައިވާ ކަމަށް ތުހުމަތު ކުރައްވަމުން އަލީ ވަހީދު ވިދާޅުވީ ސަރުކާރުގެ އިސްވެރިންގެ ބަސްމަގު ހުރި ގޮތުން މިއީ ގަސްތުގައި ރޭވިގެން ކޮށްފައިވާ މަސައްކަތްެއް ކަމަށް ބެލެވޭ ކަމަށެވެ.


Aihmathi khabru 1…. | MTCC's Blog\nAihmathi khabru 1….\n12 މާރިޗު 2009 1 ޚިޔާލު\nby emptycc in Complains, Informative Tags: hr, law\nއަތްމަތީ ހަބަރު 1 : ވަޒީފާއާއި ބެހޭ ޤާނޫނު ކަރުތާފެނަށް!\nވިސްނުމެއްނެތި ކޮށްފިކަމަކުން، އެންމެފަހަރަކު ދޭހުގާ\nނިކަމެތިވެދެޔޭ ކޮންމެބަޔަކުވެސްބޭއިންސާފު ވެރިގޮތެއްގާ،\nމި ޅެންބައިތަކީ ވަރަށް ކުރު އަދި އެހާމެ ފޮނި އިބާރާތް ކޮޅެކެވެ. ކުރުގޮތަކަށް ބުނާނަމަ މިއިބާރާތުން ދޭހަވަނީ އިންސާފުވެރި ގޮތެއްގައި ކޮންމެ ބަޔަކާމެދުވެސް ކަންތައް ކުރާށެވެ. (އިތުރަށް ވިދާޅުވުމަށް)\nމި ޅެންބައިތު ކިޔާ ގިނަބަޔަކު ވިސްނަފާނެ، މިއީ ލޯބީގެ ހަދިސާތަކުގައި ހިގާ ކަންތަކެވެ. އެގޮތަށް ވިސްނުން ހުންނަ ބަޔަކީ ލޯބީގެ ކަންތަކުގައި އަމިއްލަ ކަރުގައި މަޅިޖަހާ މީހުންނެވެ. އެމީހުން އެހެންބައެއްގެ ކަންތަކާމެދު ނުވިސްނާނެއެވެ. ވީމާ ކޮންމެ ބޭފުޅަކުވެސް ބަލަންވީ އެމީހަކަށް ލިބެންޖެހޭ ނުވަތަ އެހެންބަޔަކަށް ދޭންޖެހޭ ހައްޤުތަކެއް ވޭތޯއެވެ. އަތްމަތީ ޙަބަރު މިއަދު ހާއްސަ ކޮށްލަނީ ވަޒީފާ އާއިބެހޭ ޤާނޫނަށެވެ.\nއެމް.ޓީ.ސީ.ސީ އަކީ ރައްޔިރުންގެ ޙިއްސާވާ ކުންފުންޏެކެވެ. އެތަނުގައި ވަޒީފާ އަދާކުރާ ބައެން މުވައްޒަފުންނަކީ ކޮންމެވެސް ވަރެއްގެ ހިއްސާއެއް އޮންނަ ބަޔެކެވެ. މިހެންވީއިރު މުވައްޒިފުންނައް ލިބެންޖެހޭ ޙައްޤުތައް ނުލިބެނީ ކީއްވެގެންތޯއޭ ހިތަށްނަރާބާވައެވެ. މިހާރު ޤާނޫނު ބުނާގޮތުންނަމަ، ވަޒީފާދޭ ހުރިހާ ފަރާތްތަކަކުންވެސް އޮންނަން ޖެހޭނީ ޤާނޫނީ އަމަލީ ސިފައެއް ގެނެވިފައެވެ. އެހެންނަމަވެސް އެމް.ޓީ.ސީ.ސީ ގައި މިފެންނަނީ މުޅިން ތަފާތު މަންޒަތުތަކެވެ. ކުރީގެ އެމެ.ޑީ ވަނީ 25 ޖެނުއަރީ 2009 ން ފެށިގެން ވަޒީފާ އާއި ބެހޭ ޑްރާފްޓެއް ފާސް ކޮށްފާވީނަމަވެސް ސިޔާސީ މަރިހަލާއަށް އައި ބިންހެލުމެއްގެ ސަބަބުން މިޑްރާފްޓް ވަނީ ބާތިލް ކޮށްފައެވެ. މިހެންހެދުމުގެ ބަދަލުގައި ކީއްތޯވާނީ އިސްލާހީ ބަދަލެއް ގެނެވެންދެން، ކުރީގަ ފާސްކުރި ޑްރާފްޓް ބޭއްވިނަމައެވެ. ގިނަ ބައެއްގެ އުސޫލު ހުންނާނީ “މާކަނާ” ގެ އުސޫލެވެ.\nވަޒީފާއަކީ ކުރިމުސްތަގުބަލެކެވެ. އޭގެބަދަލުގައި ބަލަންވީ އަދުގެ މުސްތަޤްބަލް އުޖާލާ ކުރާށެވެ. މިކަން ކުރެވޭނީ ހުރިހާ މުވައްޒިފުންގެ އެއްބާރުލިބިގެންނެވެ. ޤާނޫނު 2008/2 ،4ވަނަ ބާބުގައި އިސްލާހު ކުރެވިފައިވާ ފަދައިން ވަރަށް ގިނަ މުހިއްމު ކަންތައްތަކެއް ބަޔާން ވެފައިވެއެވެ. މީގެ ތެރެއިން އެންމެ ބޮޑަށް މުހިއްމު4ކަމެއްފާހަގަ ކޮށްލާނަމެވެ.\n15 ވަނަ ނުކުތާގައި ބުނެފައިވަނީ ކޮންމެ މުވައްޒަފަކަށްވެސް ވަޒީފާ ބަޔާނެއް ދޭންވާނެއެވެ. މިއީ ވަރަށް ދިގު އިންތިޒާރަކަށްފަހު ގިނަބަޔަކަށް ލިބުނު އުފަލެކެވެ. އަނެއްބަޔަކަށް ލިބުނު ހިތާމައަކަށްވެސް ވެދާނެއެވެ. ސަބަބަކީ ވޭތުވެ ދިޔަ ދުވަސްތަކުގައި ބައެއް މުވައްޒަފުން ވަނީ ވެރިންގެ ގޭގެއަށް ކަނޑުމަސް ގެންގޮސް ދީފައެވެ. މިވީކިހިނެއްތޯ އަހާލުމުން ބުނެފައިވަނީ، މިއީވެސް ކުރަން ޖެހޭ ވަޒީފައެއްކަމެވެ. އަދި އޮފީސް މަސައްކަތާ ގުޅޭ ކަންތަކުގައި، އޮފީހުގެ އިސްވެރިން ދާއިރު ބައެއް އަންހެން މުވައްޒަފުން ގެންދާކަން ވަނީ މި ނިއުސް ޗެނަލް އަށް ފާހަގަ ކުރެވިފައެވެ. މިކަމުގެ ސަބަބުން ބަދުއަޙްލާގީ އަމަލު ތަކަށް އެރުން އިތުރުވެދާނެކަމަށް ފާހަގަ ކުރެވެއެވެ.\n20 ވަނަ ނުކުތާއަށް ބަލާލާއިރު، ވަޒީފާއަށް ނައިކަމުގައި ވިޔަސް މުސާރައިން އެއްވެސް ވަރެއް ކަނޑައިގެން ނުވާނެއެވެ. ބުނެލަން ބޭނުންވަނީ މިހާރު ޤާނޫނު ފާސްވިކަމުގައި ވިޔަސް، އެމް.ޓީ.ސީ.ސީ ގައި މުވައްޒަފުންގެ ގަޑިޖެހޭ ލާރި ކަނޑަނީ ކުރިއެކޭ އެއްގޮތަށް ކޮންމެ 15 މިނެޓަކަށެވެ. ހަމަ އެއާއެކީ އެބްސެންޓް ވާ ދުވަހަށް އެމުވައްޒިފެއްގެ ދުވާލަކަށް ޖެހޭ މިންވަރު އުނިއިތުރު ކުރެއެވެ.\nއަހަރީ ޗުއްޓީ އަކީ ވަރަށް ބޮޑު އިނާޔަތެކެވެ. ވަޒީފާ އަދާ ކުރާތާ 1 އަހަރު ވުމުން ކޮންމެ މުވައްޒަފަކަށްވެސް 30 ދުވަހުގެ ޗުއްޓީއެއް ވަނީ މުސާރަ ލިބޭ ގޮތަށް ހަމަޖެހިފައެވެ. މިއީ އަތްމަތީ ޙަބަރު ގެ އިދާރާއިން ހަމަޖެއްސި ގޮތެއްނޫނެވެ. ވަޒީފާ އާއި ބެހޭ ޤާނޫނުގެ 39 ވަނަ ނުކުތާގައި ބަޔާން ކުރެވިފައި އޮންނާނެއެވެ. ފަހަރެއްގާ ކުންފުނީގެ ވެރިންނަށް އޮޅިވަޑައިގެންފާނެތީ މިވާހަކަ ބުނެލީއެވެ. މިކަން މިގޮތަށް އޮތް ކަމުގައި ވިޔަސް، މިހާރުވެސް އޮފީހަށް ހާޒިރީ ނުވާކަމުގައި ވާނަމަ 1 އަހަރު ދުވަހުގެ ޗުއްޓީ ނުލިބޭކަން ނޭގޭ ވަރަށް ގިނަ މުވައްޒަފުން މިކުންފުނީގައި ތިބޭނެއެވެ. މިހެންވާ ސަބަބަކީ، މިއަހަރު ފެށުނުއިރު ވަޒީފާއާއި ބެހޭ ޤަވާއިދެއް ފާސްކޮށް އެއަށް އަމަލުކުރަން އިންޓްރާނެޓުގައި ޖަހާފައިވާއިރު މި ޤަވާއިދު ބާތިލް ކުރިކަން އަންގާފައި ވަނީ ކުންފުނީގެ އިސްވެރިންނަށެވެ. ވީއިރު ދެންތިބި ސްޓާފުންނަށް މިކަންވާނީ ނެގިފައެވެ. އެބޭފުޅުނަކީ މައުލޫމާތު ފޯރުކޮށްދޭ ބައެއް ނޫންކަން ޤަބޫލު ކުރާބައެކެވެ. ވާނީވެސް އެހެންތާ! “އަމާ ބުނީތީ ފަރަށް ދާ” އުސޫލަށް މުވައްޒަފުންވަނީ ހޭނިފައެވެ.\nކޮންބައެތޯ ހޭވައްލާ ތައްޔާރީ! މިގޮވާލަނީ މުޒާހަރާކުރާށެވެ. މަސްވެރިންނަކަށްނޫން، އެމް.ޑީ.ފީ އަކަށްނޫން މުޒާހަރާ ކުރެވޭނީއަކީ! މިކަން ކުރަންބޭނުން ކޮންމެ ބަޔަކަށް މިކަންވާނެ! އެމް.ޓީ.ސީ.ސީ ގެ މުވައްޒަފުން ގޮވަންވީ މިކަމަށް އަވަސް ހައްލެއް ހޯދަދިނުމަށް! ގެއްލިފައިވާ އިނާޔަތްތައް ހޯދުމަށް! އަވަހަށް އެންމެން އެއްބާރުލައިގެން ދުވަހެއް ހަމަޖައްސާ! އަވަސް ! އަވަސް!\nPrevious Amaa Takaful Insuarance 02 Next Bafayaa bunanee 5\nމާރިޗު 13, 2009 @ 17:12:02\nކޮންމެހެންބަޔަކުމުޒާހަރާކުރީތީ ދަށްކަން މުޒާހަރާކުރަން ޖެހޭތަ ލިއުންތެރިޔާހަބިމައްފައިބާ އަދިތިގޮތައް މުޒާހަރާއައްގޮވާފައި މަނިކުފާނުއުޑައްއަރާނީކީ ނޫން


Current Kandaalumun Addu Gina Rayyithun Picnic ah - Vaguthu\nކަރަންޓް ކަނޑާލުމުން އައްޑޫ ގިނަ ރައްޔިތުން ޕިކްނިކަށް\n11 މަސް ކުރިން ( ސެޕްޓެމްބަރު 14, 2019 )\nއައްޑޫގެ ގުޅިފައިވާ ރަށްތަކުން ކަރަންޓް ކަނޑާލުމުން މި ރަށްރަށުގެ ރައްޔިތުން ޕިކްނިކް ގޮސްފިއެވެ.\nއައްޑޫގެ ގުޅިފައިވާ ރަށްތަކުން ކަރަންޓް ކަނޑާފައިވަނީ މީގެ ފަސް ދުވަސް ކުރިން ނޯޓިސް ދީފައެވެ. މިދިޔަ އާދީއްތަ ދުވަހު އައްޑޫގެ ގުޅިފައިވާ ރަށްތަކުން ވަނީ ހަ ގަޑިއިރަށް ކަރަންޓް ކެނޑިގެން ގޮސްފައެވެ. މައުލޫމާތު ލިބިފައިވާ ގޮތުން އައްޑޫއަށް ކަރަންޓް ފޯރުކޮށްދެމުން އަންނަ އިންޖީނުގޭގެ ކޭބަލް ނެޓްވޯކް ރަނގަޅު ކުރުމަށްފަހު މިހާރު ވަނީ މި3ރަށަށް ކަރަންޓް ދީފައެވެ.\nއައްޑޫގެ ގުޅިފައިވާ ރަށްރަށުން ކަރަންޓް ކަނޑާލަން ނޯޓިސް ދީފައިވަނީ ހެނދުނު 9:00 އިން 16:00 އަށެވެ. އެހެން ނަމަވެސް މެންދުރު 12:50 ހާއިރު ވަނީ ކަރަންޓް ފޯރުކޮށްދީފައެވެ.\nކަރަންޓް ކަނޑާލަން ނިންމުމާ ގުޅިގެން ގިނަ ފަރާތްތަކުން ވަނީ މިއަދު ޕިކްނިކް ގޮސްފައެވެ. އައްޑުގައި އާންމު ގޮތެއްގައި ރައްޔިތުން ޕިކްނިކް ދާ ސަރަހައްދު ކަމަށްވާ ހަންކެޑެ މިއަދު ވަނީ ފުރިފައެވެ. ދަތުރުގައި ތިބި ގިނަ ފަރާތްތަކުން ބުނެފައިވަނީ ގޭގައި ކަރަންޓް ނެތި ތިބިމުގެ އެއްވެސް ބޭނުމެއް ނެތް ކަމުގައެވެ.\nމިދިޔަ އާދީއްތަ ދުވަހު ކަރަންޓް ކަނޑައިގެން ދިޔަ ގޮތަށް މި ރަށްރަށަށް ކަރަންޓް ލިބިފައިވަނީ މެންދަމު2ޖަހަން ކައިރިވެފައިވަނިކޮންނެވެ. މިކަމުގެ ސަބަބުން ބައެއް ރައްޔިތުންވަނީ ކުނާ ފަދަ ތަކެތި ހިފައިގެން މަގުމަތީގައި ނިދާފައެވެ.\nހިތަދޫ އިން ފައްސިވި ބިދޭސީ މީހާއާ ކޮންޓެކްޓްވި މީހުންގެ ސުންކު ނައްސި\nރޭޕް ކުރި މައްސަލައިގައި އައްޑޫން ހައްޔަރު ކުރި ދެ މީހުންގެ ބަންދަށް 15 ދުވަސް\nސެޕްޓެމްބަރު 14, 2019 15:57\nސެޕްޓެމްބަރު 14, 2019 17:10


Fandiyaaru Didi vaki kurumuge massala majileehuge committee ah | Mihaaru\nފަނޑިޔާރު ޑީޑީ ވަކިކުރުމުގެ މައްސަލަ މަޖިލިހުގެ ކޮމިޓީ އަށް\n27 އޯގަސްޓް 2019 - 21:443comments\nޖޭއެސްސީ އިން ރައްޔިތުންގެ މަޖިލިހުގެ ރައީސް މުހައްމަދު ނަޝީދަށް ފޮނުއްވި ސިޓީގައި ވަނީ ފަނޑިޔާރުންގެ ގާނޫނުގެ ދަށުން ފަނޑިޔާރު ޑީޑީ ވަޒީފާ އިން ވަކިކުރަން އެ ކޮމިޝަނުން ނިންމުމާ ގުޅިގެން އެކަން ތަންފީޒުކޮށް ދިނުމަށް އެދޭ ކަމަށެވެ. އަދި ސިޓީއާ އެކު، ތަހުގީގު ކުރި ކޮމިޓީގެ ރިޕޯޓާއި ރައްދުވާ ފަރާތުގެ ބަޔާނާއި އެހެން ލިޔެކިޔުންތަކުގެ ކޮޕީ ވެސް ފޮނުވި އެވެ.\nޑީޑީގެ މައްޗަށް ކުރާ އެންމެ ބޮޑު ތުހުމަތަކީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތުގެ މައްސަލާގެ ތުހުމަތު ކުރެވޭ މީހަކު ވަކި ގޮތަކަށް ހުކުމްތައް ނެރުމަށް ފަނޑިޔާރުންނަށް ފައިސާ ދިންއިރު ފަނޑިޔާރު ޑީޑީ އަށް ވެސް ފައިސާ ލިބިފައި އޮތް ކަމަށް ތުހުމަތުކުރެވުމެވެ. ޑީޑީ ވަނީ ރިޝްވަތުގެ އެއްވެސް އަމަލެއް އަދި ޖިނާއީ އެއްވެސް އަމަލެއް ދުވަހަކު ވެސް ހިންގަވާފައި ނުވާނެ ކަމަށް ވިދާޅުވެފަ އެވެ.\nމަޖިލީހުން ފާސް ކޮށްގެން ފަނޑިޔާރު ކަމުން ގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު ދާދި ފަހުން ވަނީ މަގާމުން ވަކިކޮށްފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ގާޒީ އަބްދުﷲ ދީދީ ޖުޑީޝަރީ ކޮމިޓީ (ރައްޔިތުންގެ މަޖިލިސް)


vnews - Asifa rape koh maraali kamuge dhauvaa ah 8 meehun ves inkaaru koffi\nއާސިފާ ރޭޕްކޮށް މަރާލިކަމުގެ ދައުވާއަށް ހިންދޫންގެ 8 މީހުންވެސް އިންކާރު ކޮށްފި\nއާސިފާގެ ދިފާއުގައި އަޑުއުފުލުމަށް ކަޝްމީރުގައި ބޭއްވި މުޒާހަރާގެ ތެރެއިން - ފޮޓޯ: އޭ.އެފް.ޕީ\nއިންޑިއާއިން ވެރިކަންކުރާ ކަޝްމީރު ފަޅީގެ ފަގީރު ސިޓީއެއް ކަމަށްވާ ކަތުއާގައި، އުމުރުން 8 އަހަރުގެ މުސްލިމް ތުއްތު އަންހެން ކުއްޖަކު ވަގަށް ނަގައި،5ދުވަސްވަންދެން ރަހީނުކޮށްގެން ގެންގުޅެ އެތައް ބަޔަކުވެގެން އެތައް ފަހަރެއްގެމަތިން އެކުއްޖާ ރޭޕްކުރުމަށްފަހު ގަލުންތަޅައި މަރާލި ކަމުގެ ކުށުގައި ހައްޔަރުކޮށްފައިވާ ހިންދޫންގެ 8 މީހުންވެސް ދައުވާއަށް އިންކާރު ކޮށްފިއެވެ.\n"އާސިފާ" ނަމަކަށްކިޔާ ތުއްތު އަންހެން ކުއްޖާ ރޭޕްކުރުމަށްފަހު މަރާލުމުގެ ކުށުގައި ހައްޔަރުކޮށްފައިވާ އަށްމީހުންގެ ތެރޭގައި ހިމެނެނީ، ފުލުހުންގެ ހަތަރުމީހުންނާއި، ހިންދޫންގެ ފައްޅިއެއް ބަލަހައްޓާ މީހަކާއި، އުމުރުން 18 އަހަރުން ދަށުގެ ކުއްޖެއްގެ އިތުރުން، އިތުރު ދެމީހެކެވެ.\nމި އަށްމީހުންވެސް މިއަދު ކަތުއާގެ ކޯޓަށް ހާޟިރުކުރުމުން އެމީހުންވަނީ ދައުވާއަށް އިންކާރު ކޮށްފައެވެ. މިއީ، ތުއްތު އަންހެންކުއްޖާ ރޭޕްކޮށް މަރާލުމުގެ ކުށުގައި މިއަހަރުގެ ފެބްރުއަރީމަހު އެމީހުން ހައްޔަރުކުރި ފަހުން ކޯޓަށް ހާޟިރުކުރި ފުރަތަމަ ފަހަރެވެ.\nކޯޓުގައި އެ އަށްމީހުންގެ ދިފާއުގައި ވަކާލާތުކުރާ ގާނޫނީ ވަކީލު އަންކުރު ޝަރުމާ ބުނީ، ދައުވާއަށް އިންކާރުކޮށް އަދި ތެދުދޮގު ސާބިތުކުރާ މެޝިންގެ ޓެސްޓް ހެދުމަށްވެސް އޭނާގެ މުވައްކިލުން ތިބީ ތައްޔާރަށް ކަމަށެވެ.\nމިކަމާ ގުޅިގެން މިއަދުގެ ޝަރީއަތް ކޯޓުން މެދުކަނޑާލިއެވެ. ޝަރީއަތް ދެން އޮންނަނީ މިމަހުގެ 28 ގައިކަމަށްވެސް ކޯޓުން ބުނެފައި ވެއެވެ.\nމުސްލިމް ތުއްތު އަންހެންކުއްޖާގެ މައްސަލާގައި ފުލުހުން ހިންގި ތަހްގީގަށްފަހު ކޯޓަށް ހުށަހަޅާފައިވާ ލިޔެކިއުންތަކުގައި ބުނެފައިވަނީ، މިއަހަރުގެ ޖެނުއަރީމަހު އެ ކުއްޖާ ވަގަށް ނެގުމަށްފަހު5ދުވަސްވަންދެން ކަތުއާގެ ހިންދޫ ފައްޅިއެއްގައި ފޮރުވައިގެން ގެންގުޅުނު ކަމަށެވެ. އެމުއްދަތުގެ ތެރޭގައި ކުއްޖާ މަސްތުކޮށްގެން އެތައް ފަހަރެއްގެ މަތިން ރޭޕްކޮށްފައިވާ ކަމަށާއި އަދި ފަހުން އެކުއްޖާ މަރާލީ ގަލުން ތަޅައި ކަމަށްވެސް ފުލުހުން ބުނެފައި ވެއެވެ.\nއާސިފާގެ އާއިލާގެ ދިފާއީ ވަކީލު ދީޕިކާ ސިންހް ރާޖަވަޓް (މ) ނިއުދިއްލީގައި ހުންނަ ސުޕްރީމް ކޯޓު އިމާރާތުން ނުކުންނަނީ - އާސިފާގެ ދިފާއުގައި އޭނާ މަސައްކަތް ކުރައްވާތީ ހިންދޫ ގްރޫޕްތަކުން މަރުގެ އެތައް އިންޒާރުތަކެއް ދެމުން އަންނަ ކަމަށް ދީޕިކާ ވިދާޅުވޭ - ފޮޓޯ: އޭ.އެފް.ޕީ\nމުސްލިމުން އަންހެން ކުއްޖާ ވަގަށް ނަގަން ރާވައި އެކަންކުރީ ހިންދޫ ފައްޅި ބަލަހައްޓާ ސަންޖީ ރާމް އަންގައިގެން ފުލުހުންގެ ހަތަރުމީހުން ގުޅިގެންކަން ވަނީ ހާމަވެފައެވެ. އަދި ޖަރީމާ ހިންގުމަށްފަހު ހެކި ނައްތާލުމަށް ކުރެވުނު ހުރިހާކަމެއް، އެކަމުގައި ބައިވެރިވި ފުލުހުން ކޮށްފައިވާކަންވެސް ހާމަވެފައި ވެއެވެ.\nމިއީ، ކަތުއާއަކީ ހިންދޫންގެ އަޣުލަބިއްޔަތު އޮންނަ ސިޓީއެއްކަމުން، އެ ސިޓީގައި އުޅޭ މަދު މުސްލިމުންނަށް ބިރު ދައްކައި، ރަށުން ބޭރުކޮށްލުމުގެ ގޮތުން ފައްޅި ބަލަހައްޓާ މީހާ އަންގައިގެން އޭނާވެސް ބައިވެރިވެގެން ހިންގި ޖަރީމާއެކެވެ.\nމިކުއްޖާއާމެދު ހިންދޫ ގްރޫޕަކުން ހިންގި ލާއިންސާނީ އަމަލުތަކާއި، އަދި އެކުއްޖާ މަރާލި އަނިޔާވެރި ގޮތުގެ ވާހަކަތައް އާންމުވުމާ ގުޅިގެން މުޅި އިންޑިއާގައި އެކަމާ ދެކޮޅަށް މުޒާހަރާތައް ފެށިގެންދިޔައެވެ.\nމައްސަލައިގެ ލިޔެކިއުންތައް ކޯޓަށް ހުށަހަޅަން ދިޔަ ފުލުހުންނަށް ހިންދޫ ވަކީލުންގެ ގްރޫޕަކުން ހުރަސްއަޅައި ބިރުދެއްކި މައްސަލާގައި، އަދުލުއިންސާފު ގާއިމްކުރުމުގެ މަސައްކަތަށް އެއްވެސް ފަރާތަކުން ހުރަސްއަޅައިގެން ނުވާނޭ ކަމަށް ބުނެ އިންޑިއާގެ ސުޕްރީމް ކޯޓުންވަނީ އިންޒާރު ކޮށްފައެވެ.\nތުއްތު ކުއްޖާގެ މަރުގެ މައްސަލާއި ހިންދޫންނާއި މުސްލިމުންގެ މެދުގައި މަސްރަހް ވަރަށް ނުތަނަވަސްވެފައިވާއިރު، ތުއްތު ކުއްޖާ މަރާލުމުގެ ކުށުގައި ހައްޔަރުކޮށްފައިވާ ހިންދޫންގެ ދިފާއުގައި ބޭއްވި އެއްވުމެއްގައި ބައިވެރިވި ބީޕޭޖީގެ ދެ ސްޓޭޓް މިނިސްޓަރުންވެސް މިހާރުވަނީ އިސްތިއުފާ ދެއްވާފައެވެ.\nއަނެއްކޮޅުން، މަރާލި ތުއްތު އަންހެން ކުއްޖާގެ އާއިލާގެ ދިފާއުގައި މަސައްކަތްކުރާ ގާނޫނީ ވަކީލު ދީޕިކާ ސިންހް ރާޖަވަޓްއަށް އެތައް ފަރާތަކުން މަރުގެ އިންޒާރު ދެމުން އަންނަ ކަމަށް އޭނާވަނީ ވިދާޅުވެފައެވެ.


Rayythunnah Dhimaavaa Komme Nurahkalakaai Kurimathilaan Dhivehi Sifain Thibeynee Thayyaarah - Vaguthu\nކޮވިޑް-19: ފިޔަވަޅުތައް ލުއިކުރެވިދާނެ އަދަދުތަކެއް ނުފެނޭ! - 14 ގަޑިއިރު ކުރިން\nރައްޔިތުންނަށް ދިމާވާ ކޮންމެ ނުރައްކަލަކާއި ކުރިމަތިލާން ދިވެހި ސިފައިން ތިބޭނީ ތައްޔާރަށް\nމޫސުން ގޯސް ދުވަހެއްގައި ކޯސްޓްގާޑުގެ އުޅަނދެއް - ފޮޓޯ: އެމްއެންޑީއެފް\nރައްޔިތުންގެ ސަލާމަތާއި ރައްކާތެރިކަމާއި ގުޅިފައިވާ ކޮންމެ ކަމަކާއިވެސް ކުރިމަތިލުމަށް ދިވެހި ސިފައިން ތިބޭނީ ތައްޔާރަށް ކަމަށް، ޗީފް އޮފް ޑިފެންސް ފޯސް، މޭޖާ ޖެނެރަލް އަބްދުﷲ ޝަމާލް ވިދާޅުވެއްޖެ އެވެ.\nޝަމާލް މިގޮތަށް ވިދާޅުވެފައި ވަނީ ރާއްޖެއަށް މޫސުން ގޯސްވެފައިވާ މި ދުވަސްވަރު ސިފައިން ކުރަމުންދާ ހިތްވަރުގަދަ މަސައްކަތްތައް ހާމަވާ ފޮޓޯތަކެއް އާންމު ކުރައްވާ، މިރޭ ކުރެއްވި ޓްވީޓެއްގައެވެ.\nއެ ޓްވީޓުގައި ޝަމާލް ވިދާޅުވީ، ވިއްސާރަވެ މޫސުން ގޯސްވީނަމަވެސް ކަނޑުމަތީގެ ހާދިސާތަކުގައި ރައްޔިތުންނަށް އެހީތެރިވުމާއިއެކު އަދި މިހާރު ރާއްޖޭގައި ފެތުރެމުންދާ ނުރައްކާތެރި ކޮވިޑް-19 ގެ ހާލަތުގައި ޤައުމީ ޚިދުމަތުގައި، ވާން ޖެހުނު ކޮންމެ ގުރުބާނީއަކަށް ސިފައިން ތިބޭނީ އަބަދުވެސް ތައްޔާރުވެފައި ކަމަށެވެ.\nޝަމާލް ވިދާޅުވީ، ދިވެހި ރައްޔިތުންގެ ރައްކާތެރި ކަމާއި ގުޅުންހުރި ކަންކަމުގައި ކިތަންމެ ދަތި އުނދަގޫ ހާލަތްތަކާއި ކުރިމަތިވީ ނަމަވެސް ސިފައިންގެ އިޚްލާސްތެރި ޚިދުމަތަށް ބަދަލެއް ނާންނާނެ ކަމަށެވެ.\nDespite the inclement weather, @MNDF_Official's rescue efforts & #COVID19 containment operations are in full swing nationwide.\nOur soldiers’ spirit & commitment to safeguarding the public are undaunted by the challenges they face. pic.twitter.com/pUizVKPp4H\n— Chief of Defence Force MG.Abdulla Shamaal (@CDFofMNDF) May 22, 2020\nސިފައިން ކުރައްވާ ޚިދުމަތަށް ޝަމާލް ތައުރީފުކުރައްވާފައި ވާއިރު، ރާއްޖެއަށް މިވަގުތު ކުރިމަތިވެފައިވާ ކޮވިޑް-19 ގެ ބަލިމަޑުކަމާއި ގުޅިގެން އެންމެ އިސް ސަފުގައި ހަރަކާތްތެރިވެ މަސައްކަތްކުރާ އެއް ބަޔަކީވެސް ދިވެހި ސިފައިންނެވެ. އަދި ހުޅަނގު މޫސުން މި ދުވަސްވަރު ރާއްޖެއަށް ކުރިމަތިވެ، ކަނޑުމަތީގައި ހިނގާ ނުރައްކާތެރި ހާދިސާތަކުގައި ވެސް ސިފައިން އަންނަނީ ޖެހިލުމެއް ނެތި ރައްޔިތުންނަށް އެހީތެރިކަން ފޯރުކޮށްދެމުންނެވެ.\nމެއި 23, 2020 02:13\nކައުގެން ކުޅެން ތައްޔާރަށް ހުންނަ ބައެއް ތި ސިފައިންނާއި ފުލުހުންނަކީ.\nމެއި 23, 2020 03:24\nޝުކުރިއްޔާ ވަތަން އެދިގޮވަނީ ތިފަދަ ހިތްވަރުގަދަ ދަރީން ތަކަކަށް ނަމަވެސް ހިތާމަޔަކީވެރިން ބުނެފިއްޔާ ޤާނޫނަށް ބެލުމެއް ނެތި އެކަމެއް ކުރާތީ ވެރިން ބުނެފިއްޔާ ކޮންމެކަމެއް ވެސް އޯކޭ!\nމެއި 23, 2020 03:35\nދިވެހި ސިފައިން ނަށްޓަކާ ފަހުރުވެރިވަން. ޢެކަމަކު ދިވެހި ފުލުހުން އެހިސާބަށްދާން އަދި 50 އަހަރުނަގާނެ. ފުރަޔަމަ ކަމަކީ ފުލުހުންގެ އަހުލާގު ދަސްކުރުން ދެން ޕްރޮފެޝަނަލްވާން ދަސްކުރުން\nމެއި 23, 2020 04:58\nސިފައިންގެ ހިތްވަރާއި ތައްޔާރު ފެނިގެން ގޮއްސި މިދިޔަ ހަފްތާގައި ވެސްޓު ޕާރކައި ދިމާލަށް އިންޖީނު ހުއްޓިގެން ސީވޯލައި އެކު ދޯނި ޖަހާ ޖަހާ ފުޑުފުޑުވެގެން ދިޔައިރު. ގައިމު2ގަޑިއިރު ވޭތުވެގެން ދިޔައިރުވެސް ސިފައިން ގެ ހިލަމެއް ނުވޭ. ސިފައިން އައިއިރު ދޯނި ފުޑުފުޑުވެ ނިމިއްޖެ.


ގައުމުގެ އިސްވެރިންގެ ޓޮއިލެޓް ޕޭޕަރ ޗެލެންޖަށް މޫސަގެ ފާޑުކިޔުން! – Dhen.mv\nގައުމުގެ އިސްވެރިންގެ ޓޮއިލެޓް ޕޭޕަރ ޗެލެންޖަށް މޫސަގެ ފާޑުކިޔުން!\nMarch 29, 2020 - 2:33 pm\nކޮވިޑް-19އާ ރައްކާތެރިވުމަށް ސިއްހީ މާހިރުން ދޭ އިރުޝާދާ އެއްގޮތަށް ގިނަގިނައިން އަތްދޮވެ، ގޭގައި ތިބުން އިސްކުރަން ޖެހިފައިވާ މި ދަނޑުވަޅުގައި ފޫހިވެފައި ގޭގައި ތިބޭ ވަގުތު މުނިފޫހިފުލުވުމުގެ ގޮތުން އެކި މީހުން ދަނީ މީސްމީޑިއާގައި ތަފާތު އެކި ޗެލެންޖްތައް ކުރަމުންނެވެ. އޭގެތެރެއިނަ ފާހަގަކޮށްލެވޭ އެއް ޗެލެންޖަކީ، ޓޮއިލެޓް ޕޭޕާ ރޯލެއް ނުވަތަ ޓިޝޫ ރޯލެއް ބޭނުންކޮށްގެން ވީހާވެސް ގިނަ ވަގުތު ޖަގްލްކުރުމެވެ. މި ޗެލެންޖް މިވަނީ މީސްމީޑިއާގައި ވަރަށް ބޮޑަށް ވައިގައި ހިފާފައެވެ.\nރާއްޖޭގައި ވެސް ގިނަ ސިޔާސީ ވެރިންނާއި ދައުލަތުގެ އިސް މަގާމުތަކުގައި ތިއްބެވި ބޭފުޅުން އަންނަނީ އެއް ބޭފުޅަކު އަނެއް ބޭފުޅަކަށް މި ޗެލެންޖުކޮށް، ޗެލެންޖު ފުރިހަމަ ވެސް ކުރަމުންނެވެ. މިކަމާ ގުޅިގެން ގިނަ ބަޔަކު މީސް މީޑިއާގައި ރައްޔިތުން ފާޑުކިޔުން އަމާޒުކުރަން ވަނީ ފަށާފައެވެ.\nމި ޗެލެންޖަށް ކުރީގެ މަޖިލީހުގެ ނައިބް ރައީސް ރީކޯ މޫސާ މަނިކުވެސް ވަނީ ފާޑުވިދާޅުވެފައެވެ.\n"ސިއްޙީ މީިހުން ކޮރޯނާޔާތަޅަނީ. ކުއްޔަށް އުޅޭމީހުން ގެބޮލުގަ އޯނަރުތަޅަނީ، އަމިއްލަ މުވައްޒަފުން ހާސްވެގެން ބޮލުގަތަޅަނީ، ވިޔާފާރިވެރިން ބެންކާ ތަޅަނީ، ސަރުކާރުން މުސާރަ ބަރާބަރަށް ލިބޭ ބޭފުޅުން ހާސްކަމެއްނެތި ޓޮއިލެޓް ޕޭޕަރުތަޅަނީ." މޫސް ކުރެއްވި ޓްވީޓެއްގައި ވިދާޅުވިއެވެ.\nޓޮއިލެޓް ޕޭޕަރ އިން ޖަގްލްކުރުމުގެ ޗެލެންޖް ރާއްޖޭގެ ނައިބު ރައީސް ފައިސަލް ނަސީމުގެ އިތުރުން ޓޫރިޒަމް މިނިސްޓަރ އަލީ ވަހީދާއި، ފޮރިން މިނިސްޓަރ އަބްދުﷲ ޝާހިދުގެ އިތުރުން ޔޫތު މިނިސްޓަރ އަހުމަދު މަހްލޫފު ވެސް ވަނީ ފުރިހަމަ ކުރައްވާފައެވެ. މީގެ އިތުރުން، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި މެދުހެންވޭރު ދާއިރާގެ މެމްބަރު އަލީ އާޒިމް ވެސް މި ޗެލެންޖް ފުރިހަމަ ކުރެއްވިއެވެ.


Raajjemv Live Blog: ކުއްލި ނުރައްކަލުގެ ހާލަތު Raajje.mv | Connecting the dots...\nކުއްލި ނުރައްކަލުގެ ހާލަތު އިއުލާނުކުރުމާއި ގުޅިގެން ރާއްޖެ ޓީވީއިން ކުރިޔަށް ގެންދާ ކަވަރޭޖް\nކުއްލި ނުރައްކަލުގެ ހާލަތު އިއުލާނުކުރުމާއި ގުޅިގެން ރާއްޖޭގައި ހިނގަމުންދާ ކަންކަން\nސުޕްރީމް ކޯޓުން ނެރުނު އަމުރު ތަންފީޒު ކުރުމަށް ގޮވާލާ ރައްޔިތުން ކުރިޔަށް ގެންދާ އިހުތިޖާޖު\nޖަލުގައި ހައްޔަރުގައި ތިއްބެވި ބޭފުޅުންގެ ގާނޫނީ ވަކީލުން ދެއްވާ ޕްރެސް ކޮންފަރެންސް\n13 ފެބުރުވަރީ 2018 | އަންގާރަ 21:08\nފުލުހުންގެ މުއައްސާސާގެ ހައިބަތާއި ކަރާމާތަށް އަންނަ ނިކަމެތިކަމާމެދު ދިވެހި ހުރިހާ ރައްޔިތުން ކަންބޮޑުވެވަޑައިގަންނަވާ. ގުޅިފައިވާ ޕާޓީތަކަކީ ސިއްރުން ކަންކަން ކުރައްވާ ބޭފުޅުންނެއް ނޫން. އަންގަވަން ޖެހޭ ހުރިހާ ފަރާތްތަކަށް ހަރަކާތެއް ހިންގާނަމަ އަންގާނަން. - އަހުމަދު އަބްދުﷲ\nޖެނެރަލް ޝިޔާމް ކުރެއްވިޔަސް ޣައިރު ގާނޫނީ އަމުރަށް ތަބާވެވަޑައިނުގަންނަވާ. ޣައިރު ގާނޫނީ އަމުރަށް ތަބާ ނުވުމުގެ ހައްގު ކޮންމެ ރައްޔިތަކަށް ގާނޫނު އަސާސީގެ ދަށުން ލިބިވަޑައިގެންފަވޭ. - އަހުމަދު އަބްދުﷲ\nރާއްޖެ ޓީވީގެ ހާއްސަ ކަވަރޭޖްގައި މިރޭ ބައިވެރިވެވަޑިގަންނަވަނީ އެމްޑީޕީގެ ޗެއާޕާސަން ނައިބް މާލީ އަހުމަދު އަބްދުﷲ\nމިރޭގެ އިހުތިޖާޖު ވެސް އެމްޑީޕީ ހަރުގެ ކުރިމަތިން ވަނީ ފެށިފައި. ގިނަ އަދަދެއްގެ ރައްޔިތުން އަންނަނީ ބައިވެރިވަމުން\nއެމްޑީޕީ ހަރުގެ ކުރިމަތީގައި ކުރިޔަށްދާ އިހުތިޖާޖު\nބޭސް ވެއްދުމުގެ ދައްޗެއް ނެތް. އެކަމާއި ހަވާލުވެ ތިއްބަވާ އެކަން ކޮށްދެއްވަން ވަރަށް މަސައްކަތް ކުރައްވާ. ރައީސް މައޫމޫން ހުންނަވަނީ ވަކި ހާއްސަ ތަނެއްގަ އެއް ނޫން. ހުންނަވަނީ ސޮލިޓަރީ ކޮންފައިންމެންޓްގަ. އެއްވެސް މީހަކާ ބައްދަލު ވެސް ނުކުރެއްވޭ.\nމިއީ ވަކި ބަޔަކަށް އަމާޒުކޮށް ވަކި ބަޔަކު ގާނޫނާ ހިލާފަށް ކުރަމުންދާ ކަންކަން. ޣައިރު ގާނޫނީ އަމުރުތަކަށް ތަބާ ނުވުމަށް ގޮވާލަން. މިއީ ގާނޫނާ ހިލާފަށް ހިނގަމުންދާ ކަންކަން.\nފާރިސް ހައްޔަރުކުރުމުގެ އަމުރު ނެރުނީ ކޮން ގާނޫނަކުން ކަމެއް ސާފެއް ނުވޭ.\nތަހުގީގުގެ ބޭނުމަކީ ހަގީގަތް ދެނެގަތުން. މިހާރު މިހިނގާ ތަހުގީގުތަކުގެ ބޭނުމަކީ ރައީސް މައުމޫންގެ މައްޗަށް ޖިނާއީ ކުށެއް ސާބިތުކުރެއްވުން. މިއީ ގާނޫނު ދަންނަ ވައްތަރުގެ ތަހުގީގެއް ނޫން. - ގާނޫނީ ވަކީލު މައުމޫން ހަމީދު\nމަސައްކަތުގައި ދެމި ހުންނަވާނެ ކަމަށް ރައީސް މައުމޫން ވިދާޅުވި. ފަހަތަށް ޖެހިވަޑައިގަތުމުގެ ހިޔާލެއް ވެސް ނެތް ކަމަށް ވިދާޅުވި. މިއީ ގައުމީ މަސައްކަތެއް.\nއަޅުގަނޑުމެން އުފައްދާނެ ހެއްކެއް ވެސް ނޯންނާނެ. ހެއްކެއް އުފެއްދޭނީ ވެސް ފުލުހުންނަށް - ގާނޫނީ ވަކީލު ޝަމީމް\nގާނޫނާ އެއްގޮތަށް ކަންކަން ކުރައްވައިގެން އެއްވެސް ޝަކުވާއެއް ނުކުރާނަން. އެއްވެސް މައްސަލައެއް ވެސް ނުޖައްސާނަން. އެހެން ނަމަވެސް މިހާރު ހިންގަނީ ހުސް ގާނޫނާ ހިލާފް ކަންކަން. މިހާރު އެ އުޅުއްވަނީ ގާނޫނު އަސާސީ ދެކެ ބިރުން. - ގާނޫނީ ވަކީލު މައުމޫން ހަމީދު\nމުވައްކިލުންނަކީ ކުއްވެރިންގެ ގޮތުގައި ދެއްކުމަށް ވަރަށް ގިނަ ޕްރެސް ކޮންފަރެންސް ފުލުހުން ކުރިޔަށް އެބަގެންދޭ. މުހައްމަދު ނަދީމްއާ ސުވާލު ކޮށްފައެއް ވެސް ނުވޭ. ބައްދަލުވެސް ކޮށްފައެއް ނުވޭ. ހުރިހާ ތުހުމަތުތަކަށް ނަދީމް އިންކާރުކުރައްވާ. ކޯޓަށް ހާޒިރުނުކޮށް ހިންގާ ތަހުގީގަކީ ގާނޫނާ ހިލާފް ތަހުގީގެއް. - ގާނޫނީ ވަކީލު މޫސާ ސިރާޖް\nކަޅު ފޮއްޓެއްގެ ވާހަކަ އެބަ ދައްކަވާ. އެކަމުގައި އެއްވެސް ހަގީގަތެއް އެކުލެވިގެން ނުވޭ. - ގާނޫނީ ވަކީލު ޝަމީމް\nކިތާބީ އެއްވެސް ހެއްކެއް ރައީސް މައުމޫންއާ ދެކޮޅަށް ނުހުންނާނެ ކަމުގެ ޔަގީންކަން އެމަނިކުފާނު ދެއްވި. ތަހުގީގަށް ސުވާލެެއް ވެސް އަހާފައެއް ނުވޭ. އެއްބާރުލުން ނުދޭ ކަމަށް ބުނެ ހައްދަވަނީ ދޮގު. އެއްބާރުލުން ދިނުމަށް ފުރުސަތު ވެސް ދީފައެއް ނުވޭ. - ގާނޫނީ ވަކީލު ޝަމީމް\nޖަލުގައި ހައްޔަރުގައި ތިއްބެވި ބޭފުޅުންގެ ފަރާތުން ހާއްސަ ޕްރެސް ކޮންފަރެންސެއް ކުރިޔަށް އެބަދޭ\nއެއްވެސް ބޭފުޅަކާއި މިވަގުތާ ހަމަޔަށް ވެސް ސުވާލު ކުރެވިފައެެއް ނުވޭ. ސުވާލު ނުކޮށް ތަހުގީގަށް އެއްބާރުލުން ނުދޭ ކަމަށް ނުބުނެވޭނެ. - ގާނޫނީ ވަކީލު މައުމޫން ހަމީދު


Banduhaive abadhu kaahiiveytha?\nބަނޑުހައިވެ އަބަދު ކާހިތްވޭތަ؟\nމިއީ ގިނަ ބަޔަކަށް ދިމާވާ މައްސަލައެކެވެ. ގަޑިން ގަޑިއަށް ކެއުމަށް އާދަ ހަރުލާފަ ވިއަސް އަބަދު ބަޑުހައިވެ ކާހިތްވެފައި ހުރެދާނެ އެވެ. ހާއްސަކޮށް ބަނޑު ފުރެންދެން ނުކެއެމުން ނުވަތަ ތައްޔާރީ ކާނާއަށް ދެވި ހިފާފަ ހުރުމުންވެސް މިހެން ދިމާވެއެވެ.\nގިނަ ތައްޔާރީ ކާނާއަކީ އޭގައި ގިނަ އަދަދަކަށް ތެޔޮ ހިމެނޭ އެއްޗެކެވެ. ހަށިގަނޑަށް ބޭނުންވާ ވަރަށް ވުރެ ގިނައިން ތެޔޮ ގިނަ އެއްޗެހި ބޭނުން ކުރުމުން އަވަހަށް ބަނޑުލައި ފަލަވާގޮތް ދިމާވެއެވެ. އެހެންކަމުން ކެއުމުގެ ދެގަޑި ދޭތެރޭގައި ބަނޑުހައި ވެއްޖެނެނަމަ މޭވާއެއް ނުވަތަ ތަރުކާރީ ކާށެވެ. ނުވަތަ ކޮންމެވެސް ވައްތަރެއްގެ ނަޓްސް އެއްވެސް ބޭނުން ކުރެވިދާނެ އެވެ.\nކުޑަ ވަގުތުކޮޅެއްގައި ނިދުމަށްފަހު ގިނަ އިރު ހޭލާ އުޅުމުންވެސް އަބަދު ބަނޑުހައިވާ ގޮތް ދިމާވެއެވެ. މިހެންދިމާވަނީ ނިދި ހަމަނުވުމުގެ ސަބަބުން ހޯމޯންސްއަށް އަންނަ ބަދަލުގެ ސަބަބުނެވެ. އަދި ނިދި ހަމަނުވަނީސް ހޭލެވުމުން މީހާ ލޮނޑުވެ ވަރުބަލީވާގޮތް ވުމުން ބަނޑުހައި ކަން އިހްސާސްކުރެވޭނެ އެވެ. އެހެން ކަމުން ހީކުރެވިފައި އޮންނަނީ ގިނައިން ކެއުމުން ހަށިގަނޑުގައި ވަރުޖެހޭނެ ކަމަށެވެ. ނަމަވެސް ހޭލާގޮތަށް މާ ގިނައިން ކެއުމުން އިތުރަށް ވަރުބަލިވެ ކަންނެތްވާ ގޮތް ވެއެވެ. އެހެންކަމުން މަދުވެގެން7ނުވަތަ 8 ގަޑިއިރު ނިދަން އާދަކުރާށެވެ.\nމަސައްކަތުގައި ބުރަވެ ހާސްވާގޮތް ދިމާވުމުންވެސް ގިނަ ބަޔަކު ހާސްކަން ފިލުވާލުމަށް ގިނައިން ކެވޭގޮތް ވެއެވެ. އެގޮތުން މާބޮޑަށް ރުޅިއައުމުން ނުވަތަ ދެރަވުމުންވެސް ގިނައިން ކެވޭގޮތް ވެއެވެ. ދުވަހުގެ މަސައްކަތް ނިންމާލުމަށްފަހު ވަރުވަލިކަން ނުވަތަ ހާސްކަން ފިލުވާލުމަށް މިއީ އަދި އެންމެ ރަނގަޅު ގޮތެއްނޫނެވެ. “ސްޓްރެސް ހޯމޯންސް” ހަމައަކަށް އެޅުމަށް ބޭނުންވާނީ ގިނައިން ކެއުމެއް ނޫނެވެ. އޭގެ ބަދަލުގައި ކޮންމެވެސް ކުޅިވަރެއް ކުޅެވިދާނެ އެވެ.\nގިނައިން ފެންބުމަކީ ވެސް އަވަސް އަވަހަށް ބަނޑުހައި ކަމުން ދުރުކޮށްދޭ ކަމެކެވެ. ހާއްސަކޮށް އަހަރެމެންގެ ހަށިގަނޑަށް ގިނަ އަދަދަކަށް ފެންބޭނުންވާއިރު މިއީ ސިއްހީގޮތުންވެސް ފައިދާ ހުރިކަމެކެވެ. ހާއްސަކޮށް ނިދައި ހޭލުމަށްފަހު ގިނައިން ފެންބުއިމަށް އާދަކުރާށެވެ.


"ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް "ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް\n"ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް\nމިއަހަރުގެ "ބިގް ބޮސް" ޑިޖިޓަލް ޝޯ ކާމިޔާބުކުރި ތަރި ވިދްޔާ އަގްރްވާލް ޝޯ ކާމިޔާބު ކުރުމާއިއެކު އޭނާއަށް އަންނަނީ ބޮޑު ތަރުޙީބެއް ލިބެމުންނެވެ.\nކާމިޔާބީގެ ވާހަތަކާއި އެކު ވިދްޔާ ފިލްމެއްގެ މަސައްކަތް ފަށަން ތައްޔާރުވަމުން އަންނަކަމަށް ހަބަރުތައް ބުނެއެވެ. ދެކުނުގެ އެންމެ ކާމިޔާބު އެއް އެކްޓަރ ފިލްމު "ބަހޫބާލީ" ގެ ތަރި ޕްރަބާސް އާއިއެކު ފިލްމެއްގެ މަސައްކަތް ވިދްޔާ ވަރަށް އަވަހަށް ފަށާނެކަމަށްވެއެވެ.\nޕްރަޝާންތް ނީލް ޑައިރެކްޓްކުރާ ފިލްމު "ސަލާރު" ގެ މަސައްކަތް ޕްރަބާސް މިހާރު ކުރަމުންދާއިރު ވިދްޔާ ފެނިގެން ދާނީ މި ފިލްމުގެ ރޯލަކުން ކަމަށް ހަބަރުތައް ބުނެއެވެ. އެހެންނަމަވެސް ފިލްމާއި ބެހޭ މާ ބޮޑު ތަފްސީލްތަކެއް އަދި އާއްމެއް ނުވެއެވެ.\nއެހެންނަމަވެސް މި ފިލްމުގައި ވިދްޔާގެ ރޯލެއް ހިމެނިއްޖެނަމަ މީ އޭނާގެ ކެރިއަރަ ބަދަލުކޮށްލާނެކަމަށް ކަމަށޤ ނޫސްތައް ބުނެއެވެ.\nޕްރަބާސްގެ އިތުރުން "ސަލާރް" ގެ ލީޑް ރޯލުން ދެން ފެނިގެންދާނީ އެކްޓްރެސް ޝުރުތީ ޙަސަން އެވެ.\nބިގް ބޮސް މިފަހަރު ފުރަތަމަ ކުރިޔަށް ދިޔައީ ކަލާޒްގެ ސްޓްރީމިން ޕްލެޓްފޯމް ވޫޓްއިންނެވެ. މިމަހުގެ 17 ގައި ނިންމާލި "ބިގް ބޮސް ވޫޓް"ގެ ބައެއް ތަރިންވެސް ޓީވީ ޝޯއިން ފެންނާނެކަމަށް ހަބަރުތައް ބުނެއެވެ.\nއަންނަ މަހުގެ2ވަނަދުވަހުގެރޭ ފަށާ "ބިގް ބޮސް 15" ގައި ބައިވެރިވާ ހުރިހާ ތަރިން އަދި ޔަގީން ނުވި ނަމަވެސް މި ފަހަރުގެވެސް ހޯސްޓަކީ ސަލްމާން ހާނެވެ. މި ފަހަރުގެ ސީޒަން ގާތްގަޑަކަށޤ5މަސްދުވަހަށް ދެމިގެންދާނެކަމަށް ސަލްމާން ވަނީ ބުނެފައެވެ. ސެލެބްރިޓީންތަކެއް ގެއެއްގެ ތެރޭގައި ބަންދުކޮށް އެކި ޓާސްކްތައް ހަވާލުކުރާ މި ޝޯ ފެށީ3މަސްދުވަހު އެ ތަރިން އެގޭގައި ބައިތިއްބާ ގޮތަށެވެ. އެހެންނަމަވެސް ބައެއް ސީޒަންތައް ދިގުވަމުން އައިސް އެނެމް ފަހުގެ ދެ ސީޒަންވަނީ ވަރަށް ދިގުވެގެން ގޮސްފައެވެ.\nމި ފަހަރުގެ ސީޒަން ގެނެސްދޭނީ ޖަންގަލީ ތީމަކަށް ބިނާކޮށެވެ.


Kafaalaathuge dhashun dhookureveyne usooleh neh: MP Inthi\nކަފާލާތުގެ ދަށުން ދޫކުރެވޭނެ އުސޫލެއް ނެތް: އިންތި\nމަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ\nރާއްޖޭގެ ނިޒާމުގައި ކަފާލާތުގެ ދަށުން ކުށްވެރިއަކު ދޫކޮށްލެވޭނެ އުސޫލެއް ކަނޑައަޅާފައި ނެތް ކަމަށް ގާނޫނީ ވަކީލު އަދި މަޖިލީހުގެ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ ވިދާޅުވެއްޖެ އެވެ.\nއިންތި މިހެން ވިދާޅުވީ ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީންގެ އަބްދުލްގައްޔޫމްގެ އިސްތިއުނާފު މައްސަލާގައި ހައި ކޯޓުން ގޮތެއް ނިންމަން ދެން ކަފާލާތުގެ ދަށުން ދޫކޮށްލުމުގައި ގޮތެއް ނުނިމި ލަސް ކުރަމުން ދާތީ އެމަނިކުފާނު ކަންބޮޑުވުން ފާޅުކުރައްވާފައި ވަނިކޮށެވެ.\nއިމްތިޔާޒް ވަނީ ކޯޓަކުން ހުކުމެއް އިއްވާފައިވާ އެއްވެސް މީހަކަށް ރާއްޖޭގައި މިހާތަނަށް ކަފާލާތުގެ ފުރުސަތު ދީފައިވޭތޯ ސުވާލު ކުރައްވާފަ އެވެ. އަދި ރާއްޖޭގެ ނިޒާމުގެ ތެރެއިން އެކަމަށް އަދި އުސޫލެއް ވެސް ކަނޑައެޅިފައި ނެތް ކަމަށް ވިދާޅުވިއެވެ.\n"ރާއްޖޭގެ ނިޒާމުގެ ތެރެއިން އަދި އުސޫލެއް ކަނޑައެޅިފައި އޮތް ކަމެއް ނޫން ހުކުމަކަށްފަހު ބެއިލް [ކަފާލާތުގެ ދަށުން މިނިވަންކުރުން] ކުރުމަކީ." އިމްތިޔާޒު ވިދާޅުވި އެވެ.\nއިމްތިޔާޒް ވިދާޅުވީ ވަރަށް ހަރުދަނާ ނިޒާމްތައް ހުންނަ ގައުމުތަކުގެ ތެރެއިން ވެސް ވަރަށް މަދު ގައުމެއްގައި ނޫނީ އެކަން އެހެން ނުހިނގާ ކަމަށެވެ.\nރައީސް ޔާމީންގެ ގާނޫނީ ވަކީލުންގެ ޓީމުގައި އިސްކޮށް އުޅުއްވާ ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ކުރެއްވި ޓްވީޓެއް މެދުވެރިކޮށް ރައީސް ޔާމީންގެ ފަރާތްޕުޅުން ވަނީ މެސެޖެއް ފޯރު ކޮށްދެއްވައިފަ އެވެ.\nޖަމީލު ކުރެއްވި ޓްވީޓުގައި ވިދާޅުވީ ތަފާތު ކުރުމެއް ނެތި ރައީސް ޔާމީނަށް ވެސް ކަފާލާތު ފުރުސަތު ލިބުމަކީ އިންސާފުގެ ހަމަ ކަމަށެވެ. އެކަމަކު ކަފާލާތުގެ ދަށުން ދޫކޮށްލުމަށް އެދި ހުށަހެޅިތާ ދޮޅުމަސް ވެގެން ދިޔައިރު އެ ކަމާ މެދު ގޮތެއް ނުނިމި އޮތުމަކީ ކޮން ކަހަލަ ހަމައެއްތޯ ޖަމީލު ސުވާލު ކުރެއްވި އެވެ.\n"ރައީސް ޔާމީންގެ މެސެޖެއް: ތަފާތުކުރުމެއް ނެތި އެމަނިކުފާނަށް ވެސް ބެއިލްގެ ފުރުސަތު ލިބުމަކީ އިންސާފުގެ ހަމަ. ދޮޅުމަސް ވީއިރު ކޯޓުން ބެއިލްއާ މެދު ގޮތެއް ނުނިންމުމަކީ ކޮންކަހަލަ ހަމައެއްތޯ؟ ގާނޫނީ ހައްގު ކަށަވަރުކޮށްދީ، ލަސްނުކޮށް އިންސާފު ލިބުމަކީ ޖުޑީޝަރީ އިސްލާހުވުން،" ޖަމީލުގެ ޓްވީޓްގައިވެ އެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ދައުވާ އުފުލީ އެމަނިކުފާނުގެ ވެރިކަމުގައި ހިނގި އެމްއެމްޕީއާރުސީގެ ކޮރަޕްޝަންގެ ފައިސާ ވަން ކަމަށް ތުހުމަތު ކުރެވޭ އެސްއޯއެފް ކުންފުނީގެ އެކައުންޓަކުން ދެ ޗެކަކަކުން އިސްލާމިކް ބޭންކްގައި އޮންނަ އެމަނިކުފާނުގެ ސޭވިން އެކައުންޓަށް އެއް މިލިއަން ޑޮލަރު ޖަމާކުރި މައްސަލައެއްގަ އެވެ.\nރައީސް ޔާމީންގެ ޝަރީއަތް ކްރިމިނަލް ކޯޓުގައި ހިނގައި އެމަނިކުފާނުގެ މައްޗަށް ދައުވާ ސާބިތުވާ ކަމަށް ކަނޑައަޅައި ފަސް އަހަރު ދުވަހުގެ ޖަލު ހުކުމެއް އިއްވީ މިދިޔަ ނޮވެމްބަރު މަހުގެ 28 ވަނަ ދުވަހުގަ އެވެ. އަދި ހަ މަސް ދުވަހުގެ ތެރޭގައި ފަސް މިލިއަން ޑޮލަރުގެ ޖޫރިމަނާއެއް މީރާއަށް ދައްކަން ވެސް ހުކުމް ކޮށްފައިވެ އެވެ.\nއެ މައްސަލަ ރައީސް ޔާމީންގެ ފަރާތްޕުޅުން ހައި ކޯޓުގައި އިސްތިއުނާފު ކޮށްފައިވާއިރު، ހައި ކޯޓުން ވަނީ އިސްތިއުނާފުގެ މައްސަލަ ބަލައިގެންފަ އެވެ. އަދި ކޯޓުން ގޮތެއް ނިމަންދެން ކަފާލާތުގެ ދަށުން ރައީސް ޔާމީން ދޫކޮށްދިނުމަށް އެދި އެމަނިކުފާނުގެ ފަރާތުން ހުށަހަޅާފައިވާއިރު، މިހާތަނަށް ވެސް އެ ކަމުގައި ހައި ކޯޓުން ގޮތެއް ނުނިންމަ އެވެ.\nރައީސް އަބްދުﷲ ޔާމީން އިމްތިޔާޒު ފަހުމީ


"Hithaadhoo youth cup under 16" Variham Baraabaru Hudhufoshaa adhi Bageys semi ah!\nހިތާދޫ ޔޫތުކަޕް އަންޑަރ 16 ފުޓުސެލް މުބާރާތުގެ ތެރެއިން ފޮޓޯ- ހިތާދޫ އޮންލައިން\n"ހިތާދޫ ޔޫތުކަޕް އަންޑަރ 16" ވަރިހަމަ، ބަރާބަރު، ހުދުފޮށާ އަދި ބަގޭސް ސެމީޔައަށް!\nއަހްސަން އަޙްމަދު | 01 ޑިސެންބަރ 2017\nހިތާދޫގެ ކުޑަކުދިންނަށް އަމާޒުކޮށްގެން ހިތާދޫ ޔޫތުވިންގ އިން އަލަށް މިއަހަރު ފެށި "ހިތާދޫ ޔޫތުކަޕް އަންޑަރ 16 " ފުޓްސެލް މުބާރާތުގެ ސެމީފައިނަލަށް ވަރިހަމަ، ބަރާބަރު، ހުދުފޮށާ އަދި ބަގޭސް ދަތުރުކޮށްފިއެވެ.\nޖުމްލަ ހަޓީމު ވާދަކުރާ މި މުބާރާތުގައި މިއަދު ކުޅުނު ފުރަތަމަ މެޗުގައި ބައްދަލުކުރީ ގުލްދަމް އަދި ވަރިހަމައެވެ. އެމެޗް 2-3 ކާމިޔާބުކޮށްފައި ވަނީ ވަރިހަމަ ޓީމްއެވެ.\nއެމެޗްގައި ވަރިހަމަ ޓީމްގެ ލަނޑުތަށް ޖަހައިދިނީ މޮޅުކުޅުންތެރިޔަކަށް ހޮވުނު އިސްމާއީލް ނަޖީހް އަލީ ދެ ގޯލް ޖަހައިދިން އިރު ރިޒާމް ވަނީ އެއްގޯލް ޖަހާފައެވެ. ގުލްދަމް ޓީމްގެ ލަނޑުތަށް ޖަހާދީފައި ވަނީ ރަފްޙާން އާއި އަލީ ނަވީހްއެވެ.\nހިތާދޫގެ ފުޓުބޯޅަ ދަނޑުގައި ކުރިއަށްދާ މި މުބާރާތުގެ ދެވަނަ މެޗްގައި ބައްދަލްކުރީ ބަރާބަރު އާއި ދަބެސްޓްއެވެ. އެމެޗް 20-6 ކާމިޔާބުކުރީ ބަރާބަރު ޓީމްއެވެ.\nބަރާބަރު ޓީމްގެ ލަނޑުތަށް ޖަހާދިނީ އައިހަމް ، އަބާން އަލީ ، ޖަޒުލާން އެއްގޯލް، ލަޔާން ހުސެއިން އާއި ރިލްވާން ދެގޯލް، ޔޫނުސް ނިޔާޒް4ގޯލް، އަދި އަބާން9ގޯލްއެވެ. ދަބެސްޓް ޓީމްގެ ލަނޑުތަށް ޖަހާދިނީ އަލްމަސް ، އަޖުނާދު ގެ އިތުރުން ޝަމްއާންއެވެ. މޮޅުކުޅުންތެރިޔަކަ ހޮވިފައިވަނީ ބަރާބަރު ޓިމް ގެ ޖޯޖީ ނަންބަރ7އަބާންއެވެ.\nމި މުބާރާތުގެ ތިންވަން މެޗްގައި ބައްދަލްކުރީ ވަރިހަމަ އާއި ހުދުފޮށާއެވެ. އެމެޗް 4-2 ކާމިޔާބުކުރީ ވަރިހަމަ ޓީމްއެވެ. އެމެޗްގެ މޮޅުކުޅުންތެރިޔަކަ ހޮވުނު ވަރިހަމަ ޓީމްގެ ރިޒާމް ތިން ލަނޑު ކާމިޔާބު ކޮށްދިންއިރު އިސްމާއީލް ނަޖީހް އަލީ ވަނީ އެއްގޯލް ކާމިޔާބު ކޮށްފައެވެ. ހުދުފޮށާ ޓީމްގެ ދެލަނޑުވެސް ކާމިޔާބު ކޮށްދިނީ ހުސެއިން ޝާލިހްއެވެ.\nހަތަރުވަނަ މެޗްގައި ބަދަލްކުރީ ދަބެސްޓް އާއި ބަގޭސް ބޯއީސް އެވެ. އެމެޗް 17-2 ކާމިޔާބުކުރީ ބަގޭސް ބޯއީސްެއެވެ. ބަގޭސް ބޯއީސް ޓީމްގެ ލަނޑުތަށް ކާމިޔާބުކޮށްދިނީ އާޒިމް ،ވިޝާހް، ޙާނިއު ގެ އިތުރުން މަޒީންއެވެ. ދަބެސްޓް ޓީމްގެ ލަނޑުތަށް ކާމިޔާބުކޮށްދިނީ ޝަފީގް އާއި ޝަމްއާންއެވެ. މޮޅު ކުޅުންތެރިޔަކަ ހޮވިފައި ވަނީ ބަގޭސް ބޯއީސް ޓީމްގެ ވިޝާހްއެވެ.\nފަސްވަނަ މެޗްގައި ބަދަލްކުރީ ބަރާބަރާއި ބަގޭސްއެވެ. އެމެޗް 12-0 ކާމިޔާބުކުރީ ބަރާބަރު ޓީމްއެވެ. ބަރާބަރު ޓީމަށް ލަނޑުތަށް ކާމިޔާބުކޮށްދިނީ އަބާން އަލީ، ޔޫސުފް ނިޔާޒް އާއި އައިޙަމްއެވެ. މޮޅު ކުޅުންތެރިޔަކަ ހޮވުނީ ބަރާބަރު ޓިމްގެ އަބާން އަލީއެވެ.\nހަވަނަ މެޗް ގައި ބަދަލްކުރީ ހުދުފޮށާ އާއި ގުލްދަމްއެވެ. އެމެޗް 2-0 ކާމިޔާބުކުރީ ހުދުފޮށާ ޓީމްއެވެ. މޮޅު ކުޅުންތެރިޔަކަ ހޮވުނީ ހުދުފޮށާޓީމްގެ ހުސެއިން ޝާލިޙްއެވެ.\nސެމީގެ ފުރަތަމަ މެޗްގައި މާދަމާ ހަވީރު 16:00 ގައި ބަދަލްކުރާނީ ވަރިހަމަ އާއި ބަގޭސް ބޯއީސްއެވެ. ދެވަނަ މެޗް 17:00 ގައި ބަދަލްކުރާނީ ހުދުފޮށަ އައީ ބަރާބަރެވެ.


Bassam majileehah haaziru kuranee\nއެފްއޭއެމްގެ ރައީސް ބައްސާމް އަދީލް ޖަލީލް --- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއެފްއޭއެމްގެ ރައީސްކަން ކުރިން ކުރެއްވި ރައްޔިތުންގެ މަޖިލީހުގެ މެދުހެންވޭރު ދާއިރާގެ މެންބަރު އަލީ އާޒިމް، އެފްއޭއެމް އާ ގުޅޭގޮތުން މަޖިލީހަށް ހުށަހަޅާފައިވާ މައްސަލަ ދިރާސާ ކުރަމުންދާ މަޖިލީހުގެ އިޖުތިމާއީ ކޮމިޓީއަށް ހާޒިރުވުމަށް، އެފްއޭއެމްގެ މިހާރުގެ ރައީސް ބައްސާމް އަދީލް ޖަލީލަށް މަޖިލީހުން އަންގައިފި އެވެ.\nބައްސާމް މިއަދު އަވަސް އަށް ވިދާޅުވީ، މާދަމާ ހެނދުނު 10:00 ޖަހާއިރު މަޖިލީހުގެ އިޖުތިމާއީ ކޮމިޓީއަށް ހާޒިރުވާން އަންގާފައިވާ ކަމަށެވެ. އިޖުތިމާއީ ކޮމިޓީން މިއަދު ވަނީ ސްޕޯޓްސް މިނިސްޓަރު އަހްމަދު މަހްލޫފް ކޮމިޓީއަށް ހާޒިރު ކޮށް ސުވާލުކޮށްފައެވެ.\nމިދިޔަ ބުރާސްފަތި ދުވަހު ބޭއްވި އެފްއޭއެމްގެ އިންތިހާބުގައި ދެ ވަނަ ދައުރަކަށް އެ އެސޯސިއޭޝަންގެ ރައީސް ކަމަށް އިންތިހާބު ވެވަޑައިގެންނެވުމަށް ފަހު ބޭއްވި ޕްރެސް ކޮންފަރެންސްގައި ވާހަކަ ދައްކަމުން ބައްސާމް ވިދާޅުވީ އެފްއޭއެމްގެ މައްސަލަ މަޖިލީހުން ބެލޭނެ ކަމަށް ގަބޫލު ނުކުރައްވާ ކަމަށާއި ރާއްޖޭގެ ގާނޫނުގެ ތެރެއިން އެ ބާރު ލިބިގެން ވަނީ ކޮމިޝަނާ އޮފް ސްޕޯޓްސް ކަމަށެވެ. އެހެންނަމަވެސް މަޖިލީހަށް ހާޒިރުވެ ޖަވާބުދާރީން ވާން އަންގައިފިނަމަ ޖާވާބުދާރީ ވާނެ ކަމަށެވެ.\n"ހަގީގަތަކީ އަޅުގަނޑުމެން މަޖިލީހަށް ހާޒިރުވާން މަޖުބޫރެއް ނޫން، އެހެންނަމަވެސް އަޅުގަނޑުމެން ބޭނުމެއް ނޫން އަޅުގަނޑުމެން މީ މާ ގަދަ ބައެއް ކަމަށް ދެކި ގަދަ ބަސް ބުނެފަ ނުދާކަށް އަޅުގަނޑުމެން ބޭނުންވަނީ އެބޭފުޅުން ސާފު ކުރަންވަން ބޭނުންވާ ކަމެއް އޮތިއްޔާ އެ މައުލޫމާތެއް އަރުވާ އެންމެންނަށް އެއްބާރުލުން ދީގެން ކުރިއަށް ގެންދަން." އިންތިހާބީ ކޮންގްރެސް އަށް ބޭއްވި ޕްރެސް ކޮންފަރެންސް ގައި ވާހަކަ ދައްކަމުން ބައްސާމް ވިދާޅުވެފައި ވެއެވެ.\nއެފްއޭއެމް އިންތިހާބު ހުއްޓުވުމަށް މަޖިލީހުން ވަނީ މަސައްކަތް ކޮށްފަ އެވެ. ރައްޔިތުންގެ މަޖިލީހުން މިނިސްޓްރީއަށް އަންގާފައި ވަނީ، އެ މަޖިލީހުގެ އިޖުތިމާއީ ކޮމިޓީން ދިރާސާ ކުރަމުންދާ އެ މައްސަލަ ނިމެންދެން އެފްއޭއެމްގެ އިންތިހާބު ފަސް ކުރުމަށް އެފްއޭއެމް އަށް އެންގުމަށެވެ.\nމިއަދު ކޮމިޓީއަށް ހާޒިރުވެ މިނިސްޓަރު މަހްލޫފް ވިދާޅުވީ އެފްއޭއެމްގެ އިންތިހާބު ފަސް ކުރަން މަޖިލީހުން އެންގުމަކީ ރީތި ކަމެއް ނޫން ކަމަށެވެ. އެފްއޭއެމްގެ އިންތިހާބު ފަސް ކުރަން އެންގުމަކީ ކުޅިވަރާ ބެހޭ ގާނޫނުގެ ދަށުން މިނިސްޓަރަށް ލިބިފައިވާ ބާރެއް ނޫން ކަމަށް މަހްލޫފް ވިދާޅުވި އެވެ. އެހެންނަމަވެސް އެގޮތަށް އެންގީ މަޖިލީހުން އެގޮތަށް އެދުމުން ކަމަށެވެ.\n"އަޅުގަނޑަށް ގާނޫނުން ނުވެސް ލިބޭ ބާރެއް އިލެކްޝަނެއް ލަސް ކޮށްދޭން އެދުމަކީ، ކުޅިވަރާ ބެހޭ ގާނޫނު އަޅުގަނޑަށް ލިބޭ ބާރެއް ނޫން އެއީކީ،" މަޖިލީހުގެ އިޖުތިމާއީ ކޮމިޓީއަށް ހާޒިރުވެވަޑައިގެން މަހްލޫފް މިއަދު ވިދާޅުވި އެވެ. "އެކަންވެސް އަޅުގަނޑު ކުރީ ތިބޭފުޅުން [މަޖިލީހުން] އެގޮތަށް އެދުމުން."\nއެފްއޭއެމް އެފްއޭއެމްގެ އިންތިހާބު ބައްސާމް އަދީލް ޖަލީލް + އަލީ އާޒިމް


Nihan police vehicle akah huras alhaa vedio eh aanmuvehje\nނިހާން ޕޮލިސް ވެހިކަލްގެ ފުރޮޅު ދަށަށް ލައްވަން ގަލެއް ނަގައިގެން ދަނީ.-- ފޮޓޯ: ރާއްޖެ ޓީވީ\n21 ފެބްރުއަރީ 2019 8 ކޮމެންޓް\nނިހާން ޕޮލިސް ވެހިކަލަކަށް ހުރަސް އަޅާ ވީޑިއޯ އެއް އާންމުވެއްޖެ\nކުރީގެ ރައީސް އަބްދުﷲ ޔާމީން މިނިވަން ކުރުމަށް ގޮވާލާ މާލޭގައި މިރޭ ކުރި މުޒާހަރާގެ ތެރެއިން، ޕީޕީއެމްގެ ޕީޖީ ލީޑަރު އަހުމަދު ނިހާން ހުސައިން މަނިކު، ފުލުހުންގެ ވެހިކަލަކަށް ހުރަސްއަޅާ މަންޒަރު ފެންނަ ވީޑިއޯ އެއް އާންމުވެއްޖެ އެވެ.\nއެ ވީޑިއޯ އިން ފެންނަނީ ކާނިވާ ސަރަހައްދުގައި ބޭއްވި މުޒާހަރާ ނިންމާލުމަށް ފަހު، މުޒާހަރާގެ ބައިވެރިންނާ އެކު ޕީޕީއެމް އޮފީސް ހުންނަ ދިމާލަށް ދަމުން ނިހާން، އެ ތަނުގައި އޮތް ޕޮލިސް ވެހިކަލެއްގެ ފުރޮޅު ދަށަށް ގަލެއް ލައްވާ މަންޒަރެވެ. އަދި ފުރޮޅު ދަށަށް އޭތި ލެއްވުމަށް ފަހު ނިހާން ވަރަށް ބާރަށް ކުރީ ސަފަށް ގޮސް އެންމެން އައުމަށް އަތުން އިޝާރާތް ކުރާ މަންޒަރު ވެސް އެ ވީޑިއޯ އިން ފެނެ އެވެ.\nHaadha birugathee.. mi kan thahuqeeg kuran jehey @PoliceMv pic.twitter.com/2ae5LYMObv\n— FREE RN (@SREFKKBK) February 20, 2019\nރައީސް ޔާމީނުގެ ސަރުކާރުގައި މުޒާހަރާތައް ވަރަށް ބޮޑަށް ކޮންޓްރޯލް ކޮށްފައި އޮތުމަށް ފަހު، އެމަނިކުފާނުގެ ސަޕޯޓަރުން މުޒާހަރާ ކުރި އިރު، މިރޭ އާންމުވި ވީޑިއޯ އިން ފެންނަ ގޮތުން ޕޮލިސް ވެހިކަލްގެ ފުރޮޅު ދަށަށް ނިހާން ލައްވަނީ މަގުގެ އެއް ފަރާތަކުން ނަގާ ބޮޑު ގަލެކެވެ. ބެލެވޭގޮތުގައި އެއީ މާލޭ މަގުތަކުގައި އަތުރާފައި ހުންނަ ކަހަލަ ގަލެކެވެ.\nއެ ވީޑިއޯ އާންމުވިތާ ކުޑަ އިރުކޮޅެއް ފަހުން ނިހާން ޓްވިޓާގައި ވިދާޅުވީ، ފުލުހުންގެ ވެހިކަލެއް ރައްޔިތުންތަކެއްގެ ތެރެއަށް ވަދެ ފަހަތަށް ދުއްވަން އުޅެފިނަމަ، ރައްޔިތުންނަށް އަނިޔާވެދާނެތީ އެފަދަ ކަމަކުން ސަލާމަތް ކުރުމަކީ ކޮންމެ މީހެއްގެ ވެސް ވާޖިބެއް ކަމަށެވެ.\nMadives police Service ge vehicle eh Raiyyithun thakeh thereah vadhe, Fahathah Dhuvvan ulhefinanama Raiyyithunnah Aniyaa vedhaane thee efadha kamakun raiyyithun Salaamaiy kurumakee konmme meehehge ves vaajibeh.\n— Ahmed Nihan (@ahmed_nihan) February 20, 2019\nރައީސް ޔާމީނުގެ ސަރުކާރުގައި އިދިކޮޅުން އޭރު ބާއްވާ މުޒާހަރާތައް ފުލުހުން ބާރުގެ ބޭނުންކޮށްގެން ކުޑަ އިރުކޮޅެއްގެ ތެރޭގައި ރޫޅާލަ އެވެ. އަދި ފުލުހުން ވަރަށް ބޮޑަށް އޭރު ހަރުކަށި ނަމަވެސް، މިރޭގެ މުޒާހަރާ އަށް ފުލުހުން ހުރަސް އަޅާފައި ނުވާ ކަމަށް އެ ތަނުގައި ތިބި ބައެއް މީހުން ބުނެ އެވެ.\nއެމްޕީ ނިހާން ޕީއެންސީ ޕީޕީއެމް ރައީސް ޔާމީން\nއެތަނަށް މުޒާހަރާ ކުރަން ދަނީ އެމްއެމްޕީއާރުސީގެ ފައިސާގަ ޖެހުނު މީހުންތަ؟\nއިގޭތަ ތި މުޒާހަރާ ތަކުގަ ހިގާ ކަންކަން ވީޑިއޯ ކޮށް މޮނިޓާ ކުރުމަށް ފުލުހުންގެ އިންޓެލް އުޅޭކަން؟\nޚިޔާނާތުގެ ފައިސާ ހޯދަން ފުލުހުން ކުރާ ތަހްގީގަށް ހުރަސް އެޅުމުގެ ދައުވާއެއް ކުރެވިދާނެތަ؟ ވައްކަން ފޮރުވާ ރައްޔިތުން މަގުމައްޗަށް ނެރުވާފަ ދައްކާ ވާހަކަ. ސަލާމަތީ ބާރު ތަކުން ކުރާ ކަމެއް ހުއްޓުވަން އަމިއްލަ ހައިސިއްޔަތުން ހުރަސް އެޅި ކަމަށް ބެލެވިދާނެ.\nމީނަގެ މައަސަލަތައް ބަލަންމާލަސްވެއްޖެ، ބޮޑެތި މަޤާމް ތަކުގައިތިބޭ މީހުން ރައްޔިތުންނަށް ދައްކަނީ ގޯސް މިސާލް. މީނަ އަކީ ކުރިންވެސް ބެރިކޭޓްމަތިން ފުންމިއިރުވެސް އެއްވެސްކަމެއްނުކޮށް މިނިވަންކަމާއެކު ހުރިމީހެއްް، ނިކަމެތިމީހާ ބެރިކޭޓްގައި އަތްއަޅާލިޔަސް 15ދުވަސް ޖަލުގައި ބާއްވާ، މީނަގެ މައްސަލަ އަވަސްކުރޭ\nތިސޮރުނުކުރާނެރަނގަޅުއެއްކަމެއްވެސް ދެންބުނާނީކީކޭބާ ހަމަ އެމްޑީޕީމީހުނޭދޯ ރައްޔިތުންނައްފެނުނަސް ޗެނަލްތޭރަޔަކައްނުފެންނާނެ\nނިހާނު ހައްޔަރު ކުރަންފެނޭ\nކޮބާ މިމީހުންމުޒާހަރާކުރަންފެށީމަ ޢާއްމުންނަށް އުދަލުލެއްނުވޭބާ ... އަދި މިމުޒާހަރާކުރަނީވެސް ދިވެހި ރައްޔިތުންގެ ބައިތުލްމާލު ކައިހުސްކޮށްގެންތިބެ.... ވ ފައްކާ.\nމި ފަހަރު ތި އޮތީ ގޯސް ހެދިފަ! ކުށްވެރިވެފަ!\nސްޕަގްލޫ ލާފަ ފުރޮޅޫ ތައްކުރިނަމަ ތިވާހަކަ މާ ގަބޫލުކުރެވުނީސް!


Americage air force gai muslimunnaai sikunnah emeehunge dheenugai...\nއެމެރިކާގެ އެއަރ ފޯސްގައި މުސްލިމުންނާއި ސިކުންނަށް އެމީހުންގެ ދީނުގައި އޮންނަ އުސޫލާ އެއްގޮތަށް ހެދުން އެޅުމުގެ ފުރުސަތު ދީފި\nމިގަވާއިދު ބުނާގޮތުން ރީތިކޮށް، މެދުމިނުގެ ސިޔާސަތެއްގެ ދަށުން އެމީހުންނަށް އެމީހުންގެ ދީނުގައި އޮންނަ މިފަދަ އުސޫލުތައް ގެންގުޅެވިދާނެ\nމިގެނައި ބަދަލާއެކު ސިކުންނާއި މުސްލިމުންގެ ހައްގުތަކުގައި މަސައްކަތްކުރާ ޖަމާޢަތްތަކުން ބުނެފައިވަނީ މިއީ މުހިންމު ނިންމުމެއް ކަމަށް\nމީގެކުރިން ސިކުންނާއި މުސްލިމުންގެ މަދު ބަޔަކަށްވަނީ އެމީހުންގެ ދީނުގައި އޮންނަ ގޮތަށް ހެދުން އެޅުމުގެ ކަންކަން ކުރުމުގެ ފުރުސަތު ލިބިގެންގޮސްފައި\nކ. މާލެ 16 ފެބުރުއަރީ 2020 | އާދީއްތަ 08:40 11,437\nއެމެރިކާގެ އެއަރފޯސްގައި މަސައްކަތްކުރާ ސިކުންގެ މީހެއް - ސީ.އެން.އެން\nއެމެރިކާގެ އެއަރފޯސްގެ ޑްރެސް ކޯޑު މުސްލިމުންނާއި ސިކުންނަށް އެމީހުންގެ ދީނުގައި ހެދުން އެޅުމަށް އޮންނަ ގޮތަށް ހެދުން އެޅޭ ގޮތަށް ބަދަލުކޮށްފި އެވެ.\nއެގޮތުން އަލަށް މިގެނެވުނު ބަދަލާއެކު އެމެރިކާގެ އެއަރ ފޯސްގައި މަސައްކަތްކުރާ މުސްލިމުންނާއި ސިކުންނަށް ބޮލުގައި ފަގުޑި އެޅުމާއި ތުނބުޅި ބެހެއްޓުމާއި ބުރުގާ އެޅުމަށް އެދެވޭނެ އެވެ. މިޤަވާއިދު ބުނާގޮތުން ރީތިކޮށް، މެދުމިނުގެ ސިޔާސަތެއްގެ ދަށުން އެމީހުންނަށް އެމީހުންގެ ދީނުގައި އޮންނަ މިފަދަ އުޞޫލުތައް ގެންގުޅެވިދާނެ އެވެ.\nއަދި މިކަމަށް އެދުމާއެކު 30 ދުވަހުގެ ތެރޭގައި އެފަދަ ކޭސް އެއް އެމެރިކާގައި ނަމަ، ރިވިއު ކޮށް ހުއްދަދޭންޖެހޭނެ އެވެ.\nމިގެނައި ބަދަލާއެކު ސިކުންނާއި މުސްލިމުންގެ ޙައްޤުތަކުގައި މަސައްކަތްކުރާ ޖަމާޢަތްތަކުން ބުނެފައިވަނީ މިއީ މުހިންމު ނިންމުމެއް ކަމަށެވެ. އަދި ހުރިހާ ދީންތަކެއްގެ މީހުންނަށްވެސް އެމީހުންގެ ދީނުގައި އަންގަވާފައިވާ ގޮތުގެ މަތިން ކަންކަންކުރުމުގެ ފުރުޞަތުތަކަށް ލިބުނު ކާމިޔާބީއެއްކަމަށް އެމީހުން ބުނެއެވެ.\nމީގެކުރިން ސިކުން ވަނީ އެއަރ ފޯސްގައި އަދި ވަކިން ޚާއްޞަކޮށް އެމެރިކާގެ އަސްކަރިއްޔާގައި މަސައްކަތްކުރާ ދީނީގޮތުން މަދު އާބާދީތަކަށް ނިޞްބަތްވާ މީހުންނަށް އެމީހުންގެ ދީނީ ކަންކަން ޕްރެކްޓިސްކުރުމުގެ ފުރުޞަތު ދިނުމަށް ގޮވާލާފަ އެވެ. މީގެކުރިން ސިކުންނާއި މުސްލިމުންގެ މަދު ބަޔަކަށްވަނީ އެމީހުންގެ ދީނުގައި އޮންނަ ގޮތަށް ހެދުން އެޅުމުގެ ކަންކަން ކުރުމުގެ ފުރުޞަތު ލިބިގެންގޮސްފަ އެވެ.\nއެގޮތުން މިދިޔަ އަހަރު ސިކުންގެ ތިން މީހަކަށްވަނީ ބޮލުގައި ފަގުޑި އަޅާ ތުނބުޅި ބެހެއްޓުމުގެ ހުއްދަ ދީފަ އެވެ. އަދި 2018 ވަނަ އަހަރު މުސްލިމް އަންހެންކަށް ވަނީ ބުރުގާ އެޅުމުގެ ފުރުޞަތު އެއަރ ފޯރސްގައި މަސައްކަތް ކުރަމުންދަނިކޮށް ދީފަ އެވެ.


ހައިކޯޓަށް ފަނޑިޔާރުން ނެގުމުގެ އިންޓަވިއު ޕެނަލްގެ ބައްދަލުވުން | Judicial Service Commission\nހައިކޯޓަށް ފަނޑިޔާރުން ނެގުމުގެ އިންޓަވިއު ޕެނަލްގެ ބައްދަލުވުން\nޖުޑީޝަލް ސަރވިސް ކޮމިޝަންގެ 30 ނޮވެމްބަރު 2010 ވަނަދުވަހު މެންދުރު ފަހު 1:30 ގައި ބާއްވަން ހަމަޖެހުނު ހައިކޯޓަށް ފަނޑިޔާރުން ނެގުމުގެ އިންޓަވިއު ޕެނަލްގެ ބައްދަލުވުން މެމްބަރުންގެ އެދިލެއްވުމުގެ މަތިން ރިޝެޑިއުލް ކޮށް އެރޭ 8.30 ގައިވަނީ ބޭއްވިފައެވެ.\n– އަލްއުސްތާޛު ޢަބްދުލްޣަނީ މުޙައްމަދު\n– އައްޝައިޚް ޝުޢައިބު ޢަބްދުއްރަޙްމާން\n– ޑރ. އަޙްމަދު ޢަލީ ސަވާދު\n– އަލްއުސްތާޛު އަޙްމަދު ރަޝީދު\nމި ބައްދަލުވުމަށް ވަޑައިނުގަންނަވާ މެންބަރުން\n– ޑރ. އަފްރާޝީމް ޢަލީ\n– އަލްފާޟިލް މުޙައްމަދު ފަހުމީ ޙަސަން\n– އަލްފާޟިލާ ޢާއިޝަތު ވެލެޒިނީ\nޑރ. އަފްރާޝީމް ޢަލީ 25 ނޮވެމްބަރު 2010 ގައި ޖަލްސާ ދޫކުރައްވައި ވަޑައިގެންވިފަހުން ކޮމިޝަންގެ އެއްވެސް ޖަލްސާއެއްގައި އަދި ކޮމިޓީގެ ބައްދަލުވުމެއްގައި ޑރ. އަޙްމަދު ޢަލީ ސަވާދު ބައިވެރިވެ ވަޑައިގަންނަވާނަމަ އިއުތިރާޒު ކުރައްވާ ކަމަށް ވިދާޅުވެ ބައިވެރިވެ ވަޑައެއްނުގަންނަވައެވެ.\nއަލްފާޟިލް މުޙައްމަދު ފަހުމީ ޙަސަން ކޮމިޝަންގެ މެންބަރަކު ކޮމިޝަންގެ ބައެއް މެންބަރުން ބަޣާވާތެއް ކުރައްވާ ކަމަށް ކުރައްވާ ތުހުމަތާ މެދު ވާހަކަދެއްކުން އެހެން ހުރިހައި ކަމަކަށް ވުރެ މުހިންމު ކަމަށް ވިދާޅުވެ 27 ނޮވެމްބަރު 2010 ގެ ފަހުން ކޮމިޝަންގެ ޖަލްސާއެއްގައިވެސް އަދި ކޮމިޓީއެއްގައިވެސް ބައިވެރިވެ ވަޑައެއް ނުގަންނަވައެވެ.


Kalhu Nasluge Meehunnah Eheevumah Mash'hooru "BTS" Band In 1 Million Dollar Hadhiyaa Kohfi - Vaguthu\nކަޅު ނަސްލުގެ މީހުންނަށް އެހީވުމަށް މަޝްހޫރު "ބީޓީއެސް" ބޭންޑުން އެއްމިލިއަން ޑޮލަރު ހަދިޔާކޮށްފި\nނަސްލީ ތަފާތުކުރުންތަކާއި ދެކޮޅަށް އެމެރިކާގައި މިހާރު ކުރިޔަށްދާ ހަރަކާތްތަކާއި ގުޅިގެން، ކަޅު ނަސްލުގެ މީހުންނަށް އެހީތެރިވުމުގެ ގޮތުން ކޮރެއާގެ މަޝްހޫރު ކޭ-ޕޮޕް ބޭންޑް، "ބީޓީއެސް" ގެ ފަރާތުން އެއް މިލިއަން ޑޮލަރު ހަދިޔާކޮށްފިއެވެ.\nބީޓީއެސްގެ ފަރާތުން މި ފައިސާ ހަދިޔާ ކުރުމަށް ނިންމާފައި މިވަނީ، އެމެރިކާގައި ދާދިފަހުން ކަޅު ނަސްލުގެ ޖޯޖް ފްލޮއިޑް ނަމަކަށްކިޔާ މީހަކު، ފުލުހުންގެ ބެލުމުގެ ދަށަށް ގެންގޮސް އަނިޔާވެރި ގޮތަކަށް މަރާލި ހާދިސާ އާއި ގުޅިގެން ގިނަ ބަޔަކު ނަސްލީ ތަފާތުކުރުންތަކާއި ދެކޮޅަށް ތެދުވެ މުޒާހަރާ ކުރަމުންދާ ދަނޑިވަޅެއްގައި އެފަރާތްތަކަށް ހިއްވަރު ދިނުމުގެ ގޮތުންނެވެ.\nމި ފައިސާ ހަދިޔާކުރިކަން ހާމަކޮށް ބީޓީއެސް އިން ބުނެފައި ވަނީ، އެ ބޭންޑުން ތެދުވެ ތިބީ ނަސްލީ ތަފާތުކުރުންތަކާއި ދެކޮޅަށް ކަމަށާއި، ކަޅު ނަސްލުގެ މީހުންނަށް އަނިޔާވެރިވެ ހިންގަމުންދާ އަމަލުތައް ކުއްވެރި ކުރާ ކަމަށެވެ.\nއަދި ކޮންމެ ނަސްލެއްގެ މީހަކަށްވެސް އިހްތިރާމްކުރަން ޖެހޭނެ ކަމަށާއި، ބޭންޑުގެ ހުރިހާ މެމްބަރުން ވެސް ތިބީ އެމެރިކާގައި މިހާރު ކުރިޔަށްދާ ހަރަކާތުގައި ބައިވެރިވާ ފަރާތްތަކާއެކު ކަމަށް ބުނެ، އެފަރާތްތަކަށް ބީޓީއެސް އިން ވަނީ ހިއްވަރު ދީފައެވެ.\nފްލޮއިޑްގެ މަރަށްފަހު މީގެ ކުރިން އެމެރިކާ ފުލުހުން ހިންގާފައިވާ އެފަދަ ޖަރީމާތައްވެސް ވަނީ ފެންމަތިވެފައެވެ. އެހެންކަމުން ކުރިން ފުލުހުން ހިންގި އެފަދަ އަނިޔާވެރި އަމަލުތަކާއި މެދު ވެސް ފިޔަވަޅު އެޅުމަށް މުޒާހަރާކުރާ ފަރާތްތަކުން ދަނީ ގޮވާލަމުންނެވެ.\nއެމެރިކާގައި ހާއްސަކޮށް ކަޅު ނަސްލުގެ މީހުން ފުލުހުންގެ ހަމަލާތަކުގައި މަރުވުމަކީ ވަރަށް އާއްމު ކަމެކެވެ. ނަމަވެސް ފުލުހުންގެ މައްޗަށް ޖިނާއީ ދައުވާއެއް ނުއުފުލައެވެ. ފްލޮއިޑް މަރާލި ހާދިސާއަށްފަހުވެސް އެކަމުގައި ބައިވެރިވި ފުލުހުންނާމެދު ފިޔަވަޅު އަޅާފައިވަނީ މުޒާހަރާތައް ފެށި، މަޝްރަހު ހޫނުވުމުންނެވެ.\nބުރުޖު ޚަލީފާގައި ފޮޓޯ ދައްކާލެވުނު ކޮރެޔާގެ ފުރަތަމަ ފަންނާނަކީ ވީ\nރޭންކިން އެންމެ މަތި ޑްރާމާ އެކްޓަރަކަށް ކިމް ސިއޯން ހޯ\nޖޫން 8, 2020 12:29\nމިއީ އަހަރެމެން މިބޭންޑަށް ސަޕޯޓް ކުރާ ސަބަބަކީ! ބީޓީއެސް ، އާރްމީސް ވިލް އޯލްވެއިޒް ސަޕޯރްޓް ޔޫ!! ❤❤❤\nޖޫން 8, 2020 12:46\nމަގޭ ދޫނި ކޮޅުންތައް\nޖުލައި 30, 2020 14:32\n?????އައި ޕާޕާލް ޔޫ އޯލް.\nއޮގަސްޓް 22, 2020 09:54\nއޮގަސްޓް 24, 2020 01:54\nއަތް ލަވް ޔޫ ބީޓީއެސް


COVID gai ithuru enme furaanaeh ves gehligendhaakah neydhen: Raees – Iru\nކޮވިޑުގައި އިތުރު އެންމެ ފުރާނައެއް ވެސް ގެއްލިގެންދާކަށް ނޭދެން: ރައީސް\nކޮވިޑް-19 ގައި އިތުރު އެންމެ ފުރާނައެއް ވެސް ގެއްލިގެންދާކަށް ނޭދޭ ކަމަށާއި، މިކަމުން އަރައިގަނެވޭނީ އެންމެން އެކުގައި މަސައްކަތް ކޮށްގެން ކަމަށް ރައީސުލްޖުމްހޫރިއްޔަ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\n“ކޯވިޑް-19” ފެތުރުން ކޮންޓްރޯލް ކުރުމަށް، ރާއްޖޭގެ ގިނަ މީޑިއާތަކެއް ގުޅިގެން، “ކޯވިޑް ހުއްޓުވާނީ އަހަރެން” މި ނަމުގައި މިއަދު ފެށިގެންދާ ކެމްޕެއިން ފައްޓަވައިދެއްވާ ރައީސް ވިދާޅުވީ ރާއްޖެއަކީ މި ބަލީގެ ނުރައްކާތެރިކަން ކުޑަ ޤައުމަކަށް ހެދެން އޮތީ، އަޅުގަނޑުމެން އެންމެން އެކުގައި މަސައްކަތްކޮށް، މި ބަލި ފެތުރުން ކޮންޓްރޯލް ކޮށްގެން ކަމަށާއި ފަރުދީ ޒިންމާތައް ފުރިހަމައަށް އަދާކޮށްގެން ކަމަށެވެ.\n“މި ބަލީގައި އިތުރު އެއްވެސް ފުރާނައެއް ގެއްލިގެންދާކަށް އަޅުގަނޑުމެންގެ އެކަކުވެސް ބޭނުމެއް ނުވޭ. މި ބަލި ޖެހޭ މީހުންގެ އަދަދު ކޮންޓްރޯލް ނުކުރެވިއްޖެނަމަ އަޅުގަނޑުމެންގެ ސިއްހީ ނިޒާމަށް ނުކަތާވަރަށް ކަންތައްތައް ހިނގައިދާނެ. ފަރުވާ ކުރެވޭނެ ވަސީލަތްތަކާއި އަލާތްތައް ހޮސްޕިޓަލްތަކުގައި ހުއްޓަސް ފަރުވާދޭން ތިބި ޑޮކްޓަރުންނާއި ނަރުހުންނަށް ނުތަކާވަރަށް ބަލި މީހުން އިތުރުވެއްޖެނަމަ ގިނަ ބައެއްގެ ފުރާނަ ގެއްލުމުގެ ބިރު އެބައޮތް. އަޅުގަނޑުމެން އެންމެންނަށް އެ މަންޒަރު އެބަ ފެނޭ،” ރައީސް ވިދާޅުވިއެވެ.\nއެންޓި ޓެރަރިޒަމް ސަރަހައްދީ އިދާރާއެއް ރާއްޖޭގައި ގާއިމްކުރުމަށް މަޝްވަރާކޮށްފި\nރައީސް ވަނީ ހުރިހާ ރައްޔިތުންވެސް ފަރުދީ ޒިންމާ އަދާ ކުރުމަށް ގޮވާލައްވާފައެވެ. އަދި އެޗްޕީއޭގެ މިންގަނޑާއި އެއްވެސް މީހަކު ހިލާފުނުވުމަށް އިލްތިމާސް ކުރެއްވިއެވެ.\n“އެޗްޕީއޭއިން ކެނޑިނޭޅި އެ ދެއްވާ އިރުޝާދުތަކަށް ފުރިހަމައަށް އަމަލުކޮށްފިއްނަމަ މިއީ ކޮންޓްރޯލް ނުކުރެވޭނެ ވަރުގެ ބައްޔެއް ނޫން،” ރައީސް ވިދާޅުވިއެވެ.


Hajjuveringe Salaamathahtakai 6250 Surveillance Camera | Fenvaru Online\nކޮމާންޑް ސެންޓަރުގެ ޙަރާކާތްތައް، ކަމާބެހޭ އިސްވެރިން ބައްލަވާލެއްވުމުގެ ތެރެއިން -: ފޮޓޯ: އެސްޖީ\nހައްޖުވެރިންގެ ސަލާމަތަށްޓަކައި 6250 ސަރވައިލަންސް ކެމެރާ\n14:08 -2އޮގަސްޓް 2020 -0ކޮމެންޓް\nމަސްޖިދުލް ޙަރާމް ނުވަތަ ގެފުޅުގެ އިތުރުން، ޙައްޖުގެ އެހެނިހެން މަޝާއިރުތަކުގައި 6250 އަށް ވުރެގިނަ، ޒަމާނީ ކެމެރާތަށް ބޭނުންކޮށްގެން ޙައްޖުވެރިންގެ ޙަރަކާތްތައް 24 ގަޑިއިރު ބެލެހެއްޓެމުން ގޮސްފައިވާކަމަށް ސަޢުދީގެ ކަމާބެހޭ އިދާރާތަކުން ހާމަކޮށްފިއެވެ.\nޙައްޖުވެރިންގެ ސަލާމަތާއި ރައްކާތެރިކަން ކަށަވަރުކޮށް، ކުރިމަތިވެދާނެ ނުރައްކަލަކަށް ވަގުތުން ވަގުތަށް އަޅާލެވި ފިޔަވަޅުތައް އެޅުމުގެ ގެތޮން ބޭނުންކުރެވުނު މިކެމެރާތައް ހުންނަނީ މަރްކަޒީ ކޮމާންޑް ސެންޓަރަކާއި ގުޅާލެވިފައެވެ. އެއްވެސް ކަހަލަގެ ކަމެއް ފާހަގަ ކުރެވިއްޖެނަމަ، މި ސެންޓަރުން ވަގުތުން ވަގުތައް، ކަމާއި ބެހޭފަރާތްތަކުގެ ސަމާލުކަމަށް އެކަމެއް ގެނެވޭ ގޮތަށް ހުރިހައި އިދާރާތަކެއްވަނީ ޒަމާނީ ޓެކްނޮލޮޖީ ބޭނުންކޮށްގެން ގުޅުވާލެވިފައެވެ.\nޙައްޖުވެރިންގެ ސަލާމަތާއި ރައްކާތެރިކަން ކަށަވަރުކުރުމަށް ޤާއިމުކުރެވިފައިވާ "ކޮމާންޑް އެންޑް ކޮންޓްރޯލް ސެންޓަރ" ގެ އެސިސްޓެންޓް ކޮމާންޑަރ، ބްރިގޭޑިއަރ ޖެނެރަލް ސަޢުދު އަލް ދުވައިސަރީ ވިދާޅުވީ، އެންމެ ޒަމާނީ އާލާތްތަކާއިއެކު، ފުރިހަމަ ތަމްރީނު ލިބިގެންވާ އެތައް ހާސް މުވައްޒަފުންނެއް މި ނެޓްވާރކުގައި ހަރަކާތްތެރި ވަމުންދާކަމަށެވެެ. ރަސްގެފާނު ސަލްމާނާއި ވަލީ އަހުދު މުޙައްމަދުގެ ވެސް އެންމެ ބޮޑު އެދިވަޑައިގަތުމަކީ، އާދަޔާއި ޚިލާފު މިޙައްޖު ކާމިޔާބުކަމާއެކު ނިންމާލުންކަމުގައިވެސް، ސަޢުދީ ރަސްމީ ނޫސް އެޖެންސީ އަށް ދެއްވި ބަސްދީގަތުމެއްގައި ދުވައިސަރީ ވިދާޅުވެފައިވެއެވެ.\nއިއްޔަގެ ނިޔަލަށްވެސް އެއްވެސް ޙައްޖުވެރިއަކު ބައްޔަށް ފައްސިވެފައި ނުވާއިރު، ޙައްޖުވެރިން މިހާރު އަދާކުރަމުންދަނީ އެންމެފަހުގެ މަނާސިކެވެ. ރައްކާތެރިކަމުގެ އެތަކެއް ފިޔަވަޅުތަކާއެކު، އިންތިހާއަށް ގިނަ ވަޞީލަތްތައްވެސް ތައްޔާރީ ޙާލަތަކަށް ގެނެވިގެން އަދާކުރެވުނު މިއަހަރުގެ ޙައްޖުގެ އަޅުކަމުގައި ސަޢުދީ ސަރުކާރުގެ އިންތިޒާމުތަކާއިމެދު، ދުނިޔޭގެ ޞިއްޙީ އިދާރާގެ ވެރިޔާވެސް ވަނީ ތަޢުރީފް ކުރަށްވާފައިކަން ފާހަގަ ކޮށްލެވެއެވެ. ގިނަ ބައަކަށް ބަލި ޖެހިފައި ވީނަމަވެސް، ކޮވިޑް19 ބަލިޖެހި ރަނގަޅުވުންދާ ނިސްބަތް މުޅި ދުނިޔެއިންވެސް އެންމެ މަތީގައި ހިމެނޭ ޤައުމުތަކުގެ ތެރޭގައި ސަޢުދި ޢަރަބިއްޔާ ހިމެނޭވެސް މެއެވެ.\nޙަރަމްފުޅު ސާފުކުރުމަށް ދުވާލަކު 12 ފީފާގެ ސެނިޓައިޒަރ ބޭނުންކުރެވުނު\nކާމިޔާބު ކަމާއެކު އަޅުކަން ނިންމާލައި ޙައްޖުވެރިން މައްކާއިން ނުކުންނަންފަށައިފި


Biden aai Putin bahdhalu kohfi – Iru\nލަހޫ· 16 ޖޫން 2021\nއެމެރިކާގެ ރައީސް ޖޯ ބައިޑެންއާއި ރަޝިޔާގެ ރައީސް ލަޑީމިއަރ ޕޫޓިން ބައްދަލުކުރައްވައިފިއެވެ.\nޖެނީވާގައި މިއަދު އޮތް މި ބައްދަލުވުމުގައި، ދެ ބޭފުޅުންގެ މެދުގައި، ދެ ގައުމުގެ ދެމެދުގައި ހުރި ކަންބޮޑުވުންތައް، އެއް ބޭފުޅަކު އަނެއް ބޭފުޅަކާ ހިއްސާ ކުރައްވާނެ އެވެ. މި މަޝްވަރާތައް5ގަޑިއިރަށް ދެމިގެންދާނެއެވެ.\nޕޫޓިންއާ ބައްދަލު ކުރެއްވުމަށްފަހު ނޫސްވެރިންގެ ކުރިމަތީގައި ބައިޑެން ވިދާޅުވީ، ސީދާ ސީދާ ބައްދަލުކުރުމަކީ އަބަދުވެސް އެންމެ ރަނގަޅުގޮތް ކަމަށެވެ. ޕޫޓިން ވިދާޅުވީ، ބައިޑެންއާއެކު ބާއްވާ ސަމިޓުން އުފެއްދުންތެރި ނަތީޖާއެއް ނުކުންނާނެ ބައްދަލުވުމަކަށް އުންމީދު ކުރައްވާ ކަމަށެވެ.\nއެމެރިކާގެ ރައީސާއި، ރަޝިޔާގެ ރައީސް ބައްދަލު ކުރައްވައި މަޝްވަރާތައް މިފެށީ، ދެގައުމުގެ ގުޅުން މިފަހުގެ އަހަރުތަކުގައި ދުވަހަކުވެސް ގޯސްނުވާ މިންވަރަށް ގޯސްވެފައިވާ ވަގުތެއްގައެވެ. އެގޮތުން ބައިޑެން ވަނީ، ގެއްލުން ދެނިވި ކަންކަމުގައި ރަޝިޔާ ބައިވެރިވާ ނަމަ، ވަރުގަދަ ހިތި ނަތީޖާއަކާ ކުރިމަތިލާން ޖެހިދާނެ ކަމަށް ވިދާޅުވެ، ރަޝިޔާ އަށް އިންޒާރު ވެސް ދެއްވައިފަ އެވެ.\nދެވަނަ ކުއާޓަރުގައި ދިރާގުގެ އާމްދަނީ 13 ޕަސެންޓް އިތުރު، ފައިދާއަށް 195 މިލިއަން ރުފިޔާ


Anna Mahun Feshigen Emirates In Raajje Ah Dhathuru Fashanee - Vaguthu\nއަންނަ މަހުން ފެށިގެން އެމިރޭޓްސް އިން ރާއްޖެއަށް ދަތުރު ފަށާނެ\nއެމިރޭޓްސްގެ ދަތުރުތައް އަންނަ މަހުގެ 16 ވަނަ ދުވަހުން ފެށިގެން ރާއްޖެއަށް ކުރުމަށް ތައްޔާރު ވެއްޖެއެވެ.\nކޮވިޑް-19 ގެ ސަބަބުން ރާއްޖޭގެ ބޯޑަރު ބަންދު ކުރުމަށްފަހު އަލުން ހުޅުވާލުމަށް ނިންމާފައިވަނީ އަންނަ މަހު 15 ވަނަ ދުވަހުއެވެ. ރާއްޖޭގެ އިތުރުން އެހެން ގައުމުތަކުންވެސް މިހާރު އަންނަނީ ބޯޑަރު ހުޅުވާލައި ވައިގެ ދަތުރުތައް ކުރުމަށް ތައްޔާރު ވަމުންނެވެ.\nއެމިރޭޓްސް އިން ބުނެފައިވަނީ އަންނަ މަހުން ފެށިގެން އެ އެއާލައިނުން 52 މަންޒިލަކަށް ދަތުރު ކުރުމަށް ނިންމާފައިވާއިވާ ކަމަށެވެ. އޭގެ ތެރޭގައި މެދުއިރުމަތީގެ ގައުމުތަކާއި، އެފްރިކާ، އޭޝިއާ ޕެސިފިކް، ޔޫރަޕްގެ ގައުމުތަށް ހިމެނެއެވެ.\nދުބާއީ އާއި މާލެ ދެމެދު ހަފްތާގެ އާދިއްތަ، ހޯމަ، ބުރާސްފަތި، ހުކުރު އަދި ހޮނިހިރު ދުވަހު ފްލައިޓްތަކެއް ބާއްވަން އެމިރޭޓްސް އިން ވަނީ ނިންމާފައެވެ.\nމިގޮތަށް ދަތުރުތައް ކުރުމަށް ހަމަ ޖެހިފައިވަނީ ފަތުރުވެރިންނާއި މުވައްޒަފުންގެ ސަލާމަތް ކަށަވަރު ކުރުމަށްފަހު ކަމަށް އެ އެއާލައިނުން ވަނީ ބުނެފައެވެ. އެގޮތުން ސަލާމަތީ ފިޔަވަޅުތަކުގެ ތެރޭގައި ކޮންމެ ފަސިންޖަރަކަށް ކޮމްޕްލިމެންޓްރީ ހައިޖީން ކިޓެއް ދޭއިރު އޭގައި ހިމެނޭނީ ފޭސް މާސްކާއި އަންގީގެ އިތުރުން އެންޓިބެކްޓީރިއަލް ވައިޕްސް އަދި ހޭންޑް ސެނިޓައިޒާއެވެ.\nދުނިޔޭގެ 159 މަންޒިލަކަށް ދަތުރުކުރާ، 260 އަށްވުރެ ގިނަ ފްލައިޓްތަށް އޮޕްރޭޓް ކުރަމުން އަންނަ އެމިރޭޓްސް އިން ރާއްޖޭގެ ބޯޑަރު ބަންދު ކުރުމުގެ ކުރިން ދުވާލަކު 2-3 ފްލައިޓްތައް ވަނީ ބާއްވާފައެވެ.